
l 
De ce este socotit Kant 
un filozof de seamă? 


În cărțile de filozofie sau în multe alte cărți în care 
se vorbeşte despre filozofie și despre filozofi întâlnim 
adesea numele Kant. În ultimele două secole, nu 
există probabil un nume de filozof care să fie atât de 
des amintit, poate cu excepţia lui Platon şi Aristotel. 
Atât profesioniștii filozofiei, cât și mulţi intelectuali 
de rang înalt cad de acord că gânditorul din Kö- 
nigsberg și-a adus o contribuţie de mare însemnătate 
la așezarea fundamentelor ideatice ale lumii în care 
trăim astăzi, că opera lui exprimă cel mai bine şi mai 
deplin spiritul gândirii moderne. Deja un contem- 
poran mai tânăr al lui Kant, Friedrich Schelling, 
al cărui drum în filozofie a fost foarte diferit, in- 
voca, la moartea filozofului, în 1804, „aurul pur“ 
al gândirii sale. Arthur Schopenhauer aprecia con- 
ceptele introduse de Kant, în primul rând distincţia 
lui dintre fenomen și lucru în sine, ca fiind temelia 
oricărei filozofii, scriind că „doctrina lui Kant pro- 
duce în orice minte care a înţeles-o o schimbare 

fundamentală atât de mare, încât poate fi considerată 
o renaştere spirituală“. La distanţă de un secol, Karl 
Jaspers îl socotea pe Kant unul dintre cei trei mai 
de seamă filozofi din toate timpurile, alăturându-l 
lui Platon și Sfântului Augustin. După părerea lui 
Jürgen Habermas, cel mai cunoscut filozof german 
în viaţă, Kant a fost cel care a inaugurat discursul 
filozofic al modernităţii. lar Hilary Putnam, unul 
dintre cei mai influenţi filozofi americani contem- 
porani, merge chiar mai departe, afirmând că „abia 
prin opera lui Kant aproape toate problemele filo- 
zofiei ating acea formă în care ele devin cu adevărat 
interesante“. 

Cei care nu au beneficiat de o instrucţie filozo- 
fică se vor întreba, în mod firesc, ce temeiuri au ase- 
menea aprecieri. De ce a fost recunoscut Kant drept 
un rege al cugetării, drept filozoful prin excelență al 
timpurilor noi, de către atâtea minţi strălucite? 

Comentatorii operei au dat răspunsuri diferite 
la întrebarea dacă există un nucleu al gândirii sale, 
acel nucleu a cărui dezvoltare este sistemul filozofic 
constituit prin succesiunea de scrieri deschisă prin 
publicarea, în 1781, a Criticii rațiunii pure. Ei par 
să fie însă de acord că există anumite motive condu- 
cătoare (Leitmotive) care ţin împreună opera, motive 
care exprimă tot atâtea convingeri fundamentale, 
ireductibile ale gânditorului. 

Prima dintre acestea este încrederea în rațiune, 
o încredere pe care Kant o împărtășește, de altfel, 
cu alți gânditori importanţi ai erei moderne. La 
Kant, aceasta a fost însă o încredere lipsită de orice 
semeţie sau pretenţie absolutistă. Filozoful a fost 
pătruns de convingerea că puterile raţiunii omenești 
sunt limitate, că ele nu sunt pe măsura celor mai 
înalte aspirații spre cunoaștere și înțelegere pe care le 
pot nutri ființe înzestrate cu rațiune. În una dintre 
ultimele sale scrieri, cea despre religie, Kant își ex- 
prima bunăoară îndoiala că o comunitate omenească 
ar putea deveni vreodată o comunitate etică, o comu- 
nitate de fiinţe care respectă drepturile și năzuințele 
altora așa cum ar dori să fie respectate drepturile și 
năzuinţele proprii. Şi se întreba: „Cum ne putem 
aștepta ca dintr-un lemn atât de strâmb să fie cioplit 
ceva cu desăvârșire drept?“ 

În ciuda unei conştiinţe acute a limitelor rațiunii 
omenești, Kant a susţinut, cu deplină consecvență, 
că întemeierea pe exerciţiul raţiunii a cunoașterii, a 
deciziei și a acţiunii este expresia supremă a auto- 
nomiei și demnităţii acestei fiinţe fragile. Judecata 
care se sprijină pe temeiuri raţionale o opunea celei 
care pornește de la prejudecăţi, de la tradiţii şi se 
întemeiază pe autoritatea instituţiilor și a persoanelor 
sau pe intuiţie și sentimente. Kant a socotit că rațiu- 
nea este instanţa supremă care decide asupra tuturor 


14 MIRCEA FLONTA 


pretențiilor ce privesc cunoașterea, moralitatea, drep- 
tul, autoritatea politică, religia sau judecata estetică. 
Rațiunea este suverană deoarece se supune doar legi- 
lor pe care și le dă ea însăși. În acest sens, raţiunea este 
autolegislatoare. Examenul critic la care a supus Kant 
rațiunea teoretică și practică — rațiunea orientată spre 
cunoaștere și raţiunea care întemeiază moralitatea — 
urmărea să fundamenteze tocmai pretenţia acesteia 
de a reprezenta instanţa supremă. Nici un alt proiect 
de întemeiere a autorităţii raţiunii nu a avut o anver- 
gură și ambiţii comparabile. 

Modul de a gândi al lui Kant poate fi considerat 
pe deplin reprezentativ pentru spiritul acelei epoci 
a culturii vestice care a fost numită epoca luminării. 
Una dintre scrierile sale de mică întindere, cu titlul 
Ce este luminarea?, publicată pentru prima dată în 
1784, începe cu următoarele rânduri memorabile: 
„Luminarea este ieșirea omului din starea de mino- 
rat, a cărei vină o poartă el însuși. Starea de minorat 
este neputinţa de a se servi de intelectul său fără a 
fi condus de altcineva. Te faci tu însuţi vinovat de 
această stare atunci când cauza ei nu se află în lipsa 
intelectului, ci în lipsa fermităţii și a curajului de a 
te sluji de el fără a fi condus de altcineva. Sapere 
aude! Ai curajul să te serveşti de propriul tău inte- 
lect! Aceasta este, prin urmare, deviza luminării.“ 

Kant a îndrăznit să afirme concluziile către care 
a fost condus de analiza sa a puterilor şi limitelor 

rațiunii într-o epocă, într-un climat politic şi reli- 
gios, în care dreptul de a supune examenului critic 
temeiurile autorităţii oricărei învățături sau instituţii 
era departe de a fi ceva de la sine înțeles. Iată cum 
a exprimat filozoful angajarea lui față de această 
cauză, în „Prefaţa“ primei ediţii a Criticii rațiunii 
pure: „Secolul nostru este adevăratul secol al criticii, 
căreia totul trebuie să i se supună. Religia, prin sanc- 
titatea ei, și legislația, prin maiestatea ei, vor de 
obicei să i se sustragă. Dar atunci ele provoacă îm- 
potriva lor bănuieli întemeiate și nu pot pretinde 
stima sinceră, pe care raţiunea o acordă numai ace- 
luia care a putut face faţă examenului ei liber și 
public.“ Kant exprima în acest fel ceea ce el soco- 
tea a fi spiritul însuși al gândirii filozofice. Acestui 
spirit el i-a rămas fidel în toate întreprinderile sale, 
în toate cercetările în care s-a angajat. lar atunci 
când, la bătrâneţe, a fost admonestat de autoritatea 
regală pentru scrierea sa despre religie, răspunsul 
său a fost tăcerea, și nu renegarea a ceea ce afirmase. 
Modul cum s-a comportat, și în această împrejurare, 
i-a adus preţuire chiar și din partea învățaţilor care 
nu îi împărtășeau ideile. 

O altă convingere fundamentală ce acționează 
ca motiv conducător al gândirii lui Kant a fost înțe- 
legerea fiinţei raţionale ca ființă liberă. Omul este 
liber în măsura în care decide și acţionează potrivit 
legii pe care i-o dă propria rațiune. Este sensul în 

care ființa liberă este ființa autonomă (gr., autos = în- 
suşi, 20mos = lege), în opoziţie cu fiinţa a cărei voință 
este determinată de o instanţă, de o autoritate exte- 
rioară. Emanciparea omului este caracterizată de Kant 
drept trecere de la heteronomie (gr., heteros = altul) 
la autonomie. Kant dezvolta în mod independent o 
temă a contemporanului său Jean-Jacques Rousseau, 
care scria, în Contractul social, că libertatea este „su- 
punerea față de o lege pe care ne-o prescriem noi 
înşine“. Refuzul oricărei determinări heteronome, 
din partea autorităţii politice, a tradiţiei, a înclinaţiei 
era pentru Kant afirmarea libertăţii în sens negativ, 
iar urmarea neabătută a ceea ce prescrie raţiunea ex- 
prima libertatea în sens pozitiv. 

Fiinţa raţională, ca fiinţă autonomă, liberă, este 
o ființă responsabilă. Iar înţelegerea fiinţei raţionale 
ca fiinţă responsabilă se exprimă în conștiința dato- 
riei. Dând ascultare vocii raţiunii, credea Kant, ne 
facem datoria. Mai întâi, raţiunea ne poruncește să 
facem tot ce ne stă în putinţă pentru a ne dezvolta 
şi pune în valoare predispoziţiile şi talentele cu care 
am fost înzestrați. În al doilea rând, ea ne cere să 
oferim, prin rodul străduinţelor noastre, foloase care 
să întoarcă, într-o anumită măsură, ceea ce am pri- 
mit prin educaţia de care am avut parte, prin înles- 
nirile de care ne-am bucurat din partea semenilor, 
beneficiind de rezultatele muncii multor generații. 

Într-un cuvânt, datoria constă în autoperfecţionare 
şi în servirea semenilor. Rațiunea este una, și ceea 
ce prescrie ea drept datorie pentru ceilalți va pre- 
scrie în egală măsură pentru fiecare dintre noi. Idea- 
lul lui Kant a fost o comunitate a fiinţelor raţionale 
în care nici un om nu-l va trata pe altul drept un 
mijloc subordonat scopurilor sale. 

În folosirea obișnuită a cuvintelor, este un semn 
de modestie să spui, atunci când ceea ce ai făcut este 
apreciat de alţii, „Nu mi-am făcut decât datoria!“. 
Aşa cum a înţeles-o Kant, împlinirea datoriei repre- 
zintă însă cel mai înalt merit. Nimeni nu a închinat 
un elogiu mai plin de patos datoriei decât adversarul 
entuziasmului nedisciplinat, al exaltării romantice, 
moderatul, mereu egalul cu sine Kant. Iată un pa- 
saj din Critica rațiunii practice: „Datorie! Nume 
sublim şi mare, tu, care nu cuprinzi în tine nimic 
agreabil, nimic care să includă insinuare, ci reclami 
supunere, care totuși nici nu ameninţi cu nimic care 
ar trezi în suflet o aversiune naturală și l-ar înspăi- 
mânta pentru a pune în mişcare voinţa, ci doar sta- 
bilești o lege care-și găseşte prin ea însăși intrare în 
suflet şi care, totuşi, își câştigă ea însăși, în ciuda 
voinţei, venerație (deși nu totdeauna ascultare); înain- 
tea căreia amuţesc toate înclinațiile, deși în taină 
acţionează împotriva ei: care ţi-e obârșia demnă 
de tine și unde să găsim rădăcina descendenţei tale 

nobile, care respinge cu mândrie orice înrudire cu 
înclinațiile, rădăcină din care trebuie să derive, ca din 
originea ei, condiţia indispensabilă a acelei valori 
pe care numai oamenii înşişi și-o pot da?“ 

La întrebarea de ce Kant a fost şi este socotit un 
filozof atât de însemnat răspunsul ar putea fi, prin 
urmare, că în centrul gândirii moderne stau teme 
şi idei care au constituit motivele conducătoare ale 
filozofiei sale. De mai bine de două secole, reflecția 
filozofică este în mare măsură orientată de întrebări 
care și-au căpătat formularea clasică prin opera lui 
Kant. În partea finală a Criticii rațiunii pure, Kant 
afirma că „tot interesul raţiunii (atât cel speculativ, 
cât și cel practic) e cuprins în următoarele trei între- 
bări: «Ce pot şti?», «Ce trebuie să fac?», «Ce-mi este 
îngăduit să sper“. 


2 
Ce fel de om a fost Kant? 


De obicei, atunci când ne interesăm mai îndea- 
proape de idei care au marcat dezvoltarea gândirii 
omenești dorim să aflăm câte ceva despre viaţa și 
personalitatea celui care le-a formulat. Mai întâi, din 
curiozitatea firească de a ști ceva despre omul care stă 
în spatele oricărei opere ieșite din comun. Însă, adesea, 
și deoarece credem că o mai bună cunoaștere a îm- 
prejurărilor vieţii şi a caracterului autorului ar putea 
arunca o anumită lumină asupra orientărilor gân- 
dirii sale. 

Pentru anumite personalități care s-au distins în 
lumea industriei, a comerțului și a afacerilor este fo- 
losită expresia self made man. Adică un om care s-a 
afirmat și s-a realizat, ridicându-se pas cu pas, de la 
o poziţie foarte modestă. Și Kant a fost o asemenea 
persoană. Faptul nu a rămas fără consecinţe asupra 
modului său de a gândi și de a simți. 

Născut în 1724 la Königsberg, un oraș situat la pe- 
riferia de est a regatului de atunci al Prusiei, Immanuel 

a fost fiul unui meșteșugar din breasla curelarilor. 
Copilul era destinat deprinderii unei meserii și doar 
debilitatea fizică şi înzestrarea pentru studiu au făcut 
posibilă o abatere de la această cale. Benefiiciind de 
protecţia unui pastor luteran, care avea o părere fa- 
vorabilă despre condiţia morală a familiei și despre 
înzestrarea intelectuală a copilului, a învăţat de la 
vârsta de 9 ani până la 16 ani la un colegiu din oraș 
care oferea pregătirea necesară pentru studii uni- 
versitare. Între 16 şi 21 de ani, a urmat cursurile 
Universităţii din Kânigsberg, îndurând destule pri- 
vaţiuni. Îndrumat iniţial spre teologie, s-a orientat 
spre studiul filozofiei şi al ştiinţelor. După termi- 
narea studiilor, tânărul Kant și-a câștigat existenţa, 
între 1746 şi 1755, ca profesor particular (Hauslehrer) 
pentru copii ai unor familii din păturile superioare 
ale societăţii, în localităţi din jurul Kânigsbergului. 
Este perioada în care a întreprins lecturi sistematice, 
care au reprezentat acumulări importante pentru 
cariera universitară la care ţintea. Ambianţa în care 
a trăit în acești ani i-a permis, totodată, deprinde- 
rea bunelor maniere și a culturii relaţiilor sociale. 
Întors la Königsberg, a obținut titlul de doctor al 
universităţii. Cu acest titlu și cu două disertaţii, pe 
care le-a susţinut public, Kant a căpătat, în 1756, 
dreptul să predea la universitate ca magistru. Cursurile 
sale interesante, instructive şi plăcute au atras tot 
mai mulți studenți. Lucru deosebit de important, 

deoarece magiştrii de atunci, viitorii privați docenți, 
nu erau plătiți de universitate. Ei primeau bani de 
la studenții care le frecventau prelegerile. Nedorind 
să-și părăsească oraşul natal şi interesat de problemele 
centrale ale filozofiei (a refuzat, de exemplu, poziția 
de profesor de retorică), Kant a trebuit să aştepte 
până la vârsta de 46 de ani pentru a deveni pro- 
fesor titular de logică și metafizică la Universitatea 
din Königsberg. Cu o poziţie stabilă și asigurat din 
punct de vedere material, el și-a consacrat din acest 
moment toate forțele elaborării răbdătoare a unor 
idei care vor schimba cursul filozofiei. 

S-a subliniat adesea că, pentru a obţine concen- 
trarea maximă, Kant și-a schimbat, în acești ani, 
regimul de viață anterior, puţin mai lax, impunându-și 
o disciplină severă a programului zilnic. De la ora 5 
și jumătate dimineaţa la 9 și jumătate seara, timpul 
său era împărțit pentru pregătirea și susținerea cursu- 
rilor, pentru scris, masa de prânz — servită la el acasă, 
cu prieteni și călători în trecere prin Königsberg —, 
plimbarea de după masă, lecturi și reflecţie înainte 
de culcare. Această rutină rigidă a traiului din ulti- 
mele decenii ale vieții a devenit sursa unei bogate 
anecdotici. Se povesteşte că, după ce filozoful s-a 
stabilit în propria sa casă, reflecțiile sale erau tulbu- 
rate de cântecul cocoșului unui vecin, căruia îi venea 
greu să înțeleagă rugămintea filozofului de a jertfi 

animalul. Și, de asemenea, că era iritat de crește- 
rea unui copac în grădina unui alt vecin, deoarece 
îi ascundea privirii turla unei biserici, pe care o fixa 
atunci când era concentrat asupra gândurilor sale. 
Vădit amuzat de aceste relatări, un prieten francez 
a reacționat cu următoarea epigramă: 


Monsieur Kant, au cours de sa vie sédentaire, 
N eât que deux ennemis: 

Un vieux coq atrabilaire, 

Chantant du matin au midi, 

Et un arbre devenu majestueux, 

Cachant le clocher de l'église à ses yeux. 

De lun, il obtient le tronc, 

De l’autre, il fit tordre le cou! 


(„Domnul Kant, de-a lungul vieții sale sedentare, 
Avu numai doi duşmani: 

Un bătrân cocoş nevricos 

Ce cânta din zori și până-n prânz 

Şi un copac falnic crescut 

Ce ascundea privirii sale turla bisericii. 

Pe unul l-a lăsat numai cu trunchiul, 

Celuilalt a pus de i s-a sucit gâtlejul!“) 


Oricum, acele scrieri care au reprezentat încunu- 
narea reflecțiilor îndelungate ale lui Kant, începând 

cu Criticii rațiunii pure, nu ar fi fost posibile fără 
reglementări dintre cele mai stricte, esenţiale pentru 
păstrarea unei sănătăţi care era vulnerabilă, mereu 
amenințată, și pentru sporirea productivităţii muncii 
intelectuale. Se bănuiește că scrupulozitatea lui Kant 
în ceea ce priveşte programul zilnic și punctualitatea 
s-a datorat și relaţiilor sale de strânsă prietenie cu 
Joseph Green, un negustor cultivat, de origine sco- 
ţiană, pe care celibatarul Kant l-a vizitat mulți ani 
aproape zilnic. Theodor Hippel, un membru mai 
tânăr al cercului prietenilor profesorului Kant, care 
a fost și primar al Kânigsbergului, chiar a scris o co- 
medie cu titlul Der Mann nach der Uhr (Omul care 
trăieşte după ceas). Personajul principal, care a fost 
inspirat se pare mai mult de Green decât de Kant, 
declară: „Mă trezesc nu pentru că am dormit înde- 
ajuns, ci deoarece este ora 6. Mă duc la masă nu 
întrucât mi-e foame, ci întrucât bate ceasul 12. Mă 
întind în pat nu pentru că mi-e somn, ci pentru că 
este 10 seara.“ 

Kant nu a fost însă, așa cum s-ar putea presupune 
despre cineva care pune datoria înaintea plăcerii, un 
personaj posac sau chiar mizantrop. Toţi cei care 
l-au cunoscut în anii în care opera lui câștigase o 
mare reputaţie au fost surprinși să întâlnească o per- 
soană simplă, cu o fire voioasă și extrem de sociabilă. 
Filozoful era cunoscut și unanim apreciat în socie- 
tate pentru conversaţia lui plăcută, deloc pedantă, 

pentru arta complimentului, ironia de calitate și 
simţul umorului. Nu avea deloc tendința de a duce 
discuţia în sfera propriilor sale preocupări, preferând 
subiecte de interes general. Tot ce spunea se distin- 
gea prin firesc și modestie naturală. Unul dintre 
comesenii lui relata că, pornind de la modul în care 
discuta Kant, nimeni nu ar fi intuit că în faţa lui stă 
un gânditor cu realizări excepţionale în domeniile 
cele mai abstracte ale filozofiei. 

Kant și-a susţinut ultimele cursuri în 1797, la 
vârsta de 73 de ani. A servit universitatea orașului 
său natal timp de peste patru decenii. Îndrăgostin- 
du-se de metafizică, cum a scris odată, și-a fixat drept 
prioritate a vieţii găsirea unor răspunsuri satisfăcă- 
toare la probleme care îl preocupau. lată de ce a 
prețuit în mod deosebit liniștea și lipsa acelor solici- 
tări exterioare care i-ar fi putut slăbi concentrarea în 
meditaţiile sale. Nu a părăsit niciodată zona Kânigsber- 
gului și a împrejurimilor și nu a dat curs invitaţiilor 
de a deveni profesor al unor universităţi mai renu- 
mite, precum cea de la Halle, unde îl dorea protecto- 
rul său, Karl Abraham, baron von Zedlitz, ministrul 
liberal al lui Frederic cel Mare. În ultimii ani ai 
profesoratului său, mulți tineri veneau din locuri 
îndepărtate să-l asculte iar călători instruiți care tre- 
ceau prin oraș doreau să-l cunoască. Nimeni nu a 
adus atâta faimă Kânigsbergului. Înmormântarea 

lui, care a avut loc pe o vreme aspră de iarnă, la 28 
februarie 1804, a fost un eveniment public la care 
au asistat mii de oameni. 

Dacă ne gândim că, din lipsă de mijloace, tatăl 
său, curelarul, a fost dus la groapă fără preot, se poate 
spune că filozoful care s-a ridicat de la o condiţie 
umilă la o faimă universală, cel puţin în lumea învă- 
ţaților, a fost, în felul său, un self-made man. Kant 
nu făcea însă caz de meritele sale și nu îi plăcea să 
se vorbească despre ele în prezenţa sa. La bătrâneţe, 
amintea totuși cu plăcere ceea ce datora mamei sale 
şi educaţiei morale de care beneficiase în casa mo- 
destă a părinţilor săi. Și regreta că nu ridicase un 
monument închinat pastorului Schultz, care îl ajutase 
să beneficieze de primele elemente ale acelei instrucții 
ce a făcut posibilă cariera lui de mai târziu. 

Probabil că niciodată un filozof nu s-a bucurat 
de o asemenea cinstire din partea unor oameni care 
nu citiseră nici un rând din scrierile sale. Se rela- 
tează că în ziua înmormântării, atunci când sicriul 
a fost adus din locuinţa sa la universitate, clopotele 
tuturor bisericilor din Kânigsberg au răsunat în semn 
de omagiu. Remarcând că filozoful a fost înmormân- 
tat ca un rege, un mare admirator al lui Kant printre 
filozofii secolului XX, Karl Popper, aprecia că per- 
ceperea lui de către concetăţeni drept un om bun 
şi un gânditor important nu constituie o explicaţie 

suficientă. Ei ar fi văzut în Kant un vestitor și un 
propovăduitor al drepturilor omului, al egalităţii 
tuturor în faţa legii, al păcii eterne și al emancipării 
prin cunoaștere. Ne putem întreba dacă mulți dintre 
cei care i-au adus atunci omagiul s-au gândit la ase- 
menea lucruri. Pare însă neîndoielnic că ei cinsteau 
omul care și-a închinat viaţa cu abnegaţie și cu de- 
votament slujirii cauzei cunoașterii și înțelegerii. 
Ne putem închipui că ceea ce i-a impresionat a fost 
o viaţă trăită sub semnul convingerii că adevărata 
fericire vine din interior, și nu din faimă, rang, avere, 
putere sau alte bunuri exterioare. 


3 
Este importantă cunoașterea personalităţii 
lui Kant pentru înţelegerea operei sale? 


Cursul vieţii lui Kant a fost monoton, lipsit de 
rguduiri, de cotituri dramatice și de evenimente ex- 
cepţionale. Cu toate acestea, cunoașterea modului 
cum şi-a condus viața poate favoriza sesizarea unora 
dintre opţiunile și motivele care conferă unitate și 
coerenţă gândirii sale. Observaţie valabilă cu deo- 
sebire atunci când este vorba de o mai bună recep- 
tare a profilului filozofiei sale practice, îndeosebi a 
reflecţiilor sale asupra moralității, religiei și politicii. 

Printre trăsăturile personalităţii lui Kant demne 
de a fi semnalate din această perspectivă trebuie 
amintită, mai întâi, acuitatea cu care a înţeles el 
însemnătatea acelei independenţe a gândirii care se 
exprimă în exerciţiul critic al raţiunii. Kant credea 
în progresul omenirii în măsura în care credea în 
consecinţele salutare ale dezvoltării capacităţilor de 
gândire independentă a unui număr cât mai mare 
de oameni. În anii deplinei maturități, el califica, po- 
trivit prietenului său Hippel, raportarea lui mai 

necritică din anii timpurii la autorităţi, prejudecăţi 
și mentalități răspândite drept „sclavie a tinereţii“. 
Propria sa dezvoltare intelectuală o vedea drept o 
luptă prelungită pentru emanciparea deplină a gân- 
dirii. Publicaţiile sale de până la Critica rațiunii 
pure, care a apărut atunci când filozoful împlinise 
deja 57 de ani, pot fi citite şi drept etape ale unei 
progresiuni în această direcţie. Studenţilor săi, Kant 
le spunea că ceea ce se poate învăţa nu este, de fapt, 
filozofia, ci exersarea capacităţii de a gândi în mod 
critic, independent asupra acelor teme care i-au 
preocupat pe filozofi. Mesajul pe care l-a transmis, 
atât studenţilor, cât și cititorilor săi, a fost de a 
îndrăzni să se folosească fără teamă și fără reţinere 
de propriul intelect, de a năzui continuu să se elibe- 
reze de sub tutela altora, de a câștiga autonomie atât 
în actele vieţii, cât și în gândire. Mai tânărul său 
contemporan Johann Gottfried Herder, care audiase 
cursurile magistrului Kant, scria că „nici o cabală, 
nici o sectă, nici o prejudecată nu-l puteau preocupa 
la fel de mult ca extinderea și luminarea adevărului. 
El te îndemna și te obliga într-un mod plăcut să 
gândeşti; despotismul era străin de firea sa“. Într-a- 
devăr, Kant ajunsese la concluzia că exerciţiul per- 
sistent al gândirii proprii este o îndatorire căreia nu 
i te poți sustrage fără a-ţi pierde consideraţia pentru 
propria persoană și dreptul la respectul semenilor. 

Inseparabilă de afirmarea libertăţii și a autonomiei 
în gândire şi în acţiune, a exerciţiului propriu al 
rațiunii, a fost la Kant conștiința datoriei faţă de noi 
inşine și faţă de semeni, a obligaţiei de a nu pre- 
cupeţi nici un efort pentru a pune pe deplin în va- 
loare înzestrările noastre, fie ele mai modeste, fie 
mai ieşite din comun. În cultul râvnei, muncii, cin- 
stei și sincerităţii se exprimă cu adevărat aspiraţia 
omului de a trăi în mod demn și de a fi folositor 
semenilor. Este sensul în care doar purtarea noastră 
in viaţa de fiecare zi ne face demni de consideraţia 
altora. Căci prin această purtare noi facem proba 
capacităţii de a acţiona, nu așa cum ne este mai plă- 
cut, ci potrivit datoriei pe care ne-o dictează raţiunea. 

Pentru modul cum a înţeles Kant primatul dato- 
riei, poate mai semnificativ decât orice este felul în 
care a acţionat el după 1770, când a devenit, în cele 
din urmă, după o așteptare de 15 ani, profesor titular. 
Până atunci publicase numeroase lucrări consacrate 
unor teme ale metafizicii şi ale științelor, lucrări 
care îi făcuseră numele cunoscut în lumea învăţaţilor 
vremii. lată însă că, imediat după scrierea disertaţiei 
pe care a trebuit să o susţină cu ocazia primirii titlu- 
lui de profesor, Kant a încetat să fie activ publicistic. 
Atunci s-a instaurat o lungă tăcere, care a durat 11 ani 
și s-a încheiat odată cu publicarea Criticii rațiunii 
pure. Conștient de însemnătatea cercetărilor sale, 

Kant a avut tăria să le urmărească până ce le-a adus 
în stadiul unor clarificări pe care le-a apreciat drept 
satisfăcătoare. Nu i-a fost deloc uşor să procedeze 
în acest fel. Mai întâi, deoarece prin tăcerea sa înde- 
lungată se expunea bănuielii că nu a fost cu adevărat 
interesat de filozofie și că a publicat doar pentru a 
deveni profesor. Apoi, deoarece a trebuit să reziste 
presiunii celor care îl apreciau. De exemplu, scrii- 
torul și teologul elveţian Johann Kaspar Lavater îi 
scria următoarele, în februarie 1774: „Spuneţi-mi, vă 
rog, fie și numai în două rânduri: aţi murit pentru 
lume? De ce scriu atâţia care nu pot scrie, și dum- 
neavoastră, care puteţi să o faceţi atât de exemplar, 
nu? De ce tăceți în acest timp nou, nu scoateţi nici 
un sunet? Dormiţi? Kant, nu vreau să vă aduc elogii, 
însă spuneți-mi totuși de ce tăceţi. Sau mai mult: 
spuneţi-mi că vreţi să vorbiţi.“ Nimic nu l-a putut 
însă abate pe Kant de la calea pe care i-o prescria 
datoria. Conştiinţa bună, cea a datoriei împlinite, 
liniştea sufletească obținută pe această cale repre- 
zentau pentru el cea mai înaltă răsplată la care pot 
spera muritorii. Așa cum se exprimă unul dintre 
comentatorii operei lui Kant, din momentul în 
care miza excepţională a cercetărilor în care se anga- 
jase i-a devenit clară, viaţa proprie a devenit pentru 
el doar substratul pentru misiunea intelectuală pe 
care o avea de îndeplinit. Atât răbdarea şi sârguința 

imense investite în analiza element cu element a 
unor structuri complexe și în examinarea tuturor 
corelaţiilor, care-l izbeşte pe orice cititor al Criticii 
rațiunii pure, cât şi puterea de cuprindere excepţio- 
nală a cercetărilor lui Kant pot fi cu atât mai bine 
inţelese cu cât suntem mai familiarizați cu persona- 
litatea autorului. 

Tot așa stau lucrurile cu respectul inflexibil al 
lui Kant pentru veracitate, a cărei afirmare trebuia 
plătită uneori cu preţul înfruntării autorităţilor și 
al asumării neplăcerilor care rezultă de aici. Se știe 
că filozoful punea mare preț pe respectul legii și al 
autorităţii legitime, că el nu agrea neconformismul 
de circumstanţă. Pentru viaţa comunităţii, socotea el, 
anarhia este cel mai mare rău. De aceea, nu încuraja 
revolta supușilor, dar susținea dreptul lor de a fi 
ascultați de guvernanţi și de legiuitori ori de câte 
ori au nemulțumiri îndreptăţite, ca și dreptul de a 
fi respectaţi atunci când îndrăznesc să supună exa- 
menului critic prejudecăţi şi doctrine consacrate de 
tradiţie. Slujirea fără abatere a adevărului nu este o 
misiune ușoară, dar învățatul condus doar de con- 
ştiinţa datoriei va trebui să şi-o asume fără ezitări și 
reţineri. Știința şi în particular filozofia trebuie să fie 
tot atât de autonome ca și raţiunea al cărei exercițiu 
sunt ele. Iată de ce Kant a apreciat în mod deose- 
bit climatul de toleranţă creat sub domnia de peste 

45 de ani a lui Frederic cel Mare. În scrierea lui 
despre luminare, apărută cu doi ani înaintea morţii 
regelui, Kant își descria epoca drept „veacul lui Fre- 
deric“. Schopenhauer socotea că unul dintre meri- 
tele regelui consta în faptul că, sub domnia lui, Kant 
a putut să publice Critica rațiunii pure. Este puţin 
probabil că, sub un alt rege, un profesor aflat în sim- 
bria statului ar fi putut să facă așa ceva. 

Cum a înţeles Kant să urmeze asemenea principii 
se poate vedea cel mai bine în scrierea lui despre reli- 
gie, ca şi în modul în care a făcut faţă reacției auto- 
rităților după publicarea ei. Epoca de toleranţă, de 
garantare a libertăţii cuvântului, a luat sfârșit brusc 
după moartea regelui stimat de Kant. Urmașul său 
pe tron, Frederic Wilhelm II, era un bigot. Kant, 
aflat la apogeul reputației sale, publicase în 1793 
cartea Re/igia în limitele rațiunii pure, în care sus- 
ţinea că singura religie acceptabilă pentru oamenii 
cu mintea luminată este cea întemeiată pe legea mo- 
rală a raţiunii. În „Prefaţă“ scria: „Morala, în măsura 
în care este întemeiată pe conceptul de om ca ființă 
liberă, care însă, tocmai de aceea, își impune singură 
legi necondiționate, prin rațiune, nu are nevoie de 
ideea unei alte fiinţe superioare ei pentru a-şi cu- 
noaște datoria...“ Ameninţat în 1794, printr-o ordo- 
nanţă de cabinet a ministrului culturii, cu „dizgraţia 
supremă a regelui“ și cu „dispoziţii neplăcute“, Kant 

a răspuns că în calitate de supus va renunţa să se mai 
pronunţe public asupra religiei naturale și a religiei 
revelate. Nu s-a dezis însă de ideile pe care le-a expri- 
mat. A renunţat doar momentan să le susţină public. 
Confruntat cu primejdia „dizgraţiei supreme“, care 
însemna concedierea de la universitate, pierderea 
dreptului la pensie și, eventual, exilul, Kant i-a atras 
atenţia lui Ludwig Borowski, fost student și prieten, 
unul dintre biografii săi, „cât de avantajos este să fi 
cconomisit bine pentru a nu fi nevoit să te târăşti . 
După moartea regelui, Kant va aminti în Metafizica 
„noravurilor (1797) scrierea sa despre religie și va re- 
lua unele dintre temele acesteia. Principiile care i-au 
dictat comportarea sunt formulate deja într-o scri- 
soare din aprilie 1766, către Moses Mendelssohn: 
„Prin urmare, pierderea respectului de sine... ar fi 
cel mai mare rău care mi s-ar putea întâmpla, dar cu 
siguranţă nu mi se va întâmpla niciodată. Deși sunt 
convins în mod limpede și am satisfacția multor idei 
pe care nu voi avea niciodată curajul să le exprim, 
nu voi spune ceva ce nu gândesc.“ Iar într-o însem- 
nare pentru sine, după incidentul cu autorităţile din 
anii bătrâncţii, stă scris: „Este josnic să-ţi retragi şi 
să-ți renegi convingerile intime, dar într-un caz ca 
acesta este datoria supusului; şi dacă ceea ce spu- 
nem trebuie să fie adevărat, nu înseamnă că avem 
datoria de a spune public întreg adevărul.“ Cu alte 

cuvinte, nu avem voie să declarăm ceea ce nu cre- 
dem, dar nu avem datoria de a afirma public tot ceea 
ce credem. 

Actele importante din viaţa filozofului, ca şi scrie- 
-rile sale, exprimă în egală măsură fidelitatea față de 
un crez pe care l-a formulat astfel, într-o convorbire 
cu scriitorul rus Nicolai Mihailovici Karamzin, care 
îl vizitase în 1789: „Dacă îmi amintesc acum de 
bucuriile pe care le-am avut în viaţă, nu simt nici 
o satisfacţie; dacă mă gândesc însă la împrejurările 
în care am acţionat potrivit /eg/j morale care este 
înscrisă în sufletul meu, atunci simt cea mai curată 
bucurie. O numesc /ege morală, alţii o numesc con- 
ştiinţă, sentimentul a ceea ce este drept sau nedrept; 
putem s-o numim cum vrem, dar ea există. Am 
minţit, nimeni nu o ştie, dar eu mă rușinez.“ Există 
bune temeiuri pentru a accepta judecata unuia dintre 
editorii corespondenţei filozofului: „Kant nu numai 
Că a trăit ceea ce a propovăduit, ci el a propovăduit 
ceea ce a trăit. Filozofia lui este expresia vie a perso- 
nalităţii sale și, invers, el şi-a structurat inconştient 
şi conştient personalitatea potrivit teoriei sale.“ 


4 
Cum a evoluat 
gândirea filozofică a lui Kant? 
O privire de ansamblu asupra operei 


Toți comentatorii operei lui Kant sunt de acord 
«u împărţirea scrierilor sale în precrzzice şi critice. 
Primele, destul de numeroase și de dimensiuni mai 
«duse, se înșiră în intervalul cuprins între 1746, 
când tânărul de 22 de ani publica o lucrare despre 
„forțele vii“, o temă a filozofiei naturii, și anul 1770, 
când apare disertaţia prezentată cu ocazia numirii 
sale ca profesor de logică și metafizică la Univer- 
sitatea din Königsberg: Despre forma şi principiile 
lumii sensibile şi a celei inteligibile. Scrierile numite 
critice sunt inaugurate de monumentala Critică a 
rațiunii pure, din 1781, după 11 ani de tăcere, între- 
ruptă doar de mici publicaţii nesemnificative. Cartea 
propune o filozofie cu totul nouă. Marcând o rup- 
tură cu întreaga tradiţie filozofică, Critica rațiunii 
pure se va situa în aceeași relaţie și cu scrierile ante- 
rioare ale autorului ei. În tot ce va scrie de aici înainte, 
timp de aproape 20 de ani, Kant nu va menţiona 
vreodată scrierile sale precrizice. Şi nu se va arăta 

interesat de republicarea lor. Singura excepţie o re- 
prezintă lucrarea din 1755 Istoria generală a naturii 
şi teoria cerului, în care este schiţată o ipoteză asu- 
pra nașterii Sistemului Solar, dezvoltată mai târziu 
de bine-cunoscutul matematician și astronom francez 
Pierre-Simon Laplace. Semnul cel mai clar al unei 
rupturi totale va fi că aceste scrieri nu se vor mai 
afla, la moartea sa, în biblioteca autorului! 

Orice expunere a filozofiei lui Kant constă în pre- 
zentarea temelor, conceptelor şi ideilor unui sistem 
cuprinzător, sistem schiţat pentru prima dată în 
cartea din 1781. Autorul tocmai împlinise 57 de ani. 
Niciodată în istoria gândirii, primele elemente ale 
unei realizări intelectuale de eminentă însemnătate 
nu au fost făcute cunoscute la o vârstă atât de îna- 
intată. (Să nu uităm că, pe atunci, un om care se apro- 
pia de 60 de ani era socotit bătrân.) Este firesc să 
fim uimiţi şi să căutăm explicaţii. 

Două lucruri pot fi spuse despre evoluţia gân- 
dirii filozofice a lui Kant. Primul este acela că peri- 
oada acumulărilor a fost îndelungată și întrucât 
Kant a fost preocupat nu numai de filozofia pro- 
priu-zisă, ci şi de multe alte domenii, cultivate în 
universitatea de atunci. Chiar și pentru epoca în 
carea trăit, întinderea preocupărilor intelectuale, a 
lecturilor și cercetărilor sale a fost neobișnuit de mare. 
"Toţi cei care l-au cunoscut l-au socotit un om foarte 

invăţat. Ca magistru, a predat o mare varietate de 
discipline, de la logică, metafizică și etică, la mate- 
matică și fizică, istorie naturală, geografie, psihologie, 
„antropologie, limbi antice și moderne. Al doilea 
lucru este acela că gestaţia filozofiei sale originale, 
lormulată pentru prima dată în Critica ratiunii 
pure, a fost incomparabil mai îndelungată decât în 
cazul altor gânditori de primă mărime. 

Punctul de plecare pentru acea orientare a gân- 
durilor și reflecţiilor lui Kant care îl vor conduce, 
in cele din urmă, la filozofia lui critică poate fi găsit 
deja într-o lucrare pe care a scris-o pentru un con- 
curs instituit în 1763 de Academia de Ştiinţe din 
Berlin. Tema era: „Sunt științele metafizice capabile 
să atingă aceeași certitudine precum cele matema- 
tice?“ La concurs au participat capete dintre cele mai 
inzestrate ale timpului, ca Johann Heinrich Lambert, 
lohannes Nikolaus Tetens și Moses Mendelssohn. 
Premiul a fost câștigat de Mendelssohn. Lucrarea 
inaintată de Kant a primit însă o menţiune specială 
și a fost publicată în Analele Academiei, alături de 
cea a câștigătorului premiului. Atenţia celui ce citește 
această lucrare din perspectiva evoluţiei ulterioare 
a gândirii lui Kant este atrasă de observaţia auto- 
rului că se impune o cercetare a naturii specifice a 
cunoaşterii metafizice. Într-o formulare pe care o 
întâlnim într-o scriere publicată de Kant 20 de ani 

mai târziu, cu titlul Prolegomene la orice metafizică 
viitoare care se va putea înfățișa drept ştiinţă, ceea ce 
credea autorul că se cere de la cei ce se îndelet- 
nicesc cu filozofia nu este construirea unor noi sis- 
teme metafizice, ci întreprinderea unei cercetări în 
măsură să răspundă la întrebarea dacă și cum poate 
metafizica să devină o știință. Adică producerea 
unor clarificări asupra obiectului și metodelor ei, 
prin care să se poată stabili dacă în metafizică poate 
fi atins acel acord asupra fundamentelor care dis- 
tinge științele demne de acest nume de îndeletni- 
ciri intelectuale în care există tot atâtea păreri câte 
capete. 

Deși magistrul Kant a continuat, în anii urmă- 
tori, să publice lucrări consacrate unor teme care 
ţineau de domenii ale științei naturii, precum cos- 
mologia, chimia, geologia sau meteorologia, ca și 
prezentării personale a unor teme filozofice de larg 
interes, preocuparea pentru problematica naturii şi 
a limitelor cunoaşterii metafizice nu l-a mai părăsit. 
În una dintre scrierile sale, Visurile unui vizionar 
interpretate prin visurile metafizicii (1766), el lasă să 
se înţeleagă că metafizica va putea deveni o știință 
nu ca o pretinsă cunoaștere prin rațiune a esenței 
lumii, inaccesibilă experienţei, ci ca o cercetare asu- 
pra naturii, întinderii şi limitelor puterilor raţiunii 
omeneşti. lar distincţia pe care o făcea în disertaţia 

din 1770, între cunoașterea prin simţuri a lumii 
aşa cum ne apare ea nouă, a lumii fenomenelor, și 
cunoașterea prin concepte a lumii așa cum este ea 
în sine, constituie punctul de plecare al cercetărilor 
indelungate ale căror rezultate vor fi expuse, 11 ani 
mai târziu, în Critica rațiunii pure. 

Despre orientarea și mersul acestor cercetări în 
anii „marii tăceri“, ani în care Kant nu a publicat 
nimic semnificativ, există indicaţii mai puţine în 
insemnările lăsate de filozof decât în corespondenţa 
lui cu fostul său student Marcus Herz, care era activ 
ca medic și autor la Berlin. O scrisoare din februarie 
1772 ni-l arată pe Kant deja ferm angajat pe calea 
care îl va conduce la elaborarea filozofiei critice. El 
se întreba cum se explică adecvarea la stările reale a 
conceptelor intelectului prin care descriem stările 
reale, care constituie obiectul cunoașterii noastre 
prin experiență, ţinând seama de faptul că, pe de o 
parte, aceste concepte nu pot fi obţinute prin abstrac- 
ţie din lucruri, iar pe de altă parte nu sunt nici cauza 
acestor lucruri. În disertaţie, nota Kant în scrisoare, 
el trecuse cu vederea o întrebare esenţială, și anume: 
Cum este posibil ca aceste concepte să se raporteze 
la obiectele experienţei fără să fi fost totuși obținute 
prin abstracţie din ele? Altfel spus, nu își pusese 
întrebarea cum este posibil ca noţiuni care se înte- 
meiază pe „activitatea noastră interioară“ să fie în 

concordanţă cu obiectele experienţei, care nu sunt 
produse printr-o asemenea activitate. Cum este posi- 
bil, de exemplu, ca un concept cum este cel al rela- 
tiei necesare dintre cauză și efect să fie în acord cu 
ceea ce cunoaștem despre lumea exterioară pe baza 
informaţiilor pe care ni le oferă simţurile? Într-o 
altă scrisoare către Herz, spre sfârșitul anului 1773, 
Kant afirma că ceea ce îl preocupa era „să proiecteze 
o știință cu totul nouă, după o idee, şi să o elabo- 
reze complet în același timp“. Şi îşi exprima spe- 
ranța că va putea termina lucrarea în anul următor, 
cel mai târziu după Paști. (Aceasta după ce în scri- 
soarea din februarie 1772 promitea să termine în 
trei luni!) Ceea ce credea că îi va lua câteva luni i-a 
cerut, în realitate, mai mult de șapte ani! 
Formulată în întreaga ei amploare, problema care 
l-a preocupat pe Kant în toţi acești ani a fost să 
răspundă la întrebarea cum sunt posibile judecăţi 
cu valoare obiectivă — judecăţi care întrunesc con- 
sensul tuturor oamenilor capabili să se servească în 
mod adecvat de rațiune — în știință, în metafizică, 
în judecata morală și în estetică. Din corespondență 
rezultă că a crezut de mai multe ori că se apropie 
de încheierea muncii sale. Cu cât înainta însă, cu 
atât se întindea mai mult traseul pe care îl mai avea 
de parcurs. În noiembrie 1776, Kant îi scria .ace- 
luiași Herz că primea „din toate părţile“ reproșuri 

pentru inactivitatea sa, „şi totuși, în realitate nici- 
odată nu am fost mai ocupat... “. Dată fiind starea 
sănătăţii sale, considera că va trebui să folosească și 
o parte din vara următoare pentru a încheia cer- 
cetări menite să arate „cu siguranţă“ dacă în toate 
problemele abordare până atunci de filozofi stăm 
pe „terenul raţiunii sau al sofisticăriei“. Iar într-o 
scrisoare din iulie 1779, către un alt corespondent, 
incheierea lucrării este anunţată pentru Crăciun. 
După propriile mărturisiri, doar frica de un sfârşit 
apropiat sau de slăbiciunile bărrâneţii l-a împins, 
in cele din urmă, spre o pripită redactare finală. 
Prima ediţie a Criticii rațiunii pure apare în mai 
1781. Autorul o recomandă drept rodul a 12 ani de 
cercetare continuă și încordată. 

Această lucrare, despre care Schopenhauer va 
spune că este cea mai importantă carte care a fost 
scrisă vreodată în Europa, cuprinde toate marile teme 
ale filozofiei critice. Pe unele dintre ele însă numai în 
germene. Scrierile care îi succedă, de data aceasta în- 
-un ritm alert, sunt consacrate elaborării sistematice 
a fiecăreia dintre ele, precum și reluării celor dez- 
voltate în Critica rațiunii pure. Reluarea şi elaborarea 
pe mai departe a unor teme ale filozofiei cunoaşterii 
a lui Kant, numită îndeobște filozofia lui teoretică, 
are loc în Pro/egomene la orice meta fizică viitoare care 
sc va putea înfătisa drept ştiinţă (1783) şi în Principiile 

metafizice ale ştiinţei naturii (1786). În 1787 apare 
ediţia a doua a Criticii rațiunii pure, cu o nouă „Pre- 
față“ şi destul de multe adaosuri și revizuiri ale 
textului primei ediţii. Filozofiei morale, numite de 
Kant „filozofie practică“, îi sunt consacrate Înte- 
meierea metafizicii moravurilor (1785), Critica raţiu- 
nii practice (1788) şi Metafizica moravurilor (1797). 
Religiei şi relaţiei ei cu morala Kant i-a dedicat scrie- 
rea Re/igia în limitele rațiunii pure (1793). Critica 
judecății estetice este întreprinsă în Critica puterii 
de judecare (1790), numită cea de-a treia Critică. 
Acestor cărți li se adaugă numeroase scrieri mai mici 
despre teme ale politicii, filozofiei istoriei sau antro- 
pologiei, precum şi publicaţii ocazionale cu carac- 
ter polemic. 

Se pare totuși că bătrânul Kant îşi socotea siste- 
mul neîncheiat. În ultimii ani ai vieţii, atunci când 
puterile îl părăsiseră în mare măsură, el a lucrat la 
un manuscris consacrat trecerii de la principiile meta- 
fizice ale ştiinţei naturii, discutate în lucrarea cu 
același titlu din 1786, la fizica propriu-zisă. Numai 
Kant a putut vedea în acest text, publicat târziu după 
moartea lui sub titlul Opus postumum, o scriere de 
prim rang, poate chiar cea mai însemnată dintre 
scrierile sale! 


5 


Cum scria Kant? 


În lumea filozofilor, ca şi în afara ei, scrierile lui 
Kant trezesc respect, dar totodată intimidează. Filo- 
roful are reputaţia unui autor greu de citit. Şi nu 
se poate spune că ar fi o reputaţie nemeritată. A-l 
studia pe Kant în original rămâne o performanţă. 
Pentru greutăţile pe care le are de întâmpinat citi- 
torul există mai multe explicaţii. 

Mai întâi, nu trebuie pierdut din vedere faptul că 
lucrări precum Critica rațiunii pure, Critica raţiunii 
practice, Critica puterii de judecare au fost scrise 
pentru minţi temeinic exersate din punct de vedere 
filozofic, și nu pentru un cerc larg de cititori. Pe de 
altă parte, redactarea lor a fost, de multe ori, una 
grăbită. Filozofia critică a avut, după cum am amin- 
tit, o gestație neobișnuit de lungă. Ajungând la o 
vârstă destul de înaintată la stăpânirea deplină a unor 
demersuri care puneau într-o lumină nouă aproape 
toate problemele asupra cărora reflectaseră până 
atunci filozofii, Kant a dorit să le valorifice în cât 

mai multe teritorii ale gândirii, acordând atenție 
tuturor aspectelor și detaliilor. Nu a acordat însă o 
grijă comparabilă clarităţii şi accesibilităţii. După o 
lungă perioadă de reflecţie, care s-a întins cel puţin 
din anul 1769 până spre sfârşitul anului 1780, Kant 
a pus pe hârtie textul voluminoasci Critici a raziu- 
nii pure în doar câteva luni. Lui Moses Mendelssohn 
îi scria, în 1783, că „produsul unei perioade de cel 
puţin doisprezece ani de gândire l-am pus pe hârtie 
cam în patru-cinci luni, e drept precum în zbor, cu 
cea mai mare atenţie în ceea ce priveşte conţinutul, 
dar cu mai puţină sârguinciozitate în ceea ce priveşte 
expunerea și favorizarea unci ușoare înțelegeri pen- 
tru cititor, o decizie de care nici acum nu îmi pare 
rău, deoarece fără aceasta, și în cazul unei amânări 
pentru o sporire a popularității, ar fi fost foarte pro- 
babil că lucrarea nu ar fi fost deloc întocmită, în 
timp ce ultima greșeală poate fi cu timpul rectificată, 
dacă există măcar la început produsul, chiar și în 
versiunea neprelucrată“. Mai târziu, în 1787, Kant 
recunoștea că scria pe mai departe sub presiunea 
timpului. Lui Marcus Herz îi mărturisea că ceea ce 
realizase până atunci îl încuraja să persevereze „în 
înfăptuirea întregului proiect al filozofiei critice“. 
Ceea ce îl angaja în elaborări filozofice „dificile și 
foarte vaste“ pentru vârsta lui. Acestea nu au fost 
cele mai bune condiţii pentru a acorda problemelor 

stilistice toată atenţia pe care ele o merită. Kant a 
lost mult mai preocupat de a spune ceea ce gândise 
decât de modul în care o spunea. 

Autorul Criticilor a subliniat nu o dată distincţia 
dintre scrierile care constituie contribuţii la înte- 
meierea și la progresul unei științe și scrierile pe 
care le numea „populare“. lată un pasaj caracteristic 
din prelegerile sale de logică: „Metoda științifică sau 
scolastică se deosebeşte de cea populară prin faptul 
că pornește de la propoziţii fundamentale și pro- 
poziţii elementare, pe când cea de-a doua porneşte, 
dimpotrivă, de la ceea ce este familiar şi interesant. 
Prima urmărește fundamentarea și elimină deci toate 
elementele străine; a doua are drept scop conver- 
saţia.“ Popularizarea poate şi trebuie să urmeze ela- 
borării propriu-zise. Referindu-se la Critica rațiunii 
pure, Kant îi scria în 1783 lui Christian Garve, 
filozof cunoscut în epocă, că nu poţi urmări să fii 
popular atunci când pornești „în cercetări ce se întind 
atât de sus“. Iar mai târziu, în „Prefaţa“ la Metafizica 
moravurilor, raportându-se la opinia că orice învă- 
ţătură filozofică importantă ar trebui să fie adusă la 
„forma populară“, mergea mai departe, afirmând că 
o cercetare asupra a ceea ce putem cunoaște 4 priori, 
adică independent de experienţă, „nu poate deveni 
niciodată populară, cu toate că rezultatele ei pot fi 
făcute convingătoare pentru raţiunea sănătoasă (a 

unuia care este metafizician fără să o știe)“. În plus, 
deoarece într-o cercetare de natură științifică elabo- 
rarea propriu-zisă și expunerea populară reprezintă 
două faze distincte, cea de-a doua va putea fi înfăp- 
tuită şi de către cunoscători excelenți ai unei opere, 
nu numai de către autorul ei. În „Prefaţa“ pe care 
a scris-o pentru cea de-a doua ediţie a Criticii rațiu- 
nii pure, Kant îşi exprima încrederea în capacitatea 
acelor „distinși bărbaţi care cu temeinicia perspica- 
cităţii asociază atât de fericit şi talentul unei expu- 
neri clare (de care eu nu mă simt capabil)“ de a-i face 
ideile accesibile unor cercuri mai largi de cititori. Își 
asuma însă, totodată, răspunderea pentru dificultățile 
pe care le-ar putea întâmpina în studiul scrierilor 
sale fundamentale chiar și cele mai înzestrate minţi 
pentru filozofie. Tocmai deoarece era convins de 
noutatea și însemnătatea direcţiei pe care o imprima 
opera sa gândirii teoretice, Kant își dorea să fie bine 
înţeles. În această privinţă, el a obținut mai puţin 
decât ceea ce și-a dorit. De ce? 

Atât comentatorii, cât şi cititorii avizaţi ai scrie- 
rilor sale de tinereţe și ai cărţilor în care sunt expuse 
bazele filozofiei critice se vor putea întreba dacă ele 
sunt opera unuia și aceluiași autor. O scriitură antre- 
nantă, deseori însufleţită de ironie și umor de bună 
calitate lasă locul unui stil sobru, greoi, uscat până la 
pedanterie. Unul dintre cei mai de seamă comentatori 

sı editori ai lui Kant, Ernst Cassirer, afirma, în cunos- 
«uta lui carte despre viaţa și opera gânditorului din 
Königsberg, că o schimbare mai profundă a stilului 
precum cea care s-a petrecut în scrisul acestuia între 
| /70 şi 1780 nu ar fi avut loc în întreaga istorie a 
livcraturii şi filozofiei. „Doar cu osteneală mai poate 
li recunoscut în autorul Criticii rațiunii pure auto- 
iul care a redactat Observațiile asupra frumosului şi 
ublimului sau Visurile unui vizionar. În locul miş- 
carii libere a spiritului și a imaginaţiei, pășește acum 
rigoarea analizei abstracte a conceptelor, în locul 
uraţiei şi voioșiei superioare, severitatea scolastică 
gravă.“ Cunoscătorul operelor lui Kant se va întreba, 
continuă Cassirer, unde este autorul care trata istoria 
si cele mai pretenţioase teme ale filozofiei tot atât 
de frumos ca David Hume sau cunoaşterea morală 
a omului tot atât de atrăgător ca Adam Smith. 
Există bune motive pentru a percepe în această 
prefacere a stilului, pe care mulţi pot să o resimtă 
drept regretabilă, reflexul unei schimbări profunde 
in substanța gândirii. Multe dintre lucrările lui Kant 
de dinainte de 1770 conţin observaţii personale bro- 
date pe marginea prezentării unor teme sau con- 
troverse filozofice, menite să instruiască și să cultive 
cititorii. În cele mai importante lucrări pe care le-a 
publicat începând cu anul 1781, în cărţile care pun 
bazele filozofiei critice, Kant a urmărit, dimpotrivă, 

să deschidă un drum nou cercetării filozofice. Obiec- 
tivele lui erau acum asemănătoare celor ale călăro- 
rului care explorează pentru prima dată ţinuturi 
până atunci necercetate. Acum au prioritate precizia 
analizei, soliditatea argumentelor, buna întemeiere 
a concluziilor. Cerinţele analizei conceptuale rigu- 
roase și ale sistematizării stricte prevalează în raport 
cu toate celelalte pe care și-ar dori să le satisfacă un 
autor. Kant făcea observaţia că el a preferat metoda 
scolastică mișcării libere a spiritului deoarece şi-a 
dori: ca orice minte cu preocupări sistematice să 
poa:ă lua parte la cercetarea pe care o întreprindea. 
Chiar dacă ar fi fost în posesia celui mai atrăgător 
scris, el l-ar fi supravegheat, întrucât nu dorea să-și 
seducă cititorul, ci să-i dea posibilitatea să-i contro- 
leze pas cu pas analizele și argumentele. Recunoștea, 
totodată, că cerinţele metodei „scolastice“ limitează 
considerabil acele mișcări ale gândirii care dau far- 
mecul multor scrieri pe care le admira, de pildă cele 
ale lui David Hume şi ale lui Jean-Jacques Rousseau. 
„Metoda expunerii mele, preciza Kant, are o înfă- 
țișare dezavantajoasă; ea arată scolastic, așadar ca o 
stoarcere a creierului uscată, mărginită și depărtată 
de tonul geniului.“ Aceasta este o caracterizare exce- 
lentă, cel puţin pentru cei care îi asociază geniului 
mișcările îndrăzneţe şi surprinzătoare ale gândirii, 

in contrast cu acea înaintare prin tatonare şi înceată 
care este proprie cercetării filozofice. 

Din perspectiva unui interes care ar putea fi nu- 
mit „științific“, Kant și-a asumat consecinţele mai 
puţin dorite ale opțiunii sale pentru metoda pe care 
a numit-o „scolastică“. A recunoscut că cel care ur- 
mărește să culeagă toate roadele utilizării unei astfel 
de metode va trebui să sacrifice și cerinţe ale clari- 
tăţii, cel puţin în accepțiunea comună a termenului. 
Si a prevenit în această privinţă deja în „Prefaţa“ 
primei ediţii a Criticii rațiunii pure: „Căci dacă mij- 
loacele care ajută pentru a produce claritatea sunt, 
liră îndoială, utile în amănunte, ele sunt de multe 
ori dăunătoare în ansamblu, întrucât nu permit citi- 
torului să ajungă destul de repede să îmbrăţișeze 
ansamblul cu privirea şi acoperă cu toate culorile lor 
sclipitoare articulaţia sau face de nerecunoscut struc- 
tura sistemului, de care depinde, totuși, de cele mai 
multe ori, judecarea unităţii și solidităţii lui.“ 

Putem să îl credem pe Kant că a optat pentru 
metoda scolastică din raţiuni de temeinicie și ones- 
titate intelectuală. Cititorului căruia i se adresa el 
in primul rând era cel pe care considera că îl poate 
convinge, nu prin subtilitatea gândului și prin stră- 
lucirea stilistică a expresiei, ci prin forţa constrân- 
gătoare a unei analize susţinute, controlabile pas 
cu pas, prin soliditatea argumentelor. A rezultat o 

scriitură pe care Schopenhauer a caracterizat-o prin 
atributul voit antinomic „uscăciune strălucitoare“ 
(glänzende Trockenheit). 

Heinrich Heine, a cărui ironie nu cruța pe ni- 
meni, apreciase că autorul Criticii „se temea ca nu 
cumva ştiinţa să piardă ceva din demnitatea ei dacă 
s-ar exprima pe un ton ușor, serviabil, degajat. Așa 
că i-a oferit o formă rigidă, abstractă, care respingea 
scurt orice familiaritate cu clasele intelectuale“. Kant 
nu a optat cu inimă ușoară pentru această formulă 
stilistică. În „Cuvântul înainte“ al Prolegomenelor, 
el recunoștea că nu oricine poate să scrie „într-un 
mod atât de subtil și totodată atât de atrăgător ca 
David Hume sau atât de temeinic și totodată atât 
de elegant ca Moses Mendelssohn“. Iar într-o scri- 
soare din august 1783, înfățișa astfel atributele pe 
care și-ar fi dorit să le reunească o scriere filozofică: 
„Puţini sunt atât de fericiţi să poată gândi pentru 
sine şi, în același timp, în locul altora și să poată 
găsi pentru toţi modalitatea adecvată de expunere. 
Există un singur Mendelssohn!“ 

Care au fost consecinţele urmăririi intenţiei lui 
Kant, aceea de a încredința hârtiei toate rezultatele 
reflecţiei sale îndelungate și de a nu-şi convinge citi- 
torul prin nimic altceva decât prin forţa argumen- 
telor, ţinând seama și de capacitatea lui, ieșită din 
comun, de a cuprinde cu privirea un domeniu foarte 

intins de corelaţii între teme, concepte și idei, de a 
examina fiecare problemă din toate perspectivele şi 
de a răspunde la cât mai multe obiecţii posibile? 
Gândurile exprimate în fraze neobişnuit de lungi, 
«hiar dacă au fost cu totul limpezi în cugetul auto- 
rului, rămân adesea greu de deslușit fie și pentru 
cititorul de filozofie cel mai încercat. Înainte de a 
pune punct, autorul înșiră, nu de puţine ori, trei, 
patru, cinci, şase, uneori chiar șapte propoziţii se- 
cundare. Pe o pagină a Criticii rațiunii pure au fost 
semnalate, în trei fraze, nu mai puţin de 18 propo- 
riţii subordonate! Folosirea cu înţelesuri diferite a 
unor termeni ca transcendental (uneori indistinct de 
/vanscendent), obiectiv, subiectiv face şi mai grea viaţa 
cititorului, pentru a nu vorbi de pleonasme, para- 
[raze greoaie și numeroase repetări, a căror justificare 
nu este transparentă. Trebuie amintite și dificultățile 
cititorului de a cuprinde cu privirea raţiunile avute 
in vedere în structurarea materiei unei scrieri de 
mari proporţii cum este Critica rațiunii pure în 
cărţi, părţi, diviziuni, capitole, secţiuni, observaţii 
generale, anexe. O structurare din care rezultă ceea 
ce Schopenhauer numea o „arhitectură gotică“. Se 
pare că, aşa cum observa un comentator, autorul ar 
fi ajuns să producă asemenea structuri deoarece nu 
reușea pur și simplu să se oprească atât timp cât avea 
impresia că ideile şi conceptele sale pot fi în con- 
tinuare precizate. 

Cele simţite de contemporanii care s-au încu- 
metat să studieze Critica rațiunii pure rezultă din 
numeroase relatări. Mendelssohn îi scria lui Kant, 
în aprilie 1783: „De câte ori mă măgulesc că aș fi 
câștigat în putere, cutez să mă apuc de această operă 
care stoarce sucul nervilor și nu sunt chiar fără spe- 
ranţă că o voi parcurge integral în această viaţă.“ 
Johann Gottfried Herder, fost student al lui Kant, 
îi scria filozofului Georg Hamann, spre sfârșitul 
anului 1781: „Îl studiez pe Kant, dar nu înaintez. 
Donov le-a spus studenţilor la Jena: «Cartea ar nece- 
sita un an pentru a fi citită.» La mine va necesita 
doi sau trei, atât de jos sunt față de regiunile înalte 
ale raţiunii pure.“ Iar Karl Leonhard Reinhold, ale 
cărui Scrisori despre filozofia kantiană au contribuit 
mult la receptarea gândirii lui Kant încă din anii 
1780, mărturisea că a înţeles lucrarea abia la a cin- 
cea citire! Se povesteşte că, în anii celebrităţi sale, 
Kant a avut prilejul să revadă un fost coleg și prieten 
din anii studenţiei, aflat în vizită la Königsberg. La 
întrebarea filozofului dacă acesta, un versat om al 
finanţelor, a citit ceva din scrierile sale, răspunsul a 
fost: „Desigur! Și aş face-o și mai des, doar că îmi 
lipsesc degetele.“ Kant s-a arătat nedumerit, dar a 
urmat explicaţia: „Da, iubite prieten, modul vostru 
de a scrie este așa de bogat în paranteze și condiţii 

preliminare pe care trebuie să le am în vedere, încât 
pun un deget pe câte un cuvânt, apoi pe al doilea, 
al treilea, al patrulea și, înainte să ajung să întorc pa- 
gina, mi-am întrebuințat deja toate degetele!“ Kant 
nu l-a putut contrazice. A râs și i-a expediat, mai târ- 
ziu, un exemplar al Criticii puterii de judecare. 

În ciuda faptului că, în lucrările sale pe care le-a 
socotit cele mai importante, Kant dădea prioritate 
preciziei şi puterii de cuprindere a analizei în raport 
CU frumuseţea scrierii și nu aprecia retorica exaltată, 
in ele întâlnim adesea imagini și analogii cu mare 
putere de sugestie. Sunt imagini care atrag atenţia 
tocmai prin aceea că nu sunt ornamente căutate, ci 
incercări de a pune în mișcare imaginaţia cititorului 
pentru a scoate în evidenţă profilul unei teme sau 
unei idei. lată, de pildă, cum este înfățișată, într-un 
pasaj din Critica rațiunii pure, „ţara intelectului 
pur“ în contrast cu universul reprezentărilor înșe- 
lătoare asupra absolutului: „E ţara adevărului (un 
nume fermecător), împrejmuită de un ocean vast 
şi furtunos, adevăratul sediu al iluziei, unde multă 
ceaţă deasă și multe stânci de gheaţă, care se topesc 
repede, prezintă aspectul înșelător de ţări noi, ispi- 
tesc continuu cu speranţe deșarte pe navigatorul 
pornit fără ţintă după descoperiri, angajându-l în 
aventuri la care nu poate niciodată să renunţe şi pe 

care totuși nu le poate duce niciodată la sfârșit.“ 
Talentul scriitoricesc nu i-a lipsit, fără îndoială, lui 
Kant. El a înţeles să îl subordoneze însă, în mod 
strict, intereselor gânditorului sistematic. 


6 
Ce este filozofia critică 
sau critica rațiunii pure? 


Noua orientare pe care a dat-o Kant gândirii 
lilozofice a fost numită „filozofie critică“. Trei cărţi, 
care ocupă un loc central în opera lui, sunt consa- 
crate analizei fundamentelor cunoașterii, moralității 
si judecății estetice. Titlul fiecăreia dintre ele începe 
cu cuvântul „critică“: Critica rațiunii pure, Critica 
rațiunii practice şi Critica puterii de judecare. Dacă 
avem în vedere folosirea curentă a cuvântului, am 
putea bănui că filozoful a avut o atitudine negativă 
față de ceea ce numea „rațiune pură“, „rațiune prac- 
tică“ şi „putere de judecare“. Nu așa stau însă lucru- 
rile. Este de aceea firesc să ne întrebăm ce anume 
înțelegea Kant prin „critică“. 

„Critică“ sau „artă critică“ erau, în epocă, denu- 
mirile demersurilor prin care se stabilea valoarea 
unui lucru, a unei opere, a unei tradiţii sau insti- 
tuții. Cuvântul „critică“ provine de la verbul grecesc 
krineîn, care stă pentru a separa, a distinge, a judeca. 
Kant a supus examenului critic raţiunea (Vernunfi), 

în care vedea cea mai înaltă capacitate a omului. 
Critica raţiunii teoretice pure este la Kant, în pri- 
mul rând, o cercetare a posibilităţii unei cunoașteri 
independente de cea pe care o oferă simţurile, cu- 
noaștere numită 4 priori. Critica raţiunii practice 
este cercetarea posibilităţii de a justifica moralitatea 
deciziilor şi acţiunilor oamenilor prin temeiuri care 
nu sunt empirice, adică nu depind de caracteristici 
întâmplătoare ale împrejurărilor în care decidem și 
acţionăm. Se poate spune, așadar, că filozofia critică 
este o cercetare a ceea ce rațiunea ne oferă indepen- 
dent de informaţiile pe care ni le dau simţurile. Iată 
de ce filozofia critică poate fi caracterizată drept o 
„critică a raţiunii pure“. Se poate spune că, în ciuda 
rupturii cu tradiţia filozofică pe care a înfăptuit-o 
creatorul filozofiei critice, el a rămas fidel unei cre- 
dinţe influente în filozofia germană a vremii sale, 
datorată îndeosebi prestigiului școlii lui Christian 
Wolff (1679-1754), aceea că filozofia cercetează 
ceea ce poate fi stabilit æ priori, independent de 
experienţă. Într-o lucrare publicată în 1728 (Discurs 
preliminar despre filozofie în general), Wolff preciza, 
în acest sens, că, dacă filozofia este o ştiinţă, atunci 
susţinerile ei trebuie demonstrate pornind de la „prin- 
cipii sigure și imuabile“. 

Punctul de plecare al filozofiei critice l-a con- 
stituit, după cum am arătat deja, reflecţia lui Kant 

asupra situaţiei metafizicii. Într-o tradiţie care îşi 
are începuturile încă din Antichitate, la filozoful 
grec Aristotel, metafizica era socotită știința despre 
principiile existenţei în genere, altfel spus despre 
existenţă ca existenţă, și nu despre determinările ei 
particulare, specifice. Ca atare, prima dintre științe. 
(Scrierile în care Aristotel formulase principii de 
acest gen au fost plasate de reprezentanți ai școlii 
sale după lucrările sale despre natură, adică după 
fizică; de aici numele metafizică.) Învăţaţii medievali, 
care foloseau cuvântul „filozofie“ pentru a desemna 
orice cunoaștere teoretică, numeau metafizica și filo- 
zo fie primă. Francezul René Descartes a scris, în 
prima jumătate a secolului al XVII-lea, o carte de 
metafizică în limba latină, al cărei titlu este Medita- 
tiones de prima philosophia. Subiectele tratate aici — 
Dumnezeu, esența substanţei spirituale și a substanței 
materiale — indică în mod clar că metafizica, a cărei 
posibilitate a fost acceptată multă vreme drept ne- 
problematică, era socotită o cunoaștere 4 priori şi, 
totodată, cunoașterea cea mai înaltă. Începând cu 
Platon, mulți filozofi acceptaseră distincţia dintre 
o cunoaştere bazată pe datele simţurilor, care este 
limitată la aparenţe, și o cunoaştere a lumii așa cum 
este ea în realitate, pe care ne-ar putea-o oferi doar 
raţiunea independentă de simţuri. Aceasta din urmă 
era metafizica, socotită știința supremă. Însă Kant 

a ajuns să aibă îndoieli serioase cu privire la faptul 
că metafizica, înțeleasă în acest mod, ar fi o știință, că 
ea ar oferi o cunoaștere cu valoare obiectivă, suscep- 
tibilă a întruni consensul tuturor celor competenți și 
de bună-credinţă. Şi tocmai aceste îndoieli par să fi 
constituit fermentul reflecţiilor care l-au condus la 
critica rațiunii. Semnificativă, în această privinţă, 
este una dintre exprimările lui Kant din perioada 
de gestație a filozofiei sale critice: „Am avut soarta 
unuia care s-a îndrăgostit de metafizică deşi nu mă 
pot lăuda că aș fi primit favoruri din partea ei.“ 
Kant şi-a exprimat preocuparea cu privire la 
situaţia metafizicii atât în „Prefaţa“ primei ediţii a 
Criticii rațiunii pure, cât şi în „Cuvântul înainte“ 
al Prolegomenelor, o carte care reia pe scurt și după 
un alt plan temele celei dintâi. Despre metafizică, 
așa cum se prezintă ea celui care îi cunoaște istoria, 
Kant afirma că este arena unor certuri fără de sfâr- 
şit. Fiecare metafizician de seamă contesta tot ce se 
făcuse până la el și lua totul de la început. Este însă 
ultimul lucru la care ne-am aștepta atunci când vine 
vorba de o știință. Constatarea că într-o disciplină 
care se pretinde a fi „regina științelor“ nu pot fi reţi- 
nute rezultate care să se bucure de o recunoaștere 
generală și durabilă nu poate fi trecută cu vederea 
cu ușurință. „Pare aproape de râs — scria Kant — că, 
în timp ce oricare altă știință merge înainte fără 

incetare, tocmai în aceea care se pretinde a fi înţe- 
lcpciunea însăși şi pe care orice om o consultă ca pe 
un oracol ne învârtim mereu pe loc, fără a înainta 
un singur pas. În mod firesc, adepţii ei se împuţi- 
nează, căci cei care sunt destul de înzestrați pentru 
a se afirma în alte științe nu par a fi dispuși să-și pună 
în joc reputaţia într-o disciplină în care oricine, 
chiar dacă este neștiutor în toate celelalte domenii, 
se încumetă să rostească o judecată definitivă pentru 
că pe acest tărâm nu există nici o măsură demnă de 
incredere după care am putea deosebi ceea ce are 
temei de vorbăria goală.“ Iată o situaţie intolerabilă 
pentru un gânditor care se declara îndrăgostit de 
metafizică. Ambiţia, nicidecum măruntă, a autorului 
Criticilor a fost de a schimba această situaţie. În 
termenii exprimării sale, de a oferi şi aici „o măsură 
demnă de încredere“, de a pune metafizica „pe dru- 
mul sigur al unei ştiinţe“. 

Kant a considerat că acest obiectiv poate fi înfăp- 
tuit prin examinarea condiţiilor care fac posibilă o 
cunoaștere independentă de experienţă. Abia după 
ce se va fi arătat dacă și cum este posibilă în genere 
o cunoaștere 4 priori se va putea răspunde şi la în- 
trebări privitoare la posibilitatea, la domeniul și la 
limitele metafizicii, ca ştiinţă. Kant își înfățișa pro- 
iectul pe care l-a urmărit în cartea sa din 1781 şi în 
tot ce a scris ulterior pe teme metafizice drept „o 

invitaţie adresată raţiunii să ia din nou asupra ei 
cea mai dificilă dintre toate sarcinile, adică pe aceea 
a cunoașterii de sine, și să instituie un tribunal care 
să o garanteze în pretenţiile ei legitime, dar care să 
poată respinge toate uzurpările neîntemeiate, nu 
prin hotărâri arbitrare, ci după legile ei eterne și 
imuabile, iar acest tribunal nu este altul decât critica 
rațiunii pure însăşi. Dar prin aceasta eu înţeleg nu 
o critică a cărţilor şi a sistemelor, ci a capacităţii 
raţiunii în genere cu privire la toată cunoașterea la 
care poate năzui independent de orice experiență, prin 
urmare, rezolvarea problemei posibilităţii sau impo- 
sibilității unei metafizici în genere și determinarea 
atât a izvoarelor, cât și a sferei și limitelor ei, toate 
acestea însă din principii.“ 

Aceste formulări merită toată atenţia. Pentru 
Kant „critica cărților și a sistemelor“ care pretind 
că oferă cunoașterea metafizică a fost subordonată 
obiectivului fundamental al determinării izvoarelor, 
sferei și limitelor cunoașterii æ priori. Odată ce aces- 
tea vor fi stabilite prin critica raţiunii pure, va putea 
fi determinat și domeniul cunoaşterii metafizice, 
precum şi limitele acesteia. Concluzia la care a ajuns 
Kant a fost aceea că nu putem obţine o cunoaștere 
independentă de experienţă despre o realitate situată 
dincolo de ceea ce este accesibil simţurilor, despre 
o lume suprasensibilă a esenţelor. Singura cunoaștere 

de acest gen care ne este accesibilă privește ceea ce 
a rămas până atunci ascuns cu privire la ceea ce se 
găsește în propriul nostru intelect. Doar intrând în 
posesia unei asemenea cunoașteri va putea fi adusă 
metafizica „pe drumul sigur al unei științe“. Este 
sensul în care critica raţiunii pure a fost caracterizată 
de Kant drept prolegomene la orice metafizică vii- 
toare care se va putea înfățișa drept știință. (Ter- 
menul pro/egomena era folosit pe atunci pentru a 
desemna partea introductivă a unei lucrări ştiinţifice, 
care precedă expunerea propriu-zisă.) 

O supoziţie fundamentală a lui Kant a fost aceea 
că obiectul cercetării metafizice — raţiunea pură — 
se distinge prin „legi eterne și imuabile“. Iată de ce 
el a putut să creadă că metafizica ar fi acea știință 
care poate primi relativ repede contururi ferme, în 
măsură să înfrunte trecerea timpului, spre deosebire 
de științele naturii, ce depind de o experienţă care 
este într-o continuă extindere. Fundamentarea meta- 
fizicii ca ştiinţă a fost văzută, prin urmare, de Kant 
drept o sarcină deosebit de dificilă, dar finită. El 
preciza că aici „am a face numai cu rațiunea însăși 
și gândirea ei pură, și pentru cunoașterea ei amă- 
nunţită nu e nevoie să caut departe în jurul meu, 
deoarece o găsesc în mine însumi, şi despre care logica 
obişnuită mai spune că toate acţiunile ei simple pot 
fi enumerate complet și sistematic...“ Concluzia la 

care a ajuns a fost că „metafizica este singura știință 
care îşi poate permite o astfel de executare completă, 
şi anume în scurtă vreme și cu eforturi reduse, dar 
unite, astfel încât posterităţii să nu-i mai rămână 
decât să întocmească pentru scopuri didactice totul 
după intenţiile ei, fără a-i putea mări câtuși de puţin 
conţinutul. Căci nu este decât inventarul, sistematic 
ordonat, a tot ceea ce posedăm prin raţiunea pură. 
Nimic nu ne poate scăpa aici, fiindcă ceea ce raţiu- 
nea produce complet din ea însăși nu-i poate rămâne 
ascuns, ci este pus în lumină de rațiunea însăși, de 
îndată ce am descoperit principiul comun.“ 

Ceea ce propunea, prin urmare, filozofia critică 
sau critica raţiunii era o reformă radicală a meta- 
fizicii. Mai întâi, printr-un examen critic al pre- 
tenţiilor raţiunii teoretice sau speculative, înfăptuit 
printr-o dublă delimitare. Prin delimitare faţă de 
pretenţiile tradiţionale ale metafizicii de a reprezenta 
o cunoaştere a unei lumi a esenţelor suprasensibile, 
situată dincolo de lumea accesibilă simţurilor noastre, 
adică o cunoaștere a necondiționatului și a absolu- 
tului. Totodată, prin delimitarea faţă de scepticismul 
care contestă posibilitatea metafizicii ca ştiinţă. În 
al doilea rând, reforma metafizicii propusă de Kant 
are la bază distincţia sa dintre raţiunea pură, teore- 
tică sau speculativă și rațiunea pură practică. Prima 
conţine condiţiile de posibilitate ale oricărei cunoaș- 

teri cu valoare obiectivă, cea de-a doua principiile 
deciziei şi acţiunii morale. Prin distincţia dintre 
rațiunea teoretică și rațiunea practică, Kant respingea 
atât tentativele metafizicienilor de a fundamenta 
moralitatea pe cunoaștere, pe exerciţiul rațiunii spe- 
culative, cât şi contestarea sceptică a bazei raționale 
a moralității. În același timp, această distincţie a 
constituit punctul de plecare şi de sprijin al unei 
noi încercări de fundamentare a credinţei religioase, 
opusă unei fundamentări bazate pe cunoaștere și pe 
ştiinţă. În demersul care este critica rațiunii, demers 
pe care Kant l-a comparat cu un proces, raţiunea 
este acuzatul, acuzatorul şi apărătorul, judecătorul, 
precum și instanța de la care emană legile care orien- 
tează judecata. 


7 
Ce putem şti? 


Întrebarea aceasta era, pentru Kant, prima mare 
întrebare a filozofiei. Ea indică tema centrală a filo- 
zofiei sale teoretice, care urmărește determinarea 
posibilităţii, întinderii și limitelor cunoașterii cu 
valoare obiectivă. Cunoașterea științifică, cunoașterea 
obiectivă prin excelență, era pentru Kant o cunoaș- 
tere al cărei nucleu îl constituie enunţuri ce posedă 
atributele universalității și necesităţii. Sunt enun- 
turi care nu exprimă constatări întâmplătoare despre 
fapte, cum ar fi aceea că o anumită insulă are un 
anumit relief sau o anumită faună și floră sau că 
Iulius Cezar a trăit 57 de ani, ci corelaţii care sunt 
valabile pretutindeni și în orice moment al timpului, 
exprimând nu ceea ce se petrece pur și simplu, ci 
ceea ce trebuie să se petreacă, să aibă loc. Kant avea 
în vedere corelaţii ca „Suma unghiurilor unui tri- 
unghi este egală cu 180°“ sau legea gravitaţiei. Când 
vorbea despre știință, Kant se referea, în primul 
rând, la știința matematică a naturii, reprezentată 

în epoca lui de fizica newtoniană. Filozofia teoretică, 
considera Kant, trebuie să arate cum sunt posibile 
enunţurile universale și necesare ale acestor științe. 
Iată de ce prin contestarea existenţei unor enunţuri 
care au atributele universalităţii și necesităţii vor fi 
subminate înseși bazele filozofiei teoretice ale lui 
Kant. Unii dintre criticii mai vechi sau mai recenți ai 
acestei filozofii apreciază că bazele ei au fost submi- 
nate efectiv prin elaborarea unor construcţii științifice 
precum geometriile neeuclidiene, teoria relativităţii 
sau fizica cuantelor. Este o chestiune la care vom 
reveni. 

Cum caracteriza Kant acele enunţuri şi judecăți 
cărora le atribuia universalitate și necesitate strictă? 
El afirma că acestea sunt judecăţi sintetice a priori. 
Ele sunt sintetice, în opoziţie cu judecăţile analitice, 
de genul „Pătratul are patru laturi“, deoarece extind 
cunoașterea noastră, nu explicitează doar ceea ce 
ştim deja. Atunci când este vorba despre judecăți 
în care i se atribuie unui subiect un anumit predi- 
cat, de exemplu „Omul (subiectul) este un animal 
raţional (predicatul)“, judecata va fi caracterizată 
drept analitică dacă predicatul este cuprins în con- 
ceptul subiectului și drept sintetică dacă judecata 
atribuie subiectului un predicat care nu-i aparţinea 
acestuia. În mod evident, judecăţile matematicii și 
judecăţile ce constituie fundamentul științei mate- 

matice a naturii sunt judecăţi sintetice, deoarece ele 
extind cunoașterea noastră. Este ceea ce acceptă toată 
lumea. Kant susținea însă că aceste judecăți trebuie 
să fie şi 4 priori, pur şi simplu deoarece ele dețin 
atributele generalităţii şi universalităţii. (Termenii 
a priori şi a posteriori, utilizaţi de filozofii medievali 
pentru a desemna demonstraţia de la cauză la efect, 
în opoziţie cu demonstraţia de la efect la cauză, dis- 
ting la Kant conceptele și judecăţile care sunt valabile 
independent de orice informaţie oferită de expe- 
rienţă de conceptele și enunţurile care sunt bazate 
pe experiență. Ceea ce le deosebește net pe primele 
de ultimele este tocmai valabilitatea lor universală 
şi necesitatea.) Dacă judecăile noastre sunt înteme- 
iate pe informaţii oferite de simţuri, sublinia Kant, 
atunci ele vor putea fi oricând răsturnate de noi 
informaţii. Căci experienţa noastră este în continuă 
extindere și mereu neîncheiată. Rezultă că enunţurile 
bazate pe experienţă nu pot avea atributele uni- 
versalității și necesității. Dacă ele au aceste atribute 
înseamnă că temeiurile lor sunt a priori. 

De exemplu, principiul cauzalităţii este, după 
Kant, o judecată sintetică a priori. Într-un pasaj din 
Critica rațiunii pure se argumentează că noţiunea 
cauzalităţii trebuie sau să fie întemeiată cu torul 
a priori în intelect, sau abandonată ca „o simplă hi- 
meră“: „Căci acest concept cere absolut ca ceva A 

să fie astfel încât un altceva B să urmeze din el nece- 
sar şi după o regulă absolut universală. Fenomenele 
oferă fără îndoială cazuri după cum se poate scoate 
o regulă, după care ceva se întâmplă de obicei, dar 
niciodată că este necesară consecința; de aceea, sin- 
tezei dintre cauză și efect îi este inerentă o demni- 
tate care nu poate fi exprimată empiric, anume că 
efectul nu se adaugă numai la cauză, ci că e pus de ea 
şi rezultă din ea. Universalitatea riguroasă a regulii 
nu este câtuși de puţin o însușire a unor reguli empi- 
rice, care prin inducţie nu pot dobândi decât o gene- 
ralitate comparativă, adică o largă aplicabilitate.“ 
Ceea ce Kant subliniază aici este contrastul dintre 
o regulă stabilită pe baza unor constatări empirice, 
regulă care va putea fi oricând confruntată cu un 
contraexemplu, și o relaţie necesară care nu poate 
fi cunoscută decât z priori. În „Cuvântul înainte“ 
al Pro/egomenelor, Kant mărturisea că Hume a fost 
cel care i-a întrerupt „somnul dogmatic“ și a dat cer- 
cetărilor sale „în câmpul filozofiei speculative o cu 
totul altă direcţie“ prin critica pe care acesta a făcut-o 
posibilităţii de a stabili pe baza experienţei relaţii 
necesare, cum este relaţia dintre cauză și efect. Por- 
nind de la critica lui Hume, Kant a ajuns să desco- 
pere că relaţia dintre cauză și efect „nu este nici pe 
departe singura prin care intelectul gândește z priori 
legături între lucruri“ și să formuleze în întreaga ei 

generălitate întrebarea cu privire la temeiul afirmării 
unor relaţii universale și necesare între fenomene. 
Formularea acestei întrebări este: „Cum sunt posi- 
bile judecăţile sintetice a priori?“ Kant a caracterizat-o 
drept problema centrală a criticii raţiunii pure. 
Ce rezultă din cele spuse cu privire la răspunsul 
dat de Kant întrebării „Ce putem şti? ? Dacă jude- 
căţile analitice pot să contribuie doar la analiza şi 
la precizarea a ceea ce știm deja, rezultă că o lărgire, 
o extindere a cunoașterii se realizează exclusiv prin 
judecăţi sintetice. Unele judecăţi sintetice exprimă 
constatări despre fapte particulare și despre relaţii 
repetabile dintre asemenea fapte, așa-numitele re- 
gularităţi empirice. Acestea sunt judecăţi sintetice 
a posteriori. 'Temeiul sintezei îl reprezintă, în acest caz, 
constatări bazate pe informaţiile pe care ni le oferă 
simţurile. Cunoașterea noastră cuprinde însă și jude- 
căți care posedă universalitate și necesitate. În cazul 
lor, sinteza va trebui să aibă un alt temei, și anume 
un temei 4 priori. Fundamentul cunoașterii ştiin- 
ţifice, ca și al cunoașterii comune, este constituit din 
judecăţi sintetice 4 priori. (Merită amintit că, potrivit 
aprecierii lui Kant, natura gânditoare — sufletul —, 
spre deosebire de natura corporală, nu poate deveni 
obiect al ştiinţei. Matematica nu îi este în principiu 
aplicabilă. Sunt posibile descrieri empirice ale obiec- 
telor naturii gânditoare, dar nu este posibilă o știință 

cu privire la ele. Despre aceste obiecte nu pot fi for- 
mulate judecăţi sintetice a priori.) În particular, 
conţinutul matematicii pure și al fundamentului 
științei matematicii naturii, pe care Kant îl numea şi 
„fizică pură“, e constituit de judecăţi sintetice a priori. 

În timp ce explicaţia posibilităţii judecăților sin- 
tetice 4 posteriori este la îndemână, nu se pusese 
până atunci întrebarea cum sunt posibile judecăţile 
sintetice 4 priori. Ceea ce i-a atras atenţia în mod 
deosebit lui Kant, ajuns în acest punct, a fost că 
judecăile metafizicii trebuie să fie și ele judecăţi sin- 
tetice 4 priori. De răspunsul la întrebarea cum sunt 
posibile judecăţile sintetice æ priori atârnă, prin ur- 
mare, nu numai explicarea posibilităţii matematicii 
şi fizicii pure, ci şi determinarea posibilităţii meta- 
fizicii ca ştiinţă. În câmpul cunoaşterii metafizice 
ne-am putea închipui cu greu o miză mai mare. Pen- 
tru a determina dacă și cum este posibilă metafizica 
ca ştiinţă va trebui să răspundem, mai întâi, la între- 
barea cum sunt posibile judecăţile sintetice a priori 
în matematică și în „știința pură a naturii“ (reine 
Naturwissenschaft). O parte importantă a Criticii 
rațiunii pure va fi consacrată răspunsului la aceste 


întrebări. 


8 
Cum sunt posibile judecăţile sintetice 
a priori? 


Încercarea de a răspunde acestei întrebări ne 
obligă să intrăm într-o zonă mai greu accesibilă a 
elaborărilor filozofice ale lui Kant. Sunt elaborările 
responsabile în primul rând pentru reputaţia lui de 
autor care nu ar fi pe măsura minţilor obișnuite. 

În zilele noastre, se face în mod curent distincţia 
între două genuri de cercetări asupra cunoașterii 
omenești. Cunoașterea poate fi examinată, mai întâi, 
ca o activitate și ca produs al unei activităţi a minţii. 
Într-o asemenea cercetare sunt supuse analizei con- 
stituţia, structura și funcţionarea dispozitivelor mintale 
prin care iau naştere cunoștințele. Nu puţini filozofi 
ai trecutului au fost înclinați să creadă că ceea ce 
distinge cunoștințele autentice de reprezentările 
neadecvate ale oamenilor este faptul că cele dintâi 
iau naştere din surse demne de încredere, prin buna 
funcţionare a acestor mecanisme. Mai recent s-a 
făcut însă observaţia că o abordare a cunoașterii din 
perspectivă filozofică ar putea şi ar trebui să facă 

abstracţie de cercetările asupra acelor procese ale 
minţii omenești prin care se constituie cunoștințele. 
Căci, oricât de importante ar fi cercetări cum sunt 
cele ale neuroștiințelor, ale ştiinţelor cogniţiei, ele 
nu ar putea răspunde întrebării pe care și-o pun, în 
primul rând, filozofii, şi anume întrebarea prin ce 
se disting cunoștințele care au o valoare obiectivă. 
Adică acele enunţuri care vor fi acceptate, atât în 
viaţa practică, cât și în cercetarea științifică şi în alte 
activităţi specializate, de către toți cei în cunoștință 
de cauză și interesaţi în aflarea adevărului. Deose- 
birea dintre cele două genuri de cercetări ale cunoaș- 
terii poate fi formulată în felul următor. În cazul 
primului gen de cercetări, răspunsul la întrebarea 
dacă suntem îndreptăţiţi să acceptăm anumite enun- 
ţuri drept cunoştinţe va fi dat pe baza investigării 
proceselor reale care intervin în elaborarea lor. În 
cazul celui de-al doilea gen de cercetări, răspunsul va 
fi dat pe baza unor consideraţii de ordin principial 
privitoare la condiţiile și criteriile pe care trebuie să 
le satisfacă orice cunoștințe cu valoare obiectivă. 
Prin raportare la distincţia dintre aceste două 
genuri de cercetare, examinarea kantiană a cunoaș- 
terii ocupă o poziţie care ar putea fi caracterizată 
drept intermediară. Pe de o parte, Kant face multe 
afirmaţii cu privire la facultăţile prin care se constituie 
cunoștințele — sensibilitatea, intelectul, rațiunea —, 


KANT - 20 DE ÎNTREBĂRI ȘI RĂSPUNSURI 73 


precum și despre funcţiile specifice ale fiecărei facul- 
tăţi. Astfel despre sensibilitate și intelect Kant afirmă 
că ele sunt izvoare, surse ale cunoștințelor noastre. 
Pe de altă parte, autorul Criticii rațiunii pure nu se 
interesează de substratul și mecanismele reale ale 
funcţionării acestor facultăţi, nu face consideraţii 
cu privire la modul cum s-au constituit ele în istoria 
naturală și social-culturală a omenirii. Din punctul 
de vedere al lui Kant, filozoful se interesează nu de 
modul cum iau naștere cunoștințele, de geneza lor, 
ci doar de cerinţele pe care trebuie să le satisfacă 
acestea pentru a li se atribui o valoare obiectivă. În 
cercetarea cunoașterii, ca și în alte cercetări ale sale, 
Kant a distins chestiunile ce privesc faptele (guid 
fadi?) de cele ce privesc întemeierea, justificarea, 
validarea (guid juris?). Se poate spune că problemele 
care au stat în centrul cercetării kantiene a cunoaș- 
terii au fost probleme de drept, nu de fapt. Şi, de 
asemenea, că distincţia dintre problemele de drept 
și cele de fapt corespunde, în linii mari, modului în 
care a văzut Kant distincţia dintre problemele filo- 
zofice și problemele științifice. 

Răspunsul dat de Kant întrebării „Cum sunt 
posibile judecăţile sintetice a priori?“ este ilustrativ 
din acest punct de vedere. Una din premisele ana- 
lizei kantiene a cunoașterii a fost, după cum s-a ară- 
tat mai sus, convingerea că matematica și știința 

matematică a naturii a vremii sale, fizica newtoniană, 
conţin judecăţi care extind cunoașterea noastră și 
au, totodată, atributele universalităţii și necesităţii. 
Aceste judecăţi ar fi, prin urmare, atât sintetice, cât 
şi a priori. La întrebarea cum sunt posibile asemenea 
judecăţi, Kant va răspunde pe baza unei analize 
minuţioase și aprofundate a acelor facultăți ale cu- 
noașterii pe care le-a desemnat prin termenii sensi- 
bilitate şi intelect. 

Sensibilitatea este definită de Kant drept facul- 
tatea intuiţiilor, iar intelectul drept facultatea con- 
ceptelor. T'răsătura distinctivă a sensibilităţii este 
receptivitatea, a intelectului — spontaneitatea. Intui- 
tiile (reprezentări despre obiecte de tipul percepţiilor) 
iau naştere ca urmare a afectării organelor noastre 
de simţ de către ceva situat în afara lor. Intelectul 
se distinge de sensibilitate prin aceea că el produce 
de la sine acele reprezentări care sunt conceptele. 
În acest sens, intelectul se deosebește de sensibilitate, 
care este receptivă, prin spontaneitate. Nici concep- 
tele fără intuiţii, nici intuiţiile nesupuse conceptelor 
nu reprezintă cunoaștere. Cunoașterea ia naștere 
prin supunerea intuiţiilor sensibile la conceptele 
intelectului. Adică prin aceea că intuiţiile sunt gân- 
dite. Kant notează că fără sensibilitate nu ne-ar fi dat 
nici un obiect, iar fără intelect nu ar putea fi gândit 
vreunul. Intelectul omenesc nu poate intui nimic, 


KANT - 20 DE ÎNTREBĂRI ȘI RĂSPUNSURI 75 


iar simţurile nu pot gândi nimic. Conceptele fără 
intuiţii sunt goale, iar intuiţiile fără concepte sunt 
oarbe. Cunoașterea ia naștere doar prin reunirea lor. 

Tot atât de fundamentală precum distincţia sen- 
sibilitate—intelect este, pentru analiza kantiană a 
cunoașterii, distincţia dintre empiric şi pur. Intuiţiile 
şi conceptele sunt fie empirice, fie pure. Ele sunt 
empirice ori de câte ori conţin o materie dată prin 
acţiunea obiectelor asupra simţurilor. Toate repre- 
zentările sensibile despre obiecte sunt empirice. Tot 
empirice sunt conceptele sau judecăţile despre obiecte 
în care sunt cuprinse informaţii furnizate de sim- 
ţurile noastre. Pure sunt intuiţiile și conceptele care 
nu conţin nimic din materia oferită de simţuri. Intui- 
tiile pure şi conceptele pure sunt caracterizate de 
Kant drept forme ale cunoașterii, în opoziţie cu 
materia ei, materie care este dată prin simţuri. În 
timp ce intuiţiile şi conceptele pure sunt 4 priori, 
cele empirice sunt a posteriori. Atât în cercetarea 
cunoașterii, cât și în cercetarea judecății morale, 
Kant a pus cel mai mare preţ pe efortul de a dis- 
tinge componentele empirice de cele pure. Într-un 
pasaj din „Concluzia“ Criticii rațiunii pure, autorul 
evocă „un procedeu asemănător aceluia din chimie 
pentru a obţine separarea elementelor empirice de 
cele raţionale...“. 

Din cele spuse, rezultă că o reprezentare este pen- 
tru Kant, pe de o parte, fie intuiţie, fie concept, iar 

pe de altă parte, fie pură, fie empirică, adică fie dată 
a priori, fie dată a posteriori. Originalitatea analizei 
kantiene constă, printre altele, în înţelegerea cunoaş- 
terii omeneşti drept rezultatul unirii materiei, date 
prin simţuri, cu o formă reprezentată de intuiţiile 
pure şi de conceptele pure. Intuiţiile pure conţin 
forma sub care ceva este intuit, iar conceptele pure, 
forma sub care ceva este gândit, ca obiect al cunoaş- 
terii. Pentru a avea reprezentări sensibile, și pe baza 
acestora cunoștințe despre obiecte, este indispensa- 
bilă materia pe care o oferă simţurile, acea materie 
care va fi ordonată, structurată de intuiţiile pure și 
de conceptele pure. Înaintea lui Kant, începând 
deja cu Platon, acei filozofi care au fost numiţi mai 
târziu rationalisti admiteau că există anumite con- 
ceptecare nu au nici un fel de determinări empirice, 
concepte pe care ei le considerau înnăscute. Kant a 
apreciat, dimpotrivă, că existența unor concepte pure 
va trebui pur și simplu postulată, deoarece alfel nu 
putem explica cum este posibilă cunoașterea noastră 
bazată pe experienţă. De exemplu, pentru cunoaș- 
terea unei corelaţii cauzale sunt indispensabile deo- 
potrivă intuiţii empirice despre succesiunea constantă, 
regulată a două evenimente, precum și conceptul 
cauzalităţii drept relaţie necesară dintre antecedent 
și consecvent. Cunoașterea unei relaţii cauzale între 
fenomene devine posibilă doar prin subsumarea 

intuiţiilor conceptului pur al cauzalităţii. După înde- 
lungate reflecții, Kant a ajuns la concluzia că și repre- 
zentările sensibile au o componentă pură. Pe ce 
temei? Voi oferi doar o indicație sumară asupra con- 
sideraţiilor care l-au putut conduce la această con- 
cluzie. Este general acceptat că reprezentările noastre 
sensibile despre lumea exterioară sunt ordonate în 
spaţiu şi în timp, iar cele despre stările subiective 
în timp. Dacă facem abstracţie de tot ce este în spa- 
tiu și în timp, mai rămân relaţiile spaţiale ca atare 
și pura succesiune sau simultaneitatea. Pornind de 
la această observaţie, Kant a susținut că putem avea 
intuiţia unui spaţiu fără obiecte și a unui timp fără 
schimbări, fără evenimente, dar nu şi intuiţia unor 
obiecte care nu se găsesc în spaţiu și a unor schim- 
bări care nu se petrec în timp. Spaţiul şi timpul ar 
fi, așadar, intuiţii pure, elemente constitutive 4 priori 
ale intuițiilor noastre sensibile. În contradicție cu 
opinia curentă, cu ceea ce au susținut mulți cercetă- 
tori ai naturii şi filozofi, Kant a afirmat că spaţiul 
şi timpul nu ţin de lumea exterioară, că ele nu au 
o existenţă obiectivă în acest sens. Existenţa lor, ca 
intuiţii pure, este una ideală. În Critica rațiunii pure 
sunt formulate mai multe argumente în sprijinul a 
ceea ce autorul numeşte „idealitatea spaţiului și tim- 
pului“. Prin acţiunea ordonatoare a intuiţiilor pure 
ale sensibilităţii — spaţiul şi timpul — se constituie 

din acea materie care este dată prin senzaţii reprezen- 
tările sensibile despre obiecte, intuiţiile propriu-zise, 
numite și intuiții empirice. 

În vocabularul filozofic al lui Kant există unii 
termeni care pot intimida sau îndepărta cititorul 
obișnuit. Asemenea termeni sunt żntuiții pure ale 
sensibilităţii sau transcendental. În ciuda aparenţei 
de ezoterism, termenii pot primi explicaţii accesibile. 
Kant a introdus termenul zranscendental pentru a 
caracteriza o cercetare care nu se referă la obiecte 
ca atare, ci la cunoașterea noastră despre obiecte în 
măsura în care aceasta este posibilă a priori. Obiec- 
tul cercetării transcendentale îl constituie structurile 
care fac posibilă o asemenea cunoaștere, intuiţiile 
pure ale sensibilităţii și conceptele pure ale intelec- 
tului. Ceea ce explică cercetarea transcendentală, 
prin raportare la asemenea structuri, este posibilitatea 
judecăților sintetice a priori. 

La întrebarea „Cum sunt posibile judecăţile sin- 
tetice 4 priori?“ răspunsul lui Kant a fost că deţi- 
nem o cunoaștere 4 priori despre ceea ce el numeşte 
o „natură în genere“, adică despre orice stări de 
lucruri posibile, și anume o cunoaștere pe baza intui- 
ţiilor æ priori ale sensibilităţii şi a conceptelor pure 
ale intelectului. Această cunoaștere ne este oferită 
de matematica pură și de știința pură a naturii. Ceea 
ce ne oferă aceste științe ar fi cunoștințe a priori. 

Asemenea cunoștințe premerg și fac posibilă cunoaș- 
terea noastră despre lume prin experienţă. 

Intuițiile pure ale spaţiului și timpului reprezintă 
materia matematicii pure. Cunoașterea matematică 
propriu-zisă se constituie prin intervenţia concep- 
telor intelectului pur și a acelor scheme cărora Kant 
le atribuie rolul de a corela intuiţiile și conceptele. 
Autorul Criticii urmărea să-și convingă cititorul că 
toate conceptele matematice, precum și concepte 
fundamentale ale științei matematice a naturii repre- 
zintă construcţii ale căror elemente sunt date prin 
intuiţiile pure ale spaţiului şi timpului. Intuiţia pură 
a spaţiului reprezintă materia geometriei, iar intuiţia 
pură a timpului materia aritmeticii și a teoriei gene- 
rale a mișcării, a mecanicii teoretice. Una dintre con- 
cluziile ce rezultă de aici, concluzie ce pare să fi fost 
asumată fără rezerve de Kant, este cea a valabilităţii 
universale a geometriei euclidiene și a teoriei newto- 
niene a mișcării. 

Teza mai generală a lui Kant este că, tot așa cum 
materia cunoașterii noastre despre lume este dată 
în reprezentările sensibile despre obiecte, în intuiţiile 
propriu-zise, materia pentru judecăţi sintetice a priori, 
cum sunt cele ale matematicii şi cele ale părţii pure 
a ştiinţei naturii, este dată de intuiţiile pure ale sen- 
sibilității, spaţiul şi timpul. Este adevărat că orice 
cunoaştere, fie cea despre o „natură în genere“, oferită 

de matematică și de partea pură a științei naturii, 
fie cea despre lumea reală, cunoaștere pe care ne-o 
dau științele propriu-zise ale naturii, este posibilă 
doar prin concepte, altfel spus numai cu participarea 
intelectului. Posibilitatea extinderii cunoașterii este 
însă dată doar prin intuiţie, afirmă Kant. În opo- 
ziţie cu sensibilitatea, intelectul nu posedă capaci- 
tatea de a extinde cunoașterea noastră. Cu resursele 
exclusive ale intelectului pot fi formulate doar jude- 
căţi analitice, nu și sintetice. În matematica pură şi 
în partea pură a științei naturii extinderea cunoașterii 
se înfăptuieşte pe baza intuiţiilor pure, tot așa cum 
în ştiinţele naturii sau în viaţa curentă această extin- 
dere devine posibilă pe baza intuiţiilor propriu-zise, 
a percepţiei obiectelor, percepţie care reuneşte forma 
dată de intuiţia pură cu materia senzaţiei. lar dacă 
matematica și principiile metafizice ale științei naturii 
sunt posibile pe baza intuiţiilor pure ale sensibilităţii, 
rezultă că ele vor putea fi aplicate în mod legitim 
doar asupra materiei oferite de intuiţiile propriu-zise, 
de percepțiile noastre asupra obiectelor. Altfel spus, 
domeniul de aplicare al matematicii pure şi al știin- 
ţei pure a naturii va fi cel al experienţei posibile. 
Aceasta este o concluzie fundamentală. 
Presupoziţia cardinală de la care pornește filo- 
zofia cunoașterii și a științei a lui Kant, cea privi- 
toare la existenţa unor judecăţi sintetice 4 priori, ca 

si modul cum este explicată posibilitatea unor ase- 
menea judecăți prin analize întinse și laborioase 
asupra componentelor pure ale sensibilităţii și inte- 
lectului au fost supuse criticii în lumina unor revo- 
luţii care au avut loc în ştiinţa exactă a naturii, în 
ultimele două sute de ani. Astfel, elaborarea geo- 
metriilor neeuclidiene a pus în discuţie pretenţia 
că geometria euclidiană ar descrie structuri spaţiale 
valabile pentru orice experienţă posibilă. Unii comen- 
tatori socotesc că, declarând axiomele geometriei 
cuclidiene apodictic sigure şi valabile pentru orice 
descriere fizică, Kant s-a legat imprudent de un anu- 
mit stadiu de dezvoltare al gândirii științifice. O 
altă provocare pentru înţelegerea kantiană a spaţiului 
şi timpului și pentru separarea de către Kant a spa- 
tiului și timpului de obiectele în spaţiu și timp a 
reprezentat-o teoria restrânsă și generalizată a rela- 
tivităţii. Fizicianul Max Born relata că, într-o scri- 
soare pe care i-a trimis-o în anul 1918, Einstein 
formula astfel una dintre observaţiile sale pe mar- 
ginea lecturii Pro/egomenelor lui Kant: „Dacă te 
declari de acord cu el asupra judecăților sintetice 
a priori, te-a prins. Acest „a priori“ trebuie să-l ate- 
nuez până la „convenţional“ pentru a nu fi nevoit 
să-l contrazic...“ Cât priveşte interpretarea larg ac- 
ceptată a fizicii cuantelor, ea conduce la obiecţii față 
de caracterizarea kantiană a principiului cauzalităţii 

drept condiţie de posibilitate a oricărei descrieri a 
lumii fizice. Dacă evoluţii științifice precum cele 
amintite sunt compatibile sau nu cu diverse consi- 
deraţii formulate în Critica rațiunii pure şi în Prole- 
gomene rămâne o chestiune controversată. Oricum 
ar sta lucrurile în această privință, se poate susţine 
că, sub multe alte aspecte, însemnătatea și actuali- 
tatea filozofiei teoretice a lui Kant nu vor fi afectate. 
Consideraţiile de până acum, ca și unele ce urmează 
(vezi răspunsul la întrebarea „Cum a fost și cum 
este receptată filozofia lui Kant în lume?“), susţin 
această concluzie. 


9 
Cum este posibilă experiența? 
Revoluția copernicană 


Opunându-se unei îndelungate tradiții a gândirii 
metafizice, Kant a susținut că o cunoaștere despre 
realitate poate fi obţinută doar pe baza a ceea ce ne 
este dat prin acţiunea obiectelor asupra organelor 
noastre de simţ. Dacă avem în vedere cunoaşterea 
realităţii, atunci se poate spune că matematica și 
partea pură a științei naturii, prin ele însele, nu oferă 
cunoaștere. Ele reprezintă doar condiţii de posi- 
bilitate ale acestei cunoașteri. Kant scrie în Critica 
rațiunii pure Că prin matematică noi primim Cunoș- 
tinţe a priori despre obiecte, „dar numai în ceea ce 
priveşte forma acestor obiecte“. Aplicarea concep- 
telor pure ale intelectului intuiţiilor pure ale sensibi- 
lităţii, așa cum este cazul în matematică, nu procură 
cunoaștere în sensul deplin al cuvântului. Putem 
dobândi o cunoaștere despre realitate abia prin subsu- 
marea intuițiilor empirice conceptelor și principiilor 
pure ale intelectului. Această cunoaștere este numită 

de Kant experienză. Una dintre întrebările centrale la 
care răspunde filozofia teoretică a lui Kant e cea refe- 
ritoare la cum este posibilă experienţa, adică cunoaș- 
terea noastră cu valoare obiectivă despre realitate. 
Prima precizare este aceea că experienţa ia naş- 
tere printr-o reunire a ceea ce oferă sensibilitatea și 
intelectul. Intelectul singur, fără materia pe care o 
oferă intuiţiile sensibile, nu ne poate furniza o cu- 
noaștere despre realitate. Introducerea Criticii rațiunii 
pure debutează cu observaţia că facultatea noastră 
de cunoaștere este „deșteptată spre funcţionare“ de 
obiecte care acţionează asupra simţurilor noastre, 
producând reprezentări. Acestei observaţii îi urmează 
următorul pasaj: „Dar dacă orice cunoaştere a noas- 
tră începe cu experienţa, aceasta nu înseamnă că ea 
provine în întregime din experiență. Căci s-ar putea 
prea bine ca tocmai cunoașterea noastră prin expe- 
rienţă să fie un compositum din ceea ce primim noi 
din impresii şi ceea ce facultatea noastră de cunoaș- 
tere (nefiind provocată decât de impresii sensibile) 
produce din ea însăși, adaos pe care noi nu-l distingem 
de acea materie primă mai înainte ca un lung exerciţiu 
să ne fi făcut atenţi asupra-i şi abili de a-l separa“. 
În aceste cuvinte, ne este dată o foarte bună carac- 
terizare a ceea ce oferă filozofia cunoașterii și a știin- 
ţei a lui Kant: un răspuns nou la întrebarea cum este 
posibilă cunoașterea prin experienţă, atât în cercetarea 

ştiinţifică, cât şi în viaţa comună. Prin acest răspuns, 
Kant s-a delimitat, în egală măsură, de două orientări 
dominante pe atunci în filozofia cunoașterii: empi- 
rismul și raționalismul. S-a delimitat de empirism prin 
susținerea că întreaga noastră cunoaștere nu provine 
din informaţiile pe care ni le oferă simţurile, că expe- 
riența devine posibilă datorită structurării materiei 
oferită de senzaţii, mai întâi de către intuiţiile pure 
ale sensibilităţii, iar apoi de conceptele pure sau cate- 
goriile intelectului. Cercetarea acestor componente 
pure, 4 priori ale cunoașterii este întreprinsă în primele 
două părţi ale Teoriei transcendentale a elementelor 
din Critica rațiunii pure, intitulate „Estetica transcen- 
dentală“, respectiv „Analitica transcendentală“. Filo- 
zofia cunoașterii și a științei a lui Kant s-a delimitat, 
tot atât de categoric, de raționalismul epocii, susți- 
nând că fără materia intuiţiei sensibile putem obţine, 
ce-i drept, o cunoaştere despre o „natură în genere“, 
despre legi ale acestei naturi în genere ca totalitate a 
stărilor de lucruri posibile, dar nu despre lumea în 
care trăim, despre stări de lucruri reale. Cunoașterea 
acestora din urmă nu este cu putinţă în lipsa mate- 
riei pe care o oferă intuiţiile empirice. Fără aplicarea 
lor la această materie, conceptele pure ale intelectului 
sunt „simple forme ale gândirii fără realitate obiec- 
tivă“. Pentru a ne putea oferi cunoaștere despre rea- 
litate, intelectul are nevoie de intuiţii empirice. 

Să ne amintim de afirmaţia că intelectul nu poate 
intui nimic, iar sensibilitatea nu poate gândi nimic. 
Această afirmaţie a lui Kant ne atrage atenţia asupra 
distincţiei fundamentale pe care o face el între gân- 
dire şi cunoaştere. Pentru a fi cunoscut, obiectul trebuie 
să fie dat prin intuiţie empirică și gândit prin concepte. 
Fără conceptele pure ale intelectului, fără categorii, 
nu putem gând; nici un obiect. Fără intuiţii empirice, 
nu putem cunoaşte nici un obiect gândit. A explica, 
prin urmare, posibilitatea experienţei, a cunoașterii 
cu valoare obiectivă, înseamnă a arăta cum sunt gân- 
dite obiectele şi apoi cum se realizează trecerea de la 
gândirea obiectelor la cunoașterea lor. Cunoașterea 
noastră cu privire la obiecte despre care avem intuiţii 
empirice se distinge, pe de o parte, de simpla gândire 
a obiectelor prin concepte pure, iar pe de altă parte, 
de ceea ce Kant numeşte „simpla înlănţuire logică a 
percepţiilor într-un subiect care gândeşte“. Un exem- 
plu pentru primul gen de judecată este judecata că 
orice eveniment are o cauză, iar pentru al doilea gen 
judecata că o anumită încăpere este caldă. În primul 
caz, avem o judecată obiectivă, dar valabilă doar pentru 
obiecte în genere, şi nu o judecată despre stări reale. 
În al doilea caz, avem o judecată despre stări reale, 
care are însă doar o valabilitate subiectivă. Adică este 
valabilă doar cu referire la o persoană și la o stare 
momentană a percepțiilor sale. În Pro/zgomene, Kant 

numeşte asemenea judecăţi judecăţi de percepție şi le 
opune judecăților de experiență. Numai judecăţile de 
experienţă, judecăţile valabile pentru toți subiecţii şi 
independente de starea lor momentană, reprezintă 
cunoaștere. Valabilitatea obiectivă, ca trăsătură distinc- 
tivă a tuturor acelor reprezentări despre obiecte care 
constituie cunoaștere, înseamnă pentru Kant valabi- 
litate universală. Consensul subiecţilor asupra jude- 
căţilor de experiență este văzut drept rezultatul utilizării 
adecvate a intelectului, utilizare ce îi conferă calitatea 
unei instanţe suprapersonale ale cărei verdicte posedă 
o valabilitate universală. 

Cum se ajunge de la judecăţi de percepție la jude- 
căţi de experienţă? Ce anume face ca o judecată să fie 
obiectiv valabilă? Răspunsul lui Kant a fost urmă- 
torul: valabilitatea obiectivă este dată de subsumarea 
intuiţiilor sensibile la conceptele pure ale intelectu- 
lui. Datorită acestei subsumări devin posibile jude- 
căţi despre stările reale valabile pentru orice rațiune 
umană, adică susceptibile de consens universal. Este 
sensul în care se poate spune că acea obiectivitate a 
judecăților care distinge, pentru Kant, experienţa de 
simpla percepţie se constituie prin acţiunea structu- 
rilor a priori ale subiectului, adică prin conștiința de 
sine transcendentală (numită de Kant și zperceprie 
transcendentală), şi prin aplicarea conceptelor pure 
ale intelectului, a categoriilor, la intuiţiile empirice. 

În Prolegomene, autorul ilustrează printr-un exem- 
plu modul cum se ajunge, prin subsumarea intuiţiilor 
empirice unor concepte ale intelectului, de la o jude- 
cată de percepţie la o judecată de experienţă obiectiv 
valabilă. Şi anume prin aplicarea conceptului pur al 
cauzalităţii. Că aici și acum percepţia unui subiect 
asupra iluminării unei pietre de către soare se aso- 
ciază cu încălzirea pietrei este o judecată de percepţie 
cu valabilitate subiectivă, şi nu o cunoștință. „Că 
încălzirea pietrei urmează în mod necesar din ilumi- 
narea de către soare este dat, ce-i drept, în judecata 
de experiență (în virtutea conceptului de cauză), dar 
acest lucru nu-l învăţ din experienţă, ci, dimpotrivă, 
experienţa este produsă de abia prin această adăugare 
la percepţie a conceptului intelectului (conceptul de 
cauză).“ Explicaţia este reluată, într-un alt paragraf, 
în următorii termeni: „«Dacă razele soarelui luminează 
o piatră, ea se încălzeşte» este o judecată de percepţie, 
care nu conţine nici o necesitate oricât de des ar fi 
observat de mine sau de altcineva acest lucru; tot ce 
se poate spune este că percepțiile sunt în mod obiş- 
nuit legate în acest fel. Dacă spun însă «soarele încăl- 
zeşte piatra», percepţiei i se adaugă conceptul de cauză 
al intelectului, care leagă în mod necesar conceptul de 
rază a soarelui cu cel de căldură și astfel judecata devine 
universal valabilă, prin urmare obiectivă. Judecata de 
percepție este transformată în judecată de experienţă.“ 

Condiţia de posibilitate a cunoașterii unor legi 
universale și necesare, precum cele formulare în 
știința matematică a naturii, e constituită de legi 
ale unei naturi în genere, legi valabile pentru toate 
stările de lucruri posibile, înainte și independent de 
experienţă, datorită constituţiei intelectului nostru. 
Autorul Criticii se exprimă clar în această privinţă: 
„Dar facultatea intelectului pur de a prescrie a priori 
fenomenelor legi prin simple categorii nu ar putea 
prescrie mai multe legi decât cele pe care se înte- 
meiază o natură în genere, considerată ca legitate a 
fenomenelor în spaţiu şi timp. Legi particulare privind 
fenomene empirice determinate nu pot fi integral 
deduse din categorii, deşi toate le sunt supuse în 
ansamblu. Trebuie să se adauge ajutorul experienței 
pentru a învăţa să cunoaştem aceste din urmă legi 
[...], dar numai primele ne instruiesc a priori despre 
experienţa în genere şi despre ceea ce poate fi cunos- 
cut ca un obiect al acestei experienţe.“ 

Kant a elaborat, așadar, o explicaţie nouă, originală 
a posibilităţii unei cunoașteri cu valoare obiectivă, 
a unor judecăţi cu valabilitate universală și necesară. 
El a comparat noutatea pe care o aduce explicaţia 
lui cu răsturnarea propusă de Copernic în astro- 
nomie, într-un pasaj celebru din „Prefaţa“ celei de-a 
doua ediţii a Criticii rațiunii pure, din 1787: „Până 
acum se admitea că toată cunoașterea noastră trebuie 

să se orienteze după obiecte; dar, în această ipoteză, 
toate încercările de a stabili ceva despre ele z priori 
cu ajutorul conceptelor, prin intermediul cărora cu- 
noaşterea noastră ar fi lărgită, au fost zadarnice. 
Aici se petrece același lucru ca și cu prima idee a lui 
Copernic, care, văzând că explicarea mișcărilor cerești 
nu dădea rezultate dacă se admitea că toată armata 
stelelor se învârte în jurul spectatorului, încerca să 
vadă dacă n-ar reuși mai bine lăsând spectatorul să 
se învârtă, iar stelele, dimpotrivă, să stea pe loc.“ 
Să ne amintim acum întrebarea pe care și-o punea 
Kant în scrisoarea către Marcus Herz din 1772: Cum 
se explică faptul că noţiunile noastre sunt adecvate 
pentru descrierea stărilor de lucruri reale, deşi ele 
nu au fost obţinute din aceste stări prin abstracţie? 
Kant compară baza răspunsului său cu răsturnarea 
înfăptuită de Copernic în astronomie. Nu ar exista 
decât două căi prin care ar putea fi gândit un acord 
necesar al experienţei cu conceptele despre obiectele 
acesteia. În formularea lui Kant din Critica rațiunii 
pure, acestea sunt: „sau experienţa face posibilă aceste 
concepte, sau aceste concepte fac posibilă experienţa“. 
Prima explicaţie nu poate fi acceptată pentru concepte 
cum sunt cele ale cauzalităţii, deoarece ele desem- 
nează o relație universală şi necesară. În consecinţă, 
nu rămâne decât cea de-a doua explicaţie, și anume 
că asemenea concepte pure ale intelectului reprezintă 

„principiile posibilității oricărei experiențe în genere“. 
‘Tocmai această explicație va fi comparată cu revo- 
luţia copernicană. Acea structură a priori a subiec- 
tivităţii noastre care este obiectul cercetării numite 
transcendentale este cea care face posibilă o cunoaștere 
despre stările reale care are o valabilitate obiectivă, 
universală. Temeiurile cunoașterii obiective nu tre- 
buie căutate în obiecte, ci în structuri date a priori, 
structuri care ar fi constitutive pentru toate fiinţele 
omenești, ca subiecţi cunoscători. 


10 
Ce este idealismul transcendental sau critic? 
Fenomene şi lucruri în sine 


Distincția dintre fenomene și lucruri în sine repre- 
zintă una dintre axele filozofiei kantiene, în ansam- 
blul ei. Această distincție stă la baza acelei poziții pe 
care Kant a numit-o „idealism transcendental“ sau 
„idealism critic“. Asemenea termeni îi pot sugera 
cititorului neprevenit profunzimi și complicaţii în- 
spăimântătoare. Este vorba, de fapt, de unele dintre 
consecințele ce rezultă din consideraţiile de mai sus. 

Schopenhauer, iar el nu a fost singurul care a 
gândit astfel, aprecia distincţia dintre fenomene și 
lucruri în sine drept cea mai de seamă dintre toate 
contribuţiile lui Kant la dezvoltarea gândirii filo- 
zofice. „Cel mai mare merit al lui Kant — scria Scho- 
penhauer — este distincția dintre fenomene şi lucruri 
în sine, bazată pe demonstraţia că între noi și lucruri 
se află intelectul, fapt pentru care nu pot fi cunos- 
cute în conformitate cu ceea ce ar fi ele în sine.“ Și 
adăuga că, fără contactul cu idealismul critic a lui 
Kant, suntem amenințați să rămânem prizonierii 

unui „realism natural și pueril“, care este străin gân- 
dirii filozofice autentice. Ceea ce viza Schopenhauer 
prin expresia „realism natural şi pueril“ era convin- 
gerea spontană că acele reprezentări pe care le numim 
„cunoștințe“ ar fi pur și simplu imagini ale lucru- 
rilor așa cum sunt ele în sine. 

Kant a folosit expresia lucru în sine (Ding an sich) 
pentru ceea ce poate fi doar gândit, fiind, în prin- 
cipiu, inaccesibil cunoașterii omenești. Pentru ceea 
ce poate fi gândit, în opoziţie cu ceea ce poate fi 
cunoscut (cu fenomenul), el a utilizat şi termenul 
noumen. Care sunt temeiurile afirmației sale că o 
cunoaştere a lucrurilor așa cum sunt ele în sine nu 
ne este, în principiu, accesibilă? 

Toate cunoștințele noastre, arată Kant, se consti- 
tuie prin structurarea impresiilor produse de lucruri 
asupra simţurilor de către forme ale sensibilităţii și 
ale intelectului, care ne sunt date a priori, independent 
de contactul nostru cu lucrurile. Deoarece cunoaş- 
terea noastră devine posibilă numai prin organizarea 
datului de către intuiţiile sensibile pure și conceptele 
intelectului, lucrurile care ne afectează simţurile, 
așa cum sunt ele în sine, rămân inaccesibile cunoaș- 
terii noastre. Întuiţiile noastre empirice devin posi- 
bile doar prin intervenţia constitutivă a intuiţiilor 
pure ale sensibilităţii. Acele intuiţii, cărora li se aplică 
conceptele pure ale intelectului, ne înfățișează, prin 

urmare, lucrurile, nu cum sunt ele în sine, ci așa cum 
ne apar ele ca urmare a intervenţiei constitutive a 
unor structuri proprii facultăţilor noastre de cunoaş- 
tere. Ceea ce Kant exprima spunând că ceea ce 
cunoaștem noi oamenii sunt fenomene, şi nu lucruri 
în sine. Este poziţia pe care el a numit-o „idealism 
transcendental“ sau „idealism critic“. Expresia „idea- 
lism transcendental“ subliniază idealitatea condiții- 
lor a priori de posibilitate a cunoașterii, în particular 
idealitatea spaţiului și a timpului, ca intuiții pure 
ale sensibilităţii. Critic este un atribut opus de Kant 
dogmaticului. Dogmatic este tot ceea ce se acceptă 
fără o cercetare critică prealabilă a temeiurilor. Supo- 
ziția de la care porneau, de regulă, construcţiile meta- 
fizice, supoziţia că mintea omenească este capabilă 
să cunoască lucrurile așa cum sunt ele în sine, a fost 
calificată de Kant drept dogmatică. Acea cercetare 
a cunoașterii omenești pe care a întreprins-o auto- 
rul Criticii rațiunii pure, cercetare ce evidenţiază rolul 
constitutiv pe care îl au formele pure ale sensibilităţii 
şi ale intelectului în producerea cunoaşterii cu valoare 
obiectivă, nu confirmă această supoziţie. Iată de ce 
Kant a calificat punctul de vedere la care l-a condus 
evidenţierea rolului conștiinței de sine transcenden- 
tale, a intuiţiilor pure ale sensibilităţii și a conceptelor 
pure ale intelectului, drept „idealism critic“. Acest 
punct de vedere va fi asemănat, în „Prefaţa“ ediţiei 

a doua a Criticii, cu răsturnarea de perspectivă înfăp- 
tuită de Copernic în astronomie, lucru pe care deja 
l-am amintit. Iar într-un pasaj din Prolegomene, Kant 
scrie că dacă legi universale ale unei „naturi în ge- 
nere“ pot fi cunoscute 4 priori înseamnă că „legis- 
laţia supremă a naturii trebuie să se afle în noi înșine, 
adică în intelectul nostru“ și conchide că „intelectul 
nu-și scoate legile (a priori) din natură, ci, dimpotrivă, 
îi prescrie legile sale“. 

Limitarea oricărei cunoașteri despre realitate la 
fenomene, la lucruri aşa cum ne apar ele nouă, şi nu 
așa cum sunt ele în sine, reprezintă, așadar, conclu- 
zia firească şi inevitabilă a întregii cercetări kantiene 
a raţiunii pe care el o numește „speculativă“, rațiune 
care este activă în producerea științei și a cunoașterii 
în genere. Conceptele și principiile intelectului nu 
pot fi aplicate decât intuiţiilor empirice. Ele nu au 
vreo altă întrebuințare legitimă. Oamenii nu au acces, 
pe cale raţională, la obiecte suprasensibile. Ca fiinţe 
limitate, cu puteri finite, ei posedă doar intuiţie sen- 
sibilă, nu și intelectuală. Doar unei fiinţe cu puteri 
nelimitate, infinite, lui Dumnezeu, i se poate atribui 
capacitatea de a intui prin intelect. În intuițiile empi- 
rice, asupra cărora operează categoriile și principiile 
pure ale intelectului pentru a produce cunoaștere, 
lucrurile nu se înfățișează așa cum sunt ele în sine, 
ci aşa cum ne apar datorită aportului constitutiv al 

intuiţiilor pure ale spaţiului și timpului. Este concluzia 
pe baza căreia Kant va respinge pretenţiile de cunoaş- 
icre ale raționalismului dogmatic, care se sprijină 
pe supoziţia potrivit căreia lucrurile, aşa cum sunt 
cle în sine, ar fi accesibile cunoașterii omenești. „Ana- 
litica transcendentală — conchide Kant în ediţia a 
doua a Criticii rațiunii pure — are deci acest rezul- 
tat important: de a arăta că intelectul nu poate face 
« priori niciodată mai mult decât să anticipeze forma 
unei experienţe posibile în genere și că, fiindcă ceea 
ce nu este fenomen nu poate fi obiect al experienţei, 
cl nu poate depăşi niciodată limitele.sensibilităţii, 
numai în interiorul acestora fiindu-ne date obiecte.“ 

La concluzia imposibilității principiale a cunoaș- 
terii lucrurilor în sine se poate ajunge și pornind de 
la o supoziţie fundamentală, supoziţie care susţine 
edificiul filozofiei teoretice a lui Kant. Şi anume că 
ştiinţa, în sensul strict al cuvântului, conţine enun- 
țuri care au atributul universalităţii şi necesităţii. 
Or, corelaţiile care au asemenea atribute, a subliniat 
cu insistență Kant, nu sunt „scoase din natură“, ci 
sunt impuse naturii prin constituţia facultăţii noastre 
de cunoaștere. Legi universale şi necesare sunt, prin 
urmare, posibile doar pentru o lume a fenomenelor, 
şi nu pentru o lume a lucrurilor în sine. Deja Heine 
atrăgea atenţia că autorul Criticii contesta, în acest 
mod, posibilitatea acelei cunoașteri pe care aproape 
toţi filozofii importanţi de până atunci pretindeau 

că o oferă: „Aceasta a devenit deci misiunea lui Kant: 
a supus capacitatea noastră de cunoaștere unei ne- 
cruțătoare cercetări, a sondat întreaga profunzime 
a acestei capacităţi și i-a constatat granițele.“ 

Sentința lui Kant — noi nu putem cunoaște decât 
fenomenele, lucrurile așa cum ne apar, și nu lucru- 
rile în sine — a fost adesea înţeleasă drept o afir- 
maţie de ordin psihologic. Iată cum o prezenta un 
contemporan, scriitorul Heinrich von Kleist: „Dacă 
toţi oamenii ar avea, în loc de ochi, ochelari verzi, 
atunci ar trebui să judece că obiectele pe care le 
văd prin ei ar fi verzi [...]. Așa este și cu intelectul 
nostru. Nu putem să decidem dacă ceea ce numim 
adevăr este de fapt adevăr sau ne apare ca atare.“ 
Este surprinzător că, peste aproape un secol și jumă- 
tate, celebrul filozof englez Bertrand Russell înfățișa 
cam tot așa punctul de vedere al lui Kant în populara 
lui carte /storia filozofiei occidentale „Spaţiul şi tim- 
pul sunt subiective, fac parte din aparatul nostru 
perceptiv [...]. Dacă aţi purta mereu ochelari cu 
lentile albastre, cu siguranță că aţi vedea totul în 
albastru (acest exemplu ilustrativ nu este din textul 
lui Kant).“ 

O recepţie asemănătoare a distincţiei kantiene 
dintre fenomene și lucruri în sine va stimula imagi- 
naţia romantică a lui Mihail Eminescu. Eroul său 
din Sărmanul Dionis speculează asupra modului cum 

ar arăta lumea dacă mintea omenească nu ar fi înzes- 
trată cu intuiţiile pure ale spaţiului și timpului sau 
cu conceptul cauzalităţii. Într-o manieră mai ela- 
borată, Ion Petrovici, care a scris mult despre Kant, 
le prezenta studenţilor săi tema în termenii urmă- 
tori: „Cunoştinţa noastră este ca un fagure de miere 
în care ramele sunt creaţia noastră, iar materialul 
este venit din afară. Adevărurile noastre nu sunt 
valabile decât înzre şi pentru oameni. Nişte fiinţe 
deosebite de noi, de pildă de pe alte planete, ar putea 
să aibă altfel constituită facultatea lor de a cunoaște, 
ar putea să aibă altfel de simţuri sau să-și fabrice alte 
calapoade de organizare, într-un cuvânt să creeze 
alte adevăruri. În afară de existenţa aşa cum ni se 
înfăţişează nouă prin felul nostru de a cunoaște, 
rămân și alte posibilităţi de a cunoaște.“ 

Avertizat de primele reacţii la ediţia din 1781 a 
Criticii rațiunii pure, Kant a prevenit deja în Pro- 
legomene împotriva înţelegerii distincţiei dintre fe- 
nomen și lucru în sine drept o distincţie dintre o 
aparenţă iluzorie și o imagine fidelă a realităţii. Preci- 
zând că în orice cunoaştere bazată pe experienţă nu ni 
se înfățișează lucrurile aşa cum sunt, „ci doar modul 
cum ne afectează ele simţurile“, Kant califica sugestia 
că fenomenele ar fi simple aparente drept „o răstăl- 
măcire greu de iertat“. Adevărul și eroarea — sublinia 
el — există abia în judecată, prin care gândirea noastră 

se raportează la obiecte. Aparenţe înșelătoare pot sur- 
veni doar în actul raportării intelectului la obiecte. 
Kant va relua această temă în ediţia a doua a Criticii 
rațiunii pure: „Căci adevărul și aparenţa nu sunt în 
obiect, întrucât este intuit, ci în judecata despre el, 
întrucât este gândit. Se poate spune, fără îndoială, 
că simţurile nu greşesc, dar nu din cauză că ele 
judecă totdeauna corect, ci fiindcă nu judecă deloc. 
De aceea, adevărul, precum şi eroarea, prin urmare 
şi aparența, ca inducere în eroare, nu se găsesc decât 
în judecată, adică numai în raportul obiectului cu 
intelectul nostru.“ 

Filozofia transcendentală, așa cum a înţeles-o 
Kant, se raportează la cunoașterea omenească precum 
la un fapt, pleacă de la acest fapt ca de la ceva dat 
şi se întreabă asupra condiţiilor sale de posibilitate. 
Se întreabă, bunăoară, cum sunt posibile enunţuri 
care au atributele universalității şi necesităţii. Între- 
bări cum sunt cele privitoare la alcătuirea facultăților 
noastre de cunoaștere, la modul cum s-au constituit 
ele, nu intră, din punctul său de vedere, în câmpul 
preocupărilor filozofiei. În demersurile cercetării 
critice a cunoașterii pe care le-a întreprins Kant, 
constatarea că noi posedăm anumite capacităţi de 
cunoaștere, că acestea au anumite particularităţi și 
îndeplinesc anumite funcţii, pare să constituie un 
punct de plecare, și nu un obiect al explicaţiei. Așa 

cel puţin putem citi o precizare din Prolegomene: 
„Cum sunt însă posibile această proprietate parti- 
culară a sensibilităţii noastre sau cea a intelectului 
nostru și a apercepţiei necesare, care se află la baza 
lui și a întregii gândiri, această întrebare nu poate să 
primească mai departe o dezlegare și un răspuns, de- 
oarece ele sunt mai întâi necesare pentru a răspunde 
la orice întrebare și pentru a gândi orice obiect.“ 

Kant nu a răspuns însă, în mod direct, unei 
obiecţii care vizează înseși temeliile idealismului său 
transcendental, o obiecţie care a fost adusă de un 
contemporan al său, filozoful Friedrich Heinrich 
Jacobi. Potrivit acestuia, nu putem admite, aşa cum 
admite Kant, pe de o parte că facultăţile noastre de 
cunoaştere sunt „puse în mișcare“ prin „afectarea“ 
simţurilor de către lucrurile în sine și, totodată, că 
principiul cauzalităţii, ca orice principiu al intelec- 
tului pur, nu poate fi aplicat decât în sfera experienţei. 
Aceasta deoarece „afectarea“ simţurilor de către lucrul 
în sine nu ar putea fi gândită decât drept o relaţie 
cauzală. De unde concluzia lui Jacobi: „Fără lucrul 
în sine nu se poate intra în sistemul kantian, dar cu 
el nu se poate rămâne.“ Idealistul transcendental ar 
trebui să aibă curajul să renunțe la lucrul în sine. 
S-ar ajunge astfel la un idealism consecvent. 

Dacă aspectul semnalat pentru prima dată de Ja- 
cobi este într-adevăr o obiecţie gravă, care subminează 

idealismul transcendental al lui Kant, aceasta este o 
chestiune pe seama căreia s-a scris mult. La discuţie 
a participat şi tânărul Constantin Noica, prin lucra- 
rea Problema lucrului în sine la Kant. Reputaţi comen- 
tatori contemporani ai lui Kant admit că formulări 
precum aceea că lucrul în sine constituie „cauza 
fenomenului“ nu sunt fericite. Ei cred însă că unor 
asemenea formulări nu ar trebui să li se acorde o în- 
semnătate prea mare, deoarece ar fi vorba mai mult 
de chestiuni de ordin terminologic. 


11 
În ce constă deosebirea dintre 
utilizarea ilegitimă 
şi utilizarea legitimă a ideilor raţiunii? 


În scrierile lui Kant, cuvântul rațiune primeşte 
folosiri diferite. Într-un sens foarte larg, cuvântul 
stă pentru totalitatea facultăţilor care sunt active în 
elaborarea unor judecăţi obiective, în domenii pre- 
cum cunoașterea, moralitatea sau aprecierea estetică. 
Asemenea judecăţi sunt produsul exersării unor fa- 
cultăţi ca raţiunea teoretică sau speculativă, raţiunea 
practică și puterea de judecare. Cele trei Critici scrise 
de Kant sunt consacrate examinării exerciţiului rațiu- 
nii în cunoaștere, în judecata morală şi în cea estetică. 
Filozofia teoretică examinează raţiunea în folosirea 
ei exclusiv speculativă, adică îndreptată spre cunoaș- 
tere. După Kant, în cunoaşterea omului sunt implicate 
trei facultăți: sensibilitatea, intelectul și raţiunea, 
într-un sens restrâns al termenului. Sensibilitatea 
este caracterizată drept facultate a intuiţiilor, intelec- 
tul — drept facultate a conceptelor, iar raţiunea — 
drept facultate a ideilor. 

Kant distinge ideile raţiunii de cunoştinţele pro- 
priu-zise. Cunoştinţele sunt obţinute, după cum am 
văzut, prin conlucrarea sensibilităţii și intelectului. 
Putem dobândi cunoaștere doar despre obiecte acce- 
sibile intuiţiei empirice, adică despre realităţi finite 
și condiţionate. Ceea ce este nelimitat, necondiţio- 
nat, absolut nu poate să devină obiect al cunoașterii 
obiective din motive principiale. Mai întâi, deoarece 
despre ceea ce este necondiţionat, absolut, nu putem 
avea intuiţii, iar intuiţiile reprezintă materia oricărei 
cunoașteri. În al doilea rând, deoarece conceptele 
intelectului, care sunt indispensabile pentru for- 
mularea unei judecăţi cu valoare obiectivă, nu pot 
fi aplicare decât intuiţiilor empirice. Ele pot fi utili- 
zate doar în sfera experienţei posibile, şi nu în afara 
ei. Despre obiecte suprasensibile, adică inaccesibile 
intuiţiei empirice, putem să avem, în schimb, idei. 
Ceea ce înseamnă că, deși obiectele suprasensibile 
nu pot fi cunoscute, ele pot fi gândite. Prin ideile 
raţiunii putem gândi o totalitate „la care nu ajunge 
nici o cunoaștere empirică“, subliniază Kant. Astfel, 
cunoștințele despre fenomenele sufleteşti sunt raportate 
la suflet ca substanță, cunoștințele despre fenomene 
naturale la lumea naturală ca întreg, iar totalitatea 
cunoștințelor la Dumnezeu, ca fiinţă originară su- 
premă. Sufletul ca substanță, lumea ca întreg și Dum- 
nezeu sunt idei ale rațiunii. Kant aprecia progresia 

de la ceea ce este finit, limitat, relativ spre o totalitate 
absolută a condiţiilor drept o tendinţă naturală ire- 
zistibilă a raţiunii, ca facultate a ideilor. Pentru el, 
esenţial era să se distingă clar folosirea legitimă de 
folosirea ilegitimă a acestei facultăți a minţii noastre. 

Kant a făcut procesul metafizicii tradiţionale, 
pe care el a numit-o „dogmatică“ sau „precritică“. 
În calitatea pe care și-o aroga, cea de cunoaştere su- 
premă, cunoaştere a necondiţionatului, a absolutului, 
ea pretindea titlul de „regină a ştiinţelor“. Verdictul 
a fost pronunţat de Kant la capătul unui proces în 
care au fost audiaţi acuzatorii, apărătorii și martorii, 
proces care i-a creat autorului, potrivit unei expri- 
mări a lui Moses Mendelssohn, reputaţia de „atot- 
distrugător“ (alles zermalmenden Kant). Kant a atacat 
şi distrus pretenţia metafizicii tradiţionale de a repre- 
zenta cunoaștere, pretenţie bazată pe o utilizare a 
ideilor raţiunii pe care a calificat-o drept ilegitimă. 
Este acea utilizare în care conceptele intelectului 
sunt aplicate unor obiecte care nu ne sunt date prin 
experienţă. Se creează, în acest fel, iluzia posibilităţii 
unei cunoașteri despre obiecte suprasensibile cum 
sunt sufletul ca substanţă, lumea ca întreg sau Dum- 
nezeu. Altfel spus, iluzia că ceea ce Kant a numit 
psihologie raţională, cosmologie raţională și teologie 
rațională ar fi posibile ca științe. Destrămarea acestor 
iluzii prin cercetarea întinderii și limitelor raţiunii 

speculative „tăia“ şi „rădăcinile“ unor doctrine opuse 
psihologiei, cosmologiei şi teologiei raționale, cele 
ale „materialismului, fatalismului, ateismului, necre- 
dinţei liber-cugetătorilor, fanatismului și superstiţiei“, 
subliniază Kant în „Prefaţa“ ediţiei a doua a Criticii 
rațiunii pure. 

Numeroase pagini ale Criticii sunt dedicate cer- 
cetării modului cum ia naștere această iluzie, pe cât 
de ademenitoare, pe atât de stăruitoare. Chiar în 
„Introducerea“ cărţii va fi invocată, în mod sugestiv, 
acea pornire de a extinde cunoaşterea care va duce 
la înaintarea până dincolo de granița ce desparte 
condiţionatul de necondiţionat, relativul de absolut. 
Autorul sugerează că imboldul vine, printre altele, 
din considerarea progreselor pe care le-a făcut mate- 
matica, în calitate de cunoaștere 4 priori prin exce- 
lență, trecându-se cu vederea faptul că aceasta nu 
oferă o cunoaștere despre realitate, ci doar mijloacele 
care fac posibilă o asemenea cunoaștere, așa cum o 
probează istoria științelor exacte ale naturii. „Porum- 
belul uşor — scrie Kant —, lovind în zbor liber aerul, 
a cărui rezistență o simte, şi-ar putea imagina că el 
ar reuși mai bine în spaţiul vid. Tot astfel, Platon 
a părăsit lumea sensibilă, fiindcă ea punea intelec- 
tului limite prea înguste, și s-a aventurat dincolo 
de ea, pe aripile Ideilor, în spaţiul vid al intelectului 
pur.“ Abordând aceeași temă, Kant va nota, într-un 

pasaj din Prolegomene, că depăşirea limitelor oricărei 
experienţe posibile i se va putea ierta imaginaţiei, 
dar nu și intelectului. Şi aceasta deoarece obiectele 
legitime ale aplicării conceptelor celui din urmă sunt 
date doar prin intuiţii sensibile. Este ceea ce au 
trecut cu vederea autorii celor mai importante sis- 
teme metafizice. „La început, intelectul pornește pe 
această cale greşită — observă Kant — cu un aer foarte 
nevinovat și modest. Mai întâi, el clarifică cunoș- 
tinţele elementare pe care le are înaintea oricărei 
experienţe, dar care trebuie să-și găsească întotdeauna 
aplicarea în experienţă. Încetul cu încetul, el pără- 
sește însă aceste limite, şi ce l-ar putea oare împiedica 
să o facă, de vreme ce intelectul și-a luat principiile 
în deplină libertate din el însuși? Mai întâi, el pro- 
cedează la născocirea unor forţe noi în natură, curând 
după aceea trece la ființe aflate în afara naturii, 
într-un cuvânt într-o lume pentru alcătuirea căreia 
nu ne poate lipsi materialul de construcţie de vreme 
ce el poate fi produs din belșug de o imaginaţie 
rodnică, deși, ce-i drept, experienţa nu-l confirmă, 
nici nu îl infirmă vreodată. Acesta este şi motivul 
pentru care gânditorii tineri iubesc atât de mult 
metafizica de factură autentic dogmatică şi îi jertfesc 
adesea timpul și intelectul lor, care ar fi fost atât de 
folositor în altă parte.“ Putem presupune că, atunci 
când făcea această ultimă observaţie, Kant s-a avut 

în vedere și pe sine, tânăr, format în mediul și atmo- 
sfera metafizicii lui Leibniz şi a lui Christian Wolff. 

O parte esenţială a argumentării lui Kant cum 
că utilizarea ideilor raţiunii pentru cunoașterea a 
ceea ce este suprasensibil, necondiţionat și absolut 
este nelegitimă o constituie demonstraţia că toate 
tentativele de acest fel au condus și conduc la con- 
radicţii de nedepăşit. În partea Criticii rațiunii pure 
consacrată cercetării ideilor raţiunii, intitulată Diz- 
lectica transcendentală, Kant arată cum aplicarea 
conceptelor pure ale intelectului la obiecte ce nu 
ne sunt date în experiență duce în mod inevitabil 
la antinomii, la perechi de propoziţii — teză și anti- 
teză — care se contrazic reciproc, dar pot fi la fel de 
bine dovedite. Kant a identificat patru asemenea 
antinomii. Prima antinomie are ca obiect lumea ca 
întreg. Este demonstrată atât teza „lumea are un 
început și este, de asemenea, limitată în spaţiu“, cât 
şi antiteza „lumea nu are nici început, nici limite în 
spaţiu, ci este infinită, atât în spaţiu, cât și în timp“. 
În acest fel se arată că, atunci când aplică concepte 
ale intelectului dincolo de limitele experienţei posi- 
bile și pretinde să ofere cunoaștere cu privire la ideile 
sale despre ceea ce este absolut și necondiţionat, 
raţiunea intră în contradicţie cu ea însăşi. Se pro- 
bează în acest fel cât de zadarnice, de lipsite de spe- 
ranță sunt aspiraţiile de a cunoaște ceva dincolo de 

limitele experienţei posibile. După o mărturisire a 
lui Kant, impulsul iniţial al cercetărilor sale asupra 
naturii, întinderii și limitelor cunoașterii omenești, 
cercetări care i-au luat 12 ani, l-ar fi constituit tocmai 
sesizarea posibilităţii construirii unor asemenea anti- 
nomii. La bătrâneţe, în anul 1798, autorul îi scria 
lui Christian Garve: „Nu cercetarea existenţei lui 
Dumnezeu, a nemuririi sufletului etc. a fost punctul 
de la care am plecat, ci antinomia raţiunii pure: «lu- 
mea are un început — ea nu are un început» etc., până 
la a patra (antinomie) — «există libertate în om — nu 
există libertate, ci totul este în el necesitate naturală»; 
asta a fost ceea ce m-a trezit, mai întâi, din somnul 
dogmatic și m-a mânat spre critica raţiunii înseși, 
pentru a înlătura scandalul contradicţiei aparente a 
rațiunii cu ea însăși.“ Antinomiile raţiunii pure au 
fost avute în vedere probabil de Kant atunci când a 
afirmat că anul 1769 „i-a adus o mare iluminare“. 
Se poate spune, prin urmare, că filozofia teoretică 
a lui Kant îşi are încheierea în ceea ce a constituit, 
de fapt, potrivit acestei mărturii, punctul de ple- 
care al cercetărilor care au condus la elaborarea ei. 
Şi anume, în înţelegerea faptului că despre ceea ce 
poate fi doar gândit, dar nu intuit, adică despre 
ceea ce este suprasensibil, nu este posibilă o cunoaș- 
tere cu valoare obiectivă. Iată de ce metafizicianul de 
factură tradiţională pornit în căutarea unei asemenea 

cunoașteri urmărește o fata morgana. Ideilor raţiu- 
nii nu le pot fi date obiecte în experienţa noastră. 
Kant recunoștea interesele specifice ale raţiunii, dar 
contesta pretenţia de a obţine cunoaștere prin simple 
idei, fără materia oferită de intuiţiile empirice. În 
timp ce experienţa ne poate oferi cunoaștere doar 
despre ceea ce este finit și condiţionat, ideile raţiu- 
nii exprimă aspiraţia spre întreg. Rațiunea poate să 
înfăptuiască această aspirație doar prin orientarea 
pe care o dă cunoașterii bazate pe experienţă, și nu 
printr-o cunoaștere independentă de experienţă. În 
limbajul lui Kant, rolul ideilor raţiunii în cunoaș- 
terea ştiinţifică este doar unul regulativ, nu unul 
constitutiv. În contrast cu intuiţiile sensibilităţii şi 
cu conceptele intelectului, ideile raţiunii nu sunt 
elemente constitutive ale cunoașterii. Ele pot oferi 
însă reguli care o orientează. 

Utilizarea legitimă a ideilor rațiunii capătă expre- 
sie cu deosebire prin acele principii care servesc drept 
reguli metodologice pentru extinderea și lărgirea 
continuă a cunoașterii bazate pe experienţă. Şi anume 
reguli metodologice, nu în sensul de rețete pentru 
descoperiri, ci în sensul indicării unor direcţii în 
care urmează să fie căutate descoperiri. Astfel raţiu- 
nea recomandă să urmărim în cercetarea empirică 
atât unitatea, cât şi varietatea, precum și varietatea 
în unitate și unitatea în varietate. Recomandarea 

este ca Întrebările privitoare la natură să fie formu- 
late de cercetători conducându-se după asemenea 
principii, chiar dacă ele nu sunt „scoase din natură“. 
Bunăoară primul principiu cere cercetătorului să 
caute unitatea în varietate, al doilea să caute varie- 
tatea în unitate, iar al treilea să caute, în același timp, 
unitatea în varietate și varietatea în unitate. Kant 
numește aceste principii și „maxime ale rațiunii, pre- 
cizând că ele „nu sunt scoase din natura obiectului, 
ci din interesul raţiunii cu privire la o anumită per- 
fecţionare posibilă a cunoașterii acestui obiect“. Este 
discutabil dacă principii metodologice ca acestea 
pot avea o funcţie orientativă în orice cercetare em- 
pirică. Mai greu ar fi însă să se conteste că munca 
oricărei comunităţi de cercetători va fi condusă de 
anumite reguli, de anumite principii metodologice. 
Rezultatele cercetării permit evaluarea retrospectivă 
a valorii lor euristice. 

Așa cum remarcă un comentator contemporan 
al lui Kant, punctul de vedere al acestuia cu privire 
la pretenţiile legitime și ilegitime ale raţiunii teore- 
tice îl distanțează, în egală măsură, de pretenţiile 
excesive ale metafizicii tradiționale și de acel gen de 
pozitivism care trece cu vederea influenţa pe care o 
au asupra orientării cercetării empirice opţiuni care 
nu pot fi ele însele supuse controlului faptelor şi asi- 
gurate prin cercetare obiectivă. Împotriva metafizicii 

dogmatice, Kant sublinia că necondiţionatul este 
doar o idee, împotriva tendinţelor scientiste și pozi- 
tiviste că ideile raţiunii pot juca un rol important 
în orientarea cunoașterii pozitive. El respingea deo- 
potrivă ipostazierea metafizică a ideilor raţiunii și 
negarea relevanței lor pentru cunoașterea științifică. 
Rațiunea teoretică îi apărea lui Kant mai slabă decât 
cred cei care văd în metafizică, înţeleasă drept o 
ştiinţă a absolutului, a necondiţionatului, cunoaș- 
terea cea mai înaltă, dar mai prezentă și mai activă 
și, în acest sens, mai puternică decât o vede o gândire 
de orientare pozitivistă. La începutul „Suplimentului 
la dialectica transcendentală“, această poziţie este 
exprimată într-o formulare concisă: „...raţiunea nu 
se raportează niciodată la un obiect, ci numai la in- 
telect şi, prin el, la propria ei folosire empirică, deci 
nu creează concepte (de obiecte), ci numai le ordo- 
nează şi le dă acea unitate pe care ele o pot avea în 
cea mai mare extindere posibilă a lor...“ 


12 
Ce este raţiunea practică pură? 


Una dintre supoziţiile pe care s-a sprijinit gân- 
direa lui Kant a fost distincţia dintre ceea ce este şi 
ceea ce trebuie să fie, dintre realitate și idealuri, în 
particular dintre lumea cunoașterii obiective și lu- 
mea valorilor, a moralității. Toate cele ce constituie 
obiectul cunoașterii, adică fenomenele, sunt supuse 
cauzalităţii. Dintr-o anumită stare va rezulta cu 
necesitate o alta. Prin raţiunea teoretică se realizează 
cunoașterea acestor stări, a relaţiilor necesare dintre 
ele. Expresia „rațiune practică“ desemnează la Kant 
o folosire diferită a raţiunii, folosirea ei pentru orien- 
tarea acţiunii, pentru stabilirea a ceea ce trebuie să 
facem. Rațiunea practică este deținătoarea normei 
binelui, a legii morale. 

Legea morală există doar în relaţie cu o voință 
liberă. Ce înseamnă că omul, ca fiinţă care decide 
și acţionează, este o ființă liberă? Aceasta înseamnă 
pentru Kant că, fiind date anumite stări de lucruri 
şi conexiuni cauzale, subiectul moral poate și trebuie 

să aleagă. El poate decide și acţiona urmând legea 
morală, prezentă în conştiinţa lui, sau, dimpotrivă, 
să nesocotească, sub presiunea înclinațiilor, ceea ce 
îi indică aceasta. Omul, ca fiinţă liberă, se exprimă 
prin alegeri. Prin aceste alegeri, deciziile și acţiunile 
oamenilor se raportează, potrivit lui Kant, la o lume 
suprasensibilă, o lume pe care filozoful o numea, 
în opoziţie cu lumea fenomenelor, lume noumenală. 
Legile raţiunii practice sunt „legi obiective ale liber- 
tății și care indică ce trebuie să se întâmple, deşi poate 
nu se întâmplă niciodată, și prin aceasta se disting, de 
legile naturii, care nu tratează decât despre ceea ce se 
întâmplă... 

Dacă, în raport cu exerciţiul teoretic al rațiunii 
orientate spre cunoaștere, noumenul indică, așa cum 
am văzut, o limită, prin caracterul necondiţionat, 
absolut, al legii morale el primeşte o semnificaţie 
pozitivă. Morala presupune libertatea, ca proprietate 
a voinţei noastre, și în acest sens implică necondi- 
ţionatul, adică ceea ce distinge suprasensibilul, inte- 
ligibilul, de lumea fenomenelor accesibile experienţei. 
Distincția dintre domeniul experienţei posibile şi 
domeniul exercitării voinţei autonome indică în mod 
clar delimitarea sferelor de competenţă ale raţiunii 
pure teoretice și ale raţiunii pure practice. Tocmai 
prin limitarea pretențiilor de cunoaștere ale rațiunii 
la domeniul experienţei posibile, limitare ce reprezintă 

una dintre concluziile majore ale filozofiei teoretice 
kantiene, se arată imposibilitatea de a deriva ceea ce 
suntem datori să facem din acea cunoaștere despre 
ceea ce este care ne este accesibilă nouă, oamenilor. 
Dacă am putea cunoaște lucrurile așa cum sunt ele 
în sine, lasă să se înțeleagă Kant, am putea deriva ceea 
ce trebuie să fie din ceea ce este. Tot ceea ce putem 
cunoaște însă sunt fenomene, lucrurile așa cum ne 
apar ele nouă ca fiinţe înzestrate cu o rațiune finită. 
Tocmai din această limitare rezultă deplina autonomie 
a raţiunii practice în raport cu cea teoretică. 

Kant a subliniat, de altfel, că însemnătatea cerce- 
tării sale critice a cunoașterii va trebui să fie înțeleasă, 
nu în ultimul rând, din această perspectivă. Convin- 
gerea lui a fost că putem ajunge la o clarificare satis- 
făcătoare a fundamentelor moralității doar dacă ne 
eliberăm de acele iluzii care au întreţinut de-a lungul 
timpului „pretenţiile exagerate“ ale rațiunii specu- 
lative. Kant și-a întemeiat așadar propria construcţie 
filozofică pe recunoașterea și afirmarea dualismului 
necesității naturale și libertăţii, al lumii fenomenelor 
şi lumii noumenale, morale. Încă într-o scriere din 
tinereţe (Observaţii despre sentimentul frumosului şi al 
sublimului, 1784), Kant nota: „Simt o sete mistui- 
toare de cunoaştere... A fost o perioadă când cre- 
deam că aceasta singură ar putea constitui onoarea 
omenirii... dar o singură consideraţie conferă valoare 

tuturor celorlalte, și anume de a stabili drepturile 
omului.“ 

Dacă privim din această perspectivă sistemul filo- 
zofic al lui Kant, atunci ceea ce iese în evidenţă e pri- 
matul pe care l-a conferit el raţiunii practice în raport 
cu raţiunea teoretică. Un primat care se exprimă 
prin aceea că analiza capacităţilor de cunoaștere ale 
raţiunii omenești, a întinderii și limitelor acestor 
capacităţi, este subordonată promovării intereselor 
celor mai înalte ale omului, care sunt interese de 
natură moral-practică. Scopurile supreme ale existen- 
ței omenești sunt servite de raţiunea practică, și nu 
de cea teoretică. În secțiunea „Despre scopul final 
al folosirii pure a raţiunii noastre“, din partea finală 
a Criticii rațiunii pure, Kant precizează că aceste 
scopuri privesc „obiecte“ cum sunt libertatea voin- 
ţei, nemurirea sufletului și existenţa lui Dumnezeu, 
remarcând că, în ceea ce le privește, „interesul pur 
speculativ al raţiunii nu este decât foarte slab“. Deși 
asemenea „obiecte“ au o însemnătate capitală pen- 
tru existența noastră, ele „nu ne sunt deloc necesare 
pentru știință. 

În cele mai multe cazuri, putem distinge fără 
dificultate decizii și acţiuni care au o semnificaţie 
morală de alte decizii şi acţiuni ale oamenilor. Ce 
anume le deosebește? Deciziile şi acţiunile noastre 
au o încărcătură morală de îndată ce ele pot afecta 

viaţa semenilor, traiul unei colectivități mai restrânse 
sau mai cuprinzătoare. Cu toţii vom fi de acord că 
a câştiga încrederea cuiva pentru a abuza apoi de ea 
este o comportare care are semnificaţie morală. Şi 
tot așa, a-ţi consacra înzestrările și mijloacele pentru 
a-ţi ajuta semenii, asumându-ţi în acest scop renun- 
ţări și sacrificii. Lipsa de preocupare pentru recunoaș- 
terea propriilor realizări și grija pentru evidenţierea 
meritelor semenilor sunt unanim preţuite drept ex- 
presii ale nobleţei morale. Dimpotrivă, a face rău 
celui care ţi-a făcut binele este un semn general recu- 
noscut al josniciei. 

Pentru Kant, raţiunea practică, raţiunea care 
guvernează acţiunea liberă, adică acţiunea care are 
o semnificaţie morală, este o rațiune pură. Ce sens 
are această afirmaţie și cum este ea întemeiată? Kant 
susţine că ceea ce el numește rațiune practică dic- 
tează pe baza unui principiu z priori, adică inde- 
pendent de orice consideraţii cu privire la ceea ce 
este avantajos și plăcut, de orice gen de reflecții care 
se sprijină pe experiență. Afirmația că am putea sta- 
bili independent de experienţă dacă o decizie sau o 
acţiune este morală a fost contestată nu numai de 
mulţi filozofi. Ea pare îndoielnică și în lumina jude- 
căţii morale a omului de rând. Kant a fost însă con- 
vins că această impresie este înșelătoare. El a susținut 
că reprezentarea a ceea ce are datoria să facă s-ar găsi, 

foarte vie, în mintea oricărei persoane mature nor- 
male. Este adevărat că înclinațiile care se opun 
urmării a ceea ce oamenii recunosc drept datorie 
morală sunt adesea foarte puternice. Dar şi atunci 
când nesocotesc ceea ce le transmite vocea datoriei, 
nu s-ar putea spune, de regulă, că ei nu ar percepe 
această voce. Într-un articol publicat la bătrâneţe 
(1793), „Despre sentinţa: acest lucru poate fi corect 
în teorie, dar nu funcţionează în practică“, Kant 
susține ideea imaginând următoarea situaţie. Cineva 
a primit în păstrare obiecte de mare valoare; persoana 
care i le-a încredinţat a murit, iar moștenitorii legi- 
timi nu ştiu nimic despre aceste bunuri. Presupu- 
nem, de asemenea, că cel care deține acum lucrurile 
este strâmtorat din punct de vedere material și ar 
putea să scape de greutăţi însușindu-și-le. Ştie el oare, 
ca și orice om necultivat, ba chiar și un copil, ce 
trebuie să facă? Fără îndoială că da, răspunde Kant. 
Deosebiri precum cea dintre ceea ce ştim că suntem 
datori să facem şi ceea ce socotim Că este avantajos 
să facem în multe împrejurări „sunt scrise în inima 
omului cu literele cele mai mari şi mai lizibile“. În 
Criticii rațiunii practice, Kant dă un alt exemplu. 
El evocă situaţia unui supus căruia suveranul său îi 
cere, sub ameninţarea pedepsei cu moartea, să-l acuze 
pe un om cinstit de o crimă gravă. Înclinaţia de a 
da curs acestei porunci arbitrare este copleșitoare, 

deoarece este vorba de conservarea vieţii sau de evi- 
tarea unei mari suferinţe. Este clar că doar niște 
oameni pe care i-am socoti sfinţi vor fi în stare să 
refuze o mărturie falsă, într-o asemenea situaţie. Nu 
este necesară o perspicacitate deosebită pentru a deo- 
sebi, într-un caz precum acesta, ceea ce ar face cei 
mai mulţi dintre noi de ceea ce conștiința morală 
ne spune că trebuie să facem. 

Kant nutrea convingerea că acea conștiință pe 
care o are orice om normal cu privire la ceea ce este 
dator să facă se exprimă în imperativul necondiţionat 
al raţiunii practice pure. Am minţit deoarece mi s-a 
părut avantajos sau plăcut să fac asta, dar sunt de 
acord că nu trebuie să minţim. Găsesc justificări 
pentru că am minţit, dar recunosc, totodată, că, în 
general, a spune adevărul este o datorie. În acest 
caz, ca și în multe altele în care distingem ceea ce 
facem de ceea ce recunoaștem că trebuie să facem, 
Kant consideră că temeiul îl constituie raportarea 
la porunca necondiționată a cărei sursă este rațiunea 
pură, şi nu la concluzia unui. raționament ipotetic. 
În ce ar consta justificarea pe temeiuri ipotetice a 
interdicţiei minciunii? Nu ne-am dori o lume în 
care toți oamenii să mintă tot timpul; suntem de 
acord că s-ar putea trăi cu greu într-o asemenea 
lume. Ca persoane cu judecată sănătoasă, înzestrate 
cu sentimentul reciprocităţii va trebui, prin urmare, 

să ne străduim să mințim cât mai puţin şi, mai ales, 
să ne abţinem de la minciuni care pot aduce daune 
grave semenilor. Radicalismul întemeierii moralității 
pe raţiunea practică pură se exprimă în modul cel 
mai clar tocmai prin refuzul de a accepta justificarea 
datoriilor morale prin examinarea consecinţelor acţiu- 
nilor noastre, așa cum se întâmplă când această jus- 
tificare are loc prin raționamente ipotetice. În cartea 
sa Întemeierea metafizicii moravurilor, Kant dezvoltă 
pe larg această temă. El scrie că „valoarea morală a 
acţiunii nu rezidă în efectul ce se așteaptă de la ea 
şi deci nici în vreun principiu al acţiunii care are 
nevoie să-și împrumute motivul de la acest efect 
scontat. Și notează în continuare că „acţiunile de 
felul cărora lumea nu ar oferi nici un exemplu şi în 
privinţa cărora cineva care ar întemeia totul pe expe- 
rienţă ar avea mari îndoieli chiar și că ele pot fi rea- 
lizate sunt totuși poruncite ferm de rațiune și că, de 
pildă, pura loialitate în prietenie poate fi nu mai 
puţin pretinsă de la fiecare om, chiar dacă e posibil 
ca până acum să nu fi existat nici un prieten loial, 
deoarece această datorie, ca datorie în genere, rezidă, 
înainte de orice experienţă, în ideea unei raţiuni care 
determină voinţa pe temeiuri a priori“. Kant pare să 
fi considerat că conștiința a ceea ce este datorie mo- 
rală este implantată în raţiunea omului tot așa cum 
sunt implantate instinctele în fiinţa animalelor. 

De ce s-a străduit Kant să ancoreze moralitatea 
în rațiunea pură, de ce a stăruit el asupra înțelegerii 
principiului moralității drept ceva dat independent 
de experienţă? Înainte de toate, deoarece a socotit că 
oamenii, ca fiinţe raţionale, resimt datoria morală 
drept o necesitate necondiționată, absolută. Or, te- 
meiul acestor obligativităţi nu poate să stea în învă- 
țămintele pe care ni le oferă experienţa. Dacă îmi 
justific, bunăoară, comportarea corectă în relaţiile 
mele cu semenii prin experienţele pozitive pe care 
le-am avut cu privire la consecinţele unei asemenea 
comportări, atunci s-ar putea să fiu contrazis de noi 
experienţe. Cât timp sunt întemeiate pe experiență, 
cinstea și corectitudinea nu vor reprezenta decât o 
regulă practică, o regulă care poate fi adoptată sau 
abandonată în funcţie de împrejurări, și nu o veri- 
tabilă obligaţie morală. Aceasta din urmă ar fi necon- 
diţionată. Lui Kant, ca și altor oameni din acel mediu 
al culturii protestante în care a trăit el, normele 
moralei i-au apărut drept imperative absolute. Ceea 
ce reiese foarte clar din următorul pasaj al Metafizicii 
moravurilor: „Oricine trebuie să recunoască faptul 
că, pentru ca o lege să fie morală, adică să consti- 
tuie temeiul unei obligaţii, ea trebuie să poarte cu 
sine necesitate absolută: că porunca «Să nu minți!» 
nu este valabilă doar pentru oameni, ca și cum alte 
fiinţe raţionale n-ar trebui să se sinchisească de ea; 

și la fel se întâmplă cu toate celelalte legi morale pro- 
priu-zise; că, prin urmare, temeiul obligaţiei nu tre- 
buie căutat în natura omului sau în circumstanţele 
lumii în care el e plasat, ci exclusiv a priori, în con- 
ceptele raţiunii pure...“ Doar întemeierea pe rațiune 
pură, a socotit Kant, poate scoate normele morale 
din regimul relativităţii, poate să le legitimeze pentru 
toate fiinţele raţionale, pentru oamenii din toate 
locurile și din toate timpurile. Printr-o mişcare a 
gândirii care aduce aminte de cea care intervine în 
fundamentări religioase ale moralității, Kant a pus 
în contrast orizontul moralității cu cel al cunoașterii 
prin experienţă în termeni ca absolut-relativ, necon- 
diţionat-condiţionat. 


13 
Ce dictează raţiunea practică pură? 
Conştiinţa datoriei şi imperativul categoric 


Se poate observa că cercetarea condiţiilor de posi- 
bilitate ale unei cunoașteri obiective, tema filozofiei 
teoretice a lui Kant, respectiv cercetarea condiţiilor 
de posibilitate ale judecății morale, care stă în cen- 
trul filozofiei sale practice, se situează într-un mod 
foarte diferit în raport cu raţiunea comună a omului 
neinstruit, puţin deprins cu exerciţiul reflecţiei rațio- 
nale. Nu numai că acesta nu este pregătit pentru a 
urmări demersurile laborioase ale analizei critice a 
facultăților noastre de cunoaștere, dar nici concluziile 
la care conduce o asemenea analiză nu-l vor inte- 
resa. Cu totul altfel se situează raţiunea morală co- 
mună faţă de filozofia practică elaborată de Kant 
în lucrări cum sunt Întemeierea metafizicii mora- 
vurilor şi Critica rațiunii practice. Ideea că îndatori- 
rea morală este o obligaţie valabilă în egală măsură 
pentru mine și pentru semeni, într-o exprimare mai 
pretențioasă că ea este universalizabilă, este o intuiţie 
prezentă în judecata morală comună. În prima dintre 

scrierile amintite, enunţând principiul moralității 
prin formula „Eu nu trebuie niciodată să mă port 
decât astfel încât să pot voi, de asemenea, ca maxima 
mea să devină lege universală“, Kant precizează: 
„Rațiunea umană comună este şi ea în deplin acord 
cu aceasta în judecata sa practică și are de fiecare 
dată în faţa ochilor principiul de mai sus.“ În apre- 
cierea moralității unei decizii sau acţiuni, credea 
Kant, raţiunea îl călăuzește pe omul de rând în 
aceeași măsură ca și pe omul instruit. Reputatul 
istoric al ideilor Isaiah Berlin scria că pentru gândi- 
torul din Königsberg nu pot exista experţi în proble- 
me morale, deoarece moralitatea nu este o problemă 
a cunoaşterii specializate, ci a folosirii corecte a unei 
facultăţi general-umane, aceea care îl transformă pe 
individ într-o persoană liberă. Altfel spus, oamenii 
capabili să se folosească de propria lor rațiune vor 
fi egali din punctul de vedere al capacităţilor de a 
discerne între bine și rău. 

Care mai este atunci folosul filozofiei practice, 
care oferă o formulare generală și o întemeiere a 
principiului moralității? Răspunsul lui Kant a fost 
următorul: chiar dacă „nu este nevoie de nici o știință 
sau filozofie ca să știm ce avem de făcut pentru a fi 
cinstiţi și buni, ba chiar înţelepţi și virtuoși“, nu este 
mai puţin adevărat că întemeierea judecății morale 
prin raportare la principiul moralității poate să fie 

importantă şi din punct de vedere practic. Şi anume, 
în măsura în care oferă judecării morale comune 
mai multă stabilitate şi durabilitate, prin cercetarea 
principiului pe care ea îl urmează în mod spontan, 
şi atrage atenţia asupra a ceea ce opune obligaţia mo- 
rală necondiționată unor maxime de comportare care 
se sprijină pe consideraţii derivate din experienţă. 
Kant pare să fi considerat, de asemenea, că formu- 
larea şi întemeierea date de el principiului moralității 
ar putea să arunce lumină asupra unor situaţii care 
ne vor putea părea dilematice din perspectiva raţiunii 
moralei comune. 

Împerativul categoric este denumirea dată de Kant 
principiului suprem al moralității. Aşa cum s-a re- 
marcat, aceasta se numără printre puţinele expresii 
ale vocabularului filozofic care au primit o largă 
circulaţie în afara cercului profesioniştilor din dome- 
niu. Kant foloseşte, drept expresii echivalente, și for- 
mulările /ege practică sau lege morală. Despre ce este 
vorba? Calea înţelegerii imperativului categoric, ca 
dictat al raţiunii pure, este deschisă de conceptul kan- 
tian voință bună (der gute Wille) şi de distincţia sa 
dintre acţiuni înfăptuite din datorie şi acţiuni con- 
forme datoriei. 

Voința bună, drept sursă și mobil al acţiunii, este 
pentru Kant voinţa orientată strict de consideraţii pur 
raționale. Este voinţa bună în sine, bună independent 

de orice consideraţii cu privire la efectele a ceea ce 
voim, cum ar fi plăcerea sau utilitatea. Kant pune în 
contrast voinţa bună cu multe lucruri la care aspiră 
oamenii, cum sunt puterea, bogăţia sau onorurile. 
Toate acestea nu sunt bune în sine, nu au o valoa- 
re necondiționată. Stăpânirea de sine și chibzuința 
lucidă, de pildă, oricât de preţuire ar fi ele în multe 
împrejurări, nu sunt totuși bune în sine, lucru de 
care ne dăm seama dacă ne gândim la ceea ce se 
poate întâmpla atunci când răufăcătorii au asemenea 
înzestrări. Calitatea voinţei de a fi bună, susţine Kant, 
nu va fi afectată nici măcar de faptul că exercitarea 
ei nu produce consecinţele avute în vedere. „Chiar 
dacă din cauza unei împotriviri deosebite a desti- 
nului sau a unei înzestrări precare, conferită de o 
natură vitregă, acestei voințe i-ar lipsi cu totul capa- 
citatea de a-și înfăptui țelul, și chiar dacă în ciuda 
celei mai mari străduinţe ea nu ar reuși să înfăp- 
tuiască nimic şi nu ar rămâne decât voinţă bună, ea 
ar străluci, totuși, prin ea însăși, ca o piatră prețioasă, 
precum ceva care își are întreaga valoare în sine 
însuși. Utilitatea ori sterilitatea nici nu sporesc cu 
ceva această valoare, nici nu o diminuează. “ Este un 
punct de vedere prin care Kant se distanţa nu numai 
de modul cum judecă adeseori oamenii meritul, dar 
şi de acele teorii filozofice care apreciază moralitatea 

unei decizii și acţiuni cu referire la consecinţe, și 
nu la temeiul ei. 

La întrebarea care este acea determinare după 
care putem recunoaşte dacă o voinţă este bună sau 
nu, răspunsul lui Kant a fost: sursa voinţei bune o 
constituie conștiința datoriei și numai conștiința 
datoriei. Ce anume înseamnă că sursa unei acţiuni 
e conştiinţa datoriei ne este pe deplin clar atunci 
când există înclinații puternice care se opun înfăp- 
tuirii ei. Este cazul tuturor acţiunilor altruiste, care 
presupun înfrângerea înclinațiilor egoiste. Cazul ex- 
trem îl constituie acţiunile oamenilor care sunt gata 
să-şi sacrifice viața pentru a apăra interesele legi- 
time ale unei comunităţi sau pentru a salva viaţa 
semenilor. Recunoaștem că membrii orchestrei de 
pe Titanic şi-au făcut datoria cântând în continuare, 
până la scufundarea vasului, și suntem impresionați 
de fapta lor. Mai puţin clar este însă ce înseamnă a 
acționa din datorie atunci când avem și înclinația de 
a face ceea ce suntem datori să facem. Un negustor 
inteligent va fi întotdeauna corect cu clienţii săi, ca 
şi cu partenerii săi de afaceri, dacă va aprecia că o 
asemenea comportare este în avantajul său. Tot așa, 
dacă ne dă mâna, putem fi filantropi pentru a ne câș- 
tiga o bună reputaţie sau deoarece a-i ajuta pe alții 
ne face plăcere și ne întărește buna opinie despre noi 
înşine. În asemenea cazuri, susține Kant, oamenii 

acţionează conform datoriei, dar nu din datorie. Dacă 
o acţiune este sau nu conformă datoriei va putea fi 
determinat empiric, considerând modul cum acţio- 
nează agentul în împrejurări date. Nu se va putea 
stabili însă empiric dacă o acţiune este înfăptuită 
sau nu din datorie. 

Iată una din formulările sugestive pe care le-a dat 
Kant acestei distincţii centrale în filozofia lui morală: 
„Să presupunem deci că sufletul acelui filantrop ar 
fi înnegurat de o supărare personală care ar stinge 
orice compasiune faţă de soarta altora, că el încă ar 
mai avea capacitatea de a face bine altor nevoiaşi, 
dar că greutăţile altora nu l-ar mișca, fiind îndeajuns 
de preocupat de ale sale, și, deşi nu-l mai îmboldește 
nici o înclinaţie, el s-ar desprinde din această apatie 
de moarte și ar acţiona în absenţa oricărei înclinații, 
exclusiv din datorie: numai atunci acţiunea lui ar 
avea o valoare morală autentică... Tocmai aici apare 
valoarea caracterului, valoare care este morală și in- 
comparabil cea mai înaltă: anume faptul că el face 
binele nu din înclinaţie, ci din datorie.“ Kant observă 
că în acest sens vor trebuie înţelese acele pasaje din 
Scriptură în care ni se poruncește să ne iubim aproa- 
pele. Căci numai iubirea din datorie, și nu cea din 
înclinaţie, poate fi poruncită. Cea din urmă nu are 


nevoie să fie poruncită. 

Este evident că punctul de vedere al lui Kant este 
unul radical. Supoziţia că ar trebui să fie suspecte, 
sub aspectul valorii morale, toate acţiunile în acord 
cu datoria în înfăptuirea cărora joacă un rol și încli- 
naţia a suscitat atât critici, cât și reacţii ironice. lată o 
strofă a unui contemporan, poetul Friedrich Schiller, 
care avea, de altfel, o înaltă stimă pentru Kant: 


„Cu plăcere îmi slujesc prietenii 
Dar, vai mie, o fac din înclinaţie 
Şi astfel mă roade adesea gândul 
Că nu sunt virtuos.“ 


Este îndoielnic că, în acest caz, Schiller a înţeles 
bine ce avea în vedere Kant. Persiflarea lui sugerează 
că, potrivit lui Kant, acţiunile noastre ar fi lipsite 
de calitate morală ori de câte ori ele sunt în acord 
cu ceea ce suntem înclinați să facem. Or, Kant nu 
a susținut așa ceva, ci doar că în asemenea cazuri 
este greu să stabilim dacă sursa şi temeiul deciziei 
şi acţiunii le reprezintă conștiința datoriei sau încli- 
naţiile. În principiu, este posibil să-mi slujesc prie- 
tenii din datorie și, totodată, asemenea acțiuni să-mi 
procure plăcere. Așadar, absenţa înclinaţiei nu este 
pentru Kant o condiţie a valorii morale a unei acţi- 
uni. Faptul că acţiunea dictată de datorie este în 
acord cu înclinația celui care o săvârşeşte ar constitui 

o împrejurare fericită. Din punctul de vedere al lui 
Kant, pentru valorizarea morală a unei asemenea 
acţiuni este esenţial să putem determina că nu încli- 
naţia a constituit temeiul ei, ceea ce, de multe ori, 
nu este uşor. Oricum, el nu credea că un mod de 
a acţiona care urmează neabătut ceea ce ne porun- 
ceşte vocea datoriei exclude sentimentele pozitive. În 
Meta fizica moravurilor întâlnim observaţia că pentru 
omul virtuos nimic nu susţine mai mult buna dis- 
poziţie decât acea relaţie cu sine ce decurge din 
conștiința „că niciodată nu şi-a încălcat în mod 
premeditat datoria“. Această conștiință este pentru 
el sursa celei mai înalte și mai pure satisfacţii. Din 
această perspectivă vor putea fi înțelese mai bine 
acele vorbe spuse de Kant scriitorului rus Karamzin 
pe care le-am citat în finalul răspunsului la între- 
barea a treia. 

Formulările pe care le-a dat Kant principiului 
suprem al moralității pornesc de la premisa că în 
determinarea caracterului moral al unei acţiuni tre- 
buie să ne bazăm pe considerarea principiului care 
constituie temeiul ei, şi nu pe examinarea consecin- 
telor acţiunii. Acele principii subiective după care 
se conduc oamenii în acţiunile lor sunt numite de 
Kant maxime. Termenul imperativ categoric stă pentru 
formulări prin care filozoful enunță condiţia pe care 
trebuie să o satisfacă maximele acţiunilor a căror 

sursă este voinţa bună, conştiinţa datoriei. Condiţia 
exprimă o constrângere bazată pe temeiuri raţionale 
şi ia, prin urmare, forma unui imperativ. lată pri- 
mele două formulări pe care le-a dat Kant acestui 
imperativ. Cea dintâi: „Acţionează doar potrivit 
acelei maxime care poate în același timp să devină o 
lege universală.“ Iar a doua: „Acţionează ca și cum 
maxima acţiunii tale ar trebuie să devină, prin voinţa 
ta, O lege universală a naturii.“ 

Imperativul categoric a fost caracterizat de Kant 
drept legea acţiunii libere, o lege a lumii noumenale, 
guvernată de raţiunea practică. Această lege va fi 
urmată fără abateri de fiecare dată când raţiunea va 
avea putere deplină asupra voinţei. Spre deosebire 
de ființele raţionale ideale, oamenii, ca fiinţe raţio- 
nale imperfecte, acţionează adesea potrivit unor ma- 
xime care își au temeiul în imperative ipotetice. 
Imperativele ce stau la baza maximelor acţiunii sunt 
ipotetice ori de câte ori acţiunea este un mijloc pen- 
tru înfăptuirea unui scop. Constrângerea rațională 
de a întreprinde o anumită acţiune va fi, prin urmare, 
condiţionată de acest scop. O bună ilustrare sunt 
cazurile în care oamenii își impun o anumită disci- 
plină de viaţă, restricții sau chiar sacrificii, în vederea 
atingerii unui anumit obiectiv. În opoziţie cu impe- 
rativele ipotetice, imperativul numit de Kant categoric 
este necondiţionat, valabil în toate împrejurările, 

independent de ceea ce ne învaţă experienţa. A res- 
pecta legi juridice care exprimă interesul general din 
frică, adică luând în considerare consecinţele nedorite 
ale încălcării lor, înseamnă a acţiona potrivit unui 
imperativ ipotetic. Dimpotrivă, a respecta în mod 
necondiţionat asemenea legi înseamnă a acţiona în 
acord cu imperativul categoric. Dacă vreau ca maxima 
acţiunii mele să devină lege universală, atunci, încăl- 
când-o, mă contrazic pe mine însumi. Ca ființă raţio- 
nală, nu pot dori ca maxima să fie lege universală 
şi, totodată, să o încalc. Imperativul categoric nu 
priveşte conţinutul material al acţiunii, ci doar for- 
ma ei. Este sensul în care s-a spus că etica kantiană 
a datoriei, etica imperativului categoric, este o etică 
formală. 

Aceste precizări sunt importante pentru a înţe- 
lege bine în ce constă deosebirea dintre etica impe- 
rativului categoric şi eticile numite utilitariste, etici 
care apreciază valoarea morală a acţiunii din perspec- 
tiva consecinţelor ei. Nu este ușor să le distingem, 
deoarece atât etica kantiană, cât și aceste etici utili- 
tariste subliniază în egală măsură că posedă carac- 
ter moral doar acele maxime ale acţiunii care pot fi 
universalizate. Nu este, prin urmare, surprinzătoare 
tendinţa de a înţelege imperativul categoric drept o 
nouă formulare a așa-numitei reguli de aur, o regulă 
pe care o întâlnim, în diferite formulări, în toate 

marile culturi și religii ale omenirii. Porunca pe care 
o exprimă regula de aur este aceea de a ne purta cu 
ceilalți oameni așa cum am dori ca ei să se poarte cu 
noi. Nu suntem rezonabili ori de câte ori le cerem 
semenilor să fie sinceri, cinstiţi, dispuși să coopereze 
şi să ajute, nerespectând însă noi înșine acele maxime 
pe care am dori atât de mult să le urmeze ceilalți. 
Constrângerea raţională este pusă în evidenţă aici 
prin întrebări cum ar fi: „Ce s-ar întâmpla dacă 
toţi oamenii ar proceda într-un anumit mod, adică 
dacă ei ar încălca o anumită maximă?“ şi „Poţi să 
pretinzi, ca persoană raţională, ca oamenii ceilalți 
să urmeze o maximă pe care tu o încalci cu bună 
ştiință?“. Dimpotrivă, în cazul imperativului cate- 
goric obligaţia urmării maximelor este necondiţio- 
nată. Dacă nu urmez maxima care ar trebui să devină, 
prin voinţa mea, lege universală, atunci mă contrazic 
pur și simplu. Testarea maximei prin examinarea 
consecinţelor respectării sau încălcării ei nu mai are, 
așadar, sens. Criteriile acceptării şi respectării maxi- 
melor sunt formale, și nu materiale, adică bazate 
pe examinarea consecinţelor urmării lor. 

Nu este însă ușor să întemeiem maxime particu- 
lare ale comportării prin raportare la imperativul 
categoric. Este ceea ce se poate constata în cazul 
acelor îndatoriri faţă de noi înșine și faţă de alţi oa- 
meni pe care Kant le-a formulat în scrierea sa târzie 

Metafizica moravurilor. Una dintre îndatoririle necon- 
diţionate față de noi înșine, susține autorul, este cea 
formulată prin maxima „Să nu minţi!“. Minciunea 
este caracterizată de Kant drept o încălcare a cerin- 
tei „veracităţii“, drept „cea mai mare vătămare“ a 
datoriei omului față de el însuși, ca ființă morală. 
Înţeleasă în acest mod, interdicţia minciunii este 
absolută, adică nu admite excepţii. Scriitorul francez 
Benjamin Constant a calificat acest punct de vedere 
drept imposibil de susținut, ceea ce a generat o pole- 
mică între el și Kant. Nu putem face abstracţie de 
ceea ce se intenţionează printr-o minciună şi de 
urmările ei în aprecierea morală a acesteia, afirmă 
Constant. Să presupunem că un om nevinovat, urmă- 
rit de un ucigaș, este ascuns de un prieten. Când 
ucigașul bate la ușă și-l întreabă pe respectivul prie- 
ten dacă cel pe care îl caută este în casă, oare nu are 
cel întrebat dreptul să mintă? Constant argumen- 
tează că avem obligaţia morală de a spune adevărul 
doar celui care are dreptul la adevăr. Prezumtivul uci- 
gaş nu are acest drept. Intuiţia morală comună tinde 
să-i dea dreptate lui Constant, împotriva lui Kant. 
Ceea ce conferă filozofiei practice a lui Kant un 
loc unic în istoria reflecţiei morale este, negreșit, în- 
cercarea de a fundamenta un principiu al morali- 
tăţii independent de consideraţii de utilitate și de 
caracteristicile situaţiei în care acţionează agentul, ca 

principiu valabil pentru toate fiinţele înzestrate cu 
o rațiune finită. Din acest principiu rezultă că, în cali- 
tate de fiinţe raționale, toți oamenii vor urmări unul 
şi același scop; orice dezacord și conflict se datorează 
ciocnirii dintre rațiune și porniri iraționale, prin ur- 
mare dezacordurile și conflictele între fiinţe pe de- 
plin raţionale sunt imposibile. 

Desigur, una este să înţelegi poziţia lui Kant, şi 
cu totul altceva să poți şi să o aperi. Ceea ce l-a inte- 
resat, în primul rând, ca filozof, atât în cercetarea 
sa critică a raţiunii teoretice, cât și în cea a rațiunii 
practice, a fost să determine ce anume poate fi sta- 
bilit a priori, adică independent de orice experienţă 
posibilă. În ambele cazuri, Kant a fost tentat să ex- 
tindă cât mai departe graniţele rațiunii pure. 


14 
A şti şi a crede. 
Cum poate fi asigurată existenţa fiinţei 
supreme şi a nemuririi sufletului? 


În secţiunea finală a Criticii rațiunii pure, Kant 
afirmă că în filozofie interesul raţiunii noastre se con- 
centrează asupra următoarelor trei întrebări: „Ce 
pot şti?“; „Ce trebuie să fac?“; „Ce-mi este îngăduit 
să sper?“. La prima întrebare, Kant a răspuns prin 
cercetarea fundamentelor cunoașterii, la a doua prin 
cercetarea fundamentelor moralității. În ceea ce pri- 
veşte cea de-a treia întrebare, mulți au crezut și cred 
că nu prin rațiune putem căpăta un răspuns, ci pe 
căi supraraţionale. Alții, mai numeroși printre con- 
temporanii lui Kant decât printre ai noştri, socoteau 
că un răspuns bine asigurat la această întrebare de- 
vine posibil printr-o cunoaștere a transcendentului, 
printr-o cunoaştere despre ceea ce nu este în prin- 
cipiu accesibil experienţei, o cunoaştere pe care ar 
oferi-o teologia sau metafizica. 

Pe acest fundal, originalitatea abordării lui Kant 
este indicată de două mișcări ale gândirii. Prin prima 
mișcare, Kant va contesta posibilitatea de a asigura 

existenţa fiinţei supreme prin raţiunea teoretică. El 
va supune examenului critic toate încercările care 
au fost întreprinse în această direcţie și va pronunţa 
un verdict negativ categoric. După cum scrie Hein- 
rich Heine, la o jumătate de secol după publicarea 
Criticii rațiunii pure: „Da, Kant arată cum noi nu 
putem şti nimic despre acel noumen, despre Dum- 
nezeu, și cum orice demonstraţie viitoare a existenței 
sale este imposibilă. Deasupra acestui capitol din 
Critica rațiunii pure, putem scrie cuvintele dantești: 
«Lăsaţi orice speranţă!“ Printr-o a doua mișcare, 
Kant va arăta cum se poate răspunde la întrebarea 
„Ce-mi este îngăduit să sper?“ pornind de la răs- 
punsul pe care l-a oferit la cea de-a doua întrebare, 
„Ce trebuie să fac?“. O formulare pe care a dat-o 
celei de-a treia întrebări este concludentă în acest 
sens: „Dacă fac ceea ce trebuie, atunci ce-mi este 
îngăduit să sper?“ 

Câteva scurte precizări despre prima mișcare. 
Limitând cunoașterea obiectivă la ceea ce ne poate 
învăţa experienţa, negând că o cunoaştere despre 
transcendent este în genere posibilă, Kant a fost 
numit pe bună dreptate ztordistrugătorul. Căci el a 
contestat ceea ce a fost mult timp general admis, și 
anume că teologia și metafizica, socotite, potrivit 
unei tradiţii statornicite de medievali, cele mai înalte 
ştiinţe, oferă o cunoaștere prin rațiune pură despre 

o lume suprasensibilă, situată dincolo de limitele 
experienţei. Cea mai întinsă parte a Criticii, Dialec- 
tica transcendentală, a fost consacrată de Kant exa- 
minării critice a unor asemenea pretenţii. Aici el a 
respins, prin demersuri argumentative complex arti- 
culate, posibilitatea unei cunoașteri asupra sufletului 
ca substanţă, asupra lumii ca întreg și asupra ființei 
supreme, respingând, prin aceasta, pretenţia că ceea 
ce contemporanii săi numeau psihologie rațională, 
cosmologie rațională şi teologie rațională sunt ştiinţe. 
Câr priveşte încercările de a proba existenţa lui 
Dumnezeu prin exerciţiul raţiunii teoretice, Kant 
a demonstrat imposibilitatea unor dovezi ontolo- 
gice, cosmologice şi fizico-teleologice ale existenţei 
lui Dumnezeu. 

În Critica rațiunii pure, ca şi în Prolegomene, 
Kant insistă asupra a ceea ce deosebeşte ideea de 
Dumnezeu de cunoașterea lui Dumnezeu. La ideea 
fiinţei supreme, arată el, ajungem prin mersul firesc 
al raţiunii, care este cel de la condiţionat la necon- 
diţionat. Gândim că totul nu poate fi întâmplător 
şi ajungem în acest fel la ideea unei „fiinţe necesare, 
ca principiu originar al tuturor lucrurilor“. Suntem 
astfel conduși la ideea de Dumnezeu prin simpla 
putere a speculaţiei. Tot aşa cum noi raportăm un 
ceas, o corabie, un regiment la meșteșugar, construc- 
tor, comandant, raportăm şi lumea sensibilă la fiinţa 

supremă. Pasul următor, acela de a încerca să deter- 
minăm realitatea obiectivă a acelei fiinţe, precum 
şi atributele ei pornind de la caracteristici ale lumii, 
cunoscute prin experienţă, tot așa cum încercăm să 
determinăm caracteristici ale meşteșugarului sau ale 
constructorului pornind de la caracteristici ale cea- 
sului și ale corabiei, nu mai este însă unul legitim. 
Căci într-un caz noi înaintăm de la condiţionat la 
condiţie, bazându-ne pe regularități cunoscute prin 
experienţă, pe când în celălalt pretindem că am 
putea accede de la condiţionat la ceea ce este necon- 
diţionat, absolut. Nici conceptele intelectului, nici 
ideile raţiunii nu pot fi utilizate în mod legitim în 
afara domeniului experienţei posibile pentru a obţine 
cunoaştere despre ceea ce este transcendent. În ra- 
port cu raţiunea teoretică, Dumnezeu rămâne o 
idee, o simplă idee. Prin folosirea acestei idei nu se 
poate argumenta nici în favoarea deismului, care 
susține existenţa lui Dumnezeu drept cauză ultimă, 
şi cu atât mai puţin în favoarea teismului, despre care 
Kant afirmă că încearcă să determine „mai înde- 
aproape“ conceptul fiinţei originare supreme, prin 
noţiuni pe care le împrumută din natură. Ca fiinţe 
limitate, noi oamenii putem da conceptelor şi ideilor 
noastre o folosire legitimă doar în limitele experienței 
posibile, acea folosire pe care Kant o numește „ima- 
nentă“, opunând-o folosirii lor „transcendente“. Prin 

raportare la resursele rațiunii teoretice, speculative, 
conchide Kant, ființa supremă rămâne „un simplu 
ideal... a cărui realitate obiectivă nu poate fi, desi- 
gur, dovedită pe această cale, dar nici respinsă victo- 
rios.. .“. Toate dovezile pentru sau împotriva existenței 
lui Dumnezeu, produse prin utilizarea resurselor 
rațiunii teoretice, sunt, așadar, lovite de nulitate. Că 
obiectivul urmărit de teoreticienii deismului, teis- 
mului sau ateismului nu poate fi în principiu atins 
reprezintă una dintre concluziile majore ale cercetării 
critice a cunoașterii omenești întreprinse de Kant. 

Cea de-a doua mișcare este cea prin care se arată 
cum ne putem totuși asigura de existenţa lui Dum- 
nezeu și de nemurirea sufletului, și anume prin utili- 
zarea raţiunii practice. Premisa de la care porneşte 
Kant este aceea că există imperative morale care sunt 
necondiționate, necesare, și nu ipotetice, condiţio- 
nate. Știm că experiența nu poate să constituie sursa 
unor îndatoriri necondiționate. De unde provin 
atunci ele? Postularea existenţei ființei supreme ex- 
plică „forţa obligatorie“ a imperativelor morale. Kant 
corelează, astfel, întrebarea „Ce-mi este îngăduit să 
sper?“ cu întrebarea „Ce trebuie să fac?“. Corelaţia 
este exprimată prin formularea: „Dacă fac ceea ce 
trebuie să fac, atunci ce îmi este îngăduit să sper?“ 
În timp ce imperativul categoric ne dictează a priori 
purtarea, fără considerarea fericirii, speranţa celui 


142 MIRCEA FLONTA 


virtuos are drept obiect existența unei „proporţii 
exacte“ între fericire şi moralitate. Acela care acţio- 
nează din datorie, şi nu pur și simplu în conformi- 
tate cu datoria, este demn de a fi fericit. Or, putem 
nădăjdui la o legătură necesară între „speranța de a 
fi fericit şi neîncetata străduință de a te face demn 
de fericire“ doar dacă postulăm o rațiune supremă, 
rațiune care ordonează totul după legi morale, fiind, 
totodată, și cauza naturii. Drept consecinţă a pur- 
tării noastre, avem temeiuri raţionale pentru a spera 
în existenţa unei lumi în care fericirea se află în 
relaţie de exactă proporţionalitate cu moralitatea. 
S-a făcut remarca, pe bună dreptate, că o asemenea 
concluzie ar fi trebuit să atragă atenţia celor care 
vedeau în Kant exponentul prin excelenţă al unui 
raţionalism rece, lipsit de înţelegere pentru nevoile 
sufletului omenesc. 

Argumentarea lui Kant din Critica rațiunii pure 
va fi reluată și dezvoltată în Critica rațiunii practice. 
Ea se sprijină pe două supoziţii. Prima supoziţie este 
aceea că pentru fiinţele raţionale există imperative 
morale necondiționate, imperative care trebuie să fie 
urmate independent de orice așteptări, legea morală 
şi natura fiind străine una de alta. A doua supozi- 
ţie este aceea că nu se poate ca fiinţele care urmează 
în acest mod imperativele morale să nu aibă parte 
de fericire. Deşi în imperativul categoric nu se află 


KANT - 20 DE ÎNTREBĂRI ȘI RĂSPUNSURI 143 


nici o conexiune necesară între moralitate şi fericire, 
această conexiune, care reprezintă Binele Suveran, 
trebuie să fie totuși posibilă. Iar ea devine posibilă 
prin postularea existenţei lui Dumnezeu. Postulatul 
existenţei Binelui suprem derivat, al realizării propor- 
ţiei exacte între moralitate şi fericire, scrie Kant, este 
în același timp postulatul realităţii unui suveran Bine 
originar, al existenţei lui Dumnezeu. Binele suprem 
este posibil numai în ipoteza existenței unei cauze 
supreme a lumii. Iar dacă străduinţa de a atinge per- 
fecţiunea morală nu se poate înfăptui pe deplin în 
condiţiile vieţii pământeşti, suntem îndreptățiţi să 
admitem nemurirea sufletului, care face posibil „un 
efort nesfârșit“ către o asemenea perfecţiune. 

În lucrarea sa despre religie, Kant va reveni la 
această temă scriind că, deoarece omul este incapabil 
să aducă la unison fericirea în lume cu „învrednicirea 
de a fi fericit“, trebuie să presupunem existenţa unei 
fiinţe morale atotputernice. În acest sens, ideea fiinţei 
supreme „reiese din morală, și nu este fundamentul 
acesteia“. Prin legea morală, care cere existenţa Bine- 
lui Suveran, sunt postulate existenţa lui Dumnezeu 
și nemurirea sufletului, a căror realitate obiectivă nu 
poate fi asigurată de către rațiunea teoretică. Nece- 
sitatea de a admite „din punct de vedere moral“ exis- 
tența lui Dumnezeu este, prin urmare, una subiectivă, 
şi nu obiectivă. Este vorba despre „o credinţă pură 

a raţiunii“. Altfel spus, existenţa lui Dumnezeu, 
libertatea și nemurirea pot fi asigurate doar pe tere- 
nul raţiunii practice. Din punctul de vedere al raţiu- 
nii teoretice, speculative, ele nu pot fi nici susţinute, 
nici respinse. Tocmai concluzia că prin „credinţa 
pură a raţiunii“ putem asigura ceea ce nu poate, în 
principiu, să asigure raţiunea teoretică ne dă posi- 
bilitatea să înțelegem mai bine o afirmaţie din „Pre- 
fața“ ediţiei a doua a Criticii rațiunii pure: „A trebuit 
deci să suprim știința pentru a face loc credinţei...“ 

Mulţi au fost tentaţi să creadă că încercarea de 
a asigura existența lui Dumnezeu prin raţiunea prac- 
tică, după ce posibilitatea demonstrării ei prin raţiu- 
nea teoretică fusese respinsă categoric, reprezintă o 
inconsecvență majoră a gândirii lui Kant. Heine a 
exprimat cu mult spirit acest punct de vedere în 
scrierea sa Contribuţii la istoria religiei și filozofiei 
în Germania. Kant este prezentat aici drept un 
„mare dărâmător în domeniul ideilor“. Despre cartea 
care l-a făcut celebru, Heine scrie că a fost „paloșul 
cu care a fost executat deismul în Germania“. (Deis- 
mul, poziţie împărtășită de multe capete luminate 
ale epocii, de la regele Frederic cel Mare al Prusiei 
la Voltaire și Lessing, era socotit exemplar pentru 
pretenţiile de a proba existenţa fiinţei supreme cu 
puterile raţiunii.) Heine îl înfăţişează pe Kant drept 
tot atât de neîndurător în opera distrugătoare pe 

care a săvârșit-o în lumea ideilor ca Robespierre în 
acţiunea lui practică. După tragedie vine însă farsa, 
continuă scriitorul. Gândindu-se la groaza pe care 
ar putea-o isca concluziile sale radicale în sufletul 
credinciosului de rând, simbolizat de servitorul său 
Lampe, Kant ar fi ezitat. Arătând că el nu este doar 
un mare filozof, ci și un om bun, „jumătate cu blân- 
deţe, jumătate cu ironie spune: «Bătrânul Lampe 
trebuie să aibă un Dumnezeu, altminteri sărmanul 
om nu poate fi fericit... dar omul cată să fie fericit 
pe lume — asta o afirmă raţiunea practică... mă rog; 
din partea mea n-are decât să chezășuiască și rațiu- 
nea practică existenţa lui Dumnezeu.» Pe baza acestui 
argument, Kant deosebește între raţiunea teoretică 
şi cea practică, iar prin aceasta, ca apelând la o ba- 
ghetă magică, reînvie leșul deismului pe care l-a ucis 
raţiunea teoretică“. 

În realitate, nu există acea inconsecvenţă în argu- 
mentarea lui Kant pe care o sugera Heine. Autorul 
Criticilor făcea parte din acea categorie de gânditori 
care s-ar fi simţit anihilaţi dacă s-ar fi putut demon- 
stra așa ceva. Kant se referă, de altfel, la ceea ce el 
socotea a fi un pericol mortal, în „Prefaţa“ celei de-a 
doua ediţii a lucrării sale despre religie, vorbind 
despre „greutăţile cu care mă întâmpină bătrânețea, 
mai cu seamă când e vorba despre prelucrarea unor 
idei abstracte“. Prin argumentarea sa, bazată pe raţiu- 
nea practică, în sprijinul existenţei fiinţei supreme 

şi a nemuririi sufletului, Kant nu a reînviat câtuși 
de puţin deismul. Acesta a rămas condamnat drept 
produsul unui exercițiu nelegitim al raţiunii teore- 
tice, al rațiunii orientate spre cunoaștere. “Toate con- 
sideraţiile sale din Critica rațiunii practice şi din 
Religia în limitele rațiunii pure sunt în deplin acord 
cu concluzia din Critica rațiunii pure: „Afirm însă 
că toate încercările unei folosiri pur speculative a 
raţiunii în materie de teologie sunt cu totul infruc- 
tuoase și, în natura lor internă, nule și lipsite de 
valoare; că principiile folosirii naturale a raţiunii nu 
conduc nicidecum la o teologie, că, prin urmare, 
dacă nu se pun la bază legi morale sau dacă acestea 
nu sunt folosite ca fir conducător, nu poate exista 
o teologie a raţiunii.“ 

A-l apăra pe Kant de acuzele de inconsecvenţă, 
în acest caz, nu înseamnă însă a susţine că argumen- 
tarea lui este ireproşabilă. Se poate arăta că această 
argumentare se sprijină pe acceptarea a cel puţin 
două premise: necesitatea necondiționată a imperati- 
vului moral și necesitatea acordului între moralitate 
şi fericire. Şi una, și cealaltă vor putea fi puse la 
îndoială și supuse examenului critic, atât în lumina 
unor consideraţii de principiu, cât şi în lumina mul- 
tor experienţe omenești. 


15 
În ce fel subordonează Kant 
religia moralei? 


Pentru Kant, omul este o fiinţă liberă, autonomă 
în măsura în care el nu ascultă decât de legile pe care 
i le prescrie propria rațiune. Aceste legi, în primul 
rând imperativele raţiunii practice, nu constituie limi- 
tări, constrângeri ale libertăţii, ci reprezintă însăși 
esenţa ei. Tema poate fi întâlnită deja în scrieri ale 
lui Jean-Jacques Rousseau, pe care Kant le-a studiat 
cu multă atenţie. Se relatează că în acele zile în care 
îl citea pe Rousseau Kant nu și-a făcut obișnuita 
plimbare de după masă. Supunerea față de înclinaţie 
a fost numită de Rousseau „sclavie“. Acesteia, el îi 
opunea libertatea, ca ascultare faţă de o lege pe care 
ne-o dăm noi înșine, în măsura în care suntem capa- 
bili să ne folosim de rațiune. 

Libertatea ca autonomie, ca supunere doar faţă 
de imperativele raţiunii practice, oferă și cheia înţe- 
legerii kantiene a relaţiei dintre morală și religie, a 
ceea ce a gândit Kant asupra religiozităţii auten- 
tice. „Prefaţa“ primei ediţii a cărţii Religia în limitele 

rațiunii pure începe cu următoarea afirmaţie, pe 
deplin reprezentativă din acest punct de vedere: 
„Morala, în măsura în care este întemeiată pe con- 
ceptul de om, ca fiinţă liberă, care însă tocmai de 
aceea, prin raţiunea sa, îşi impune legi necondiţio- 
nate, nu are nevoie nici de ideea unei alte fiinţe supe- 
rioare ei spre a-și cunoaște datoria, și nici de un alt 
resort decât legea însăși, spre a respecta datoria.“ 
Pentru posibilitatea Binelui suprem din lume drept 
fericire proporţională cu respectarea datoriei, trebuie 
să presupunem însă o fiinţă superioară, care poate 
reuni cele două elemente. Există Dumnezeu, deci 
există Bine suprem în lume, este pentru Kant o jude- 
cată sintetică 4 priori a raţiunii practice, care depă- 
şește conceptul de datorie. Ea nu poate fi derivată 
analitic din legea morală. În acest sens, „morala duce 
inevitabil la religie, extinzându-se astfel spre ideea 
unui legiuitor moral autoritar, situat în afara omului“. 

Bertrand Russell aprecia că autorul Criticilor a fost 
inovator în reflecția sa asupra religiei și observa, tot- 
odată, că inovațiile sale au fost „în interesul religiei“. 
Ce putea avea în vedere Russell? Secolul al XVIII-lea, 
care a fost numit și secolul raţiunii, a consacrat deis- 
mul ca religie a oamenilor culți, drept cea mai influ- 
entă modalitate de întemeiere a religiei prin rațiune. 
Așa cum am văzut, deismul, ca și alte încercări de 
întemeiere raţională a credinţei religioase, este însă 

incompatibil cu concluziile analizei critice a cunoaş- 
terii întreprinse de Kant. Totuși, Kant nu putea 
accepta că diversele credinţe, prezente în toate cultu- 
rile şi la toate popoarele civilizate, ar fi lipsite de 
orice bază raţională. O credinţă religioasă demnă de 
stimă, la fel ca toate convingerile omului care gân- 
deşte cu mintea lui, va trebui să fie întemeiată pe 
rațiune. În această privință, Kant s-a despărțit de 
autori pe care îi aprecia mult, de exemplu de David 
Hume. El considera că aceia care afirmă că în pro- 
blemele religioase ar trebui să precumpănească altă 
orientare decât cea după rațiune nu sunt bine sfă- 
tuiţi. Căci „o religie care declară fără şovăire război 
rațiunii nu va putea să-i ţină piept multă vreme“. 
În căutarea unei noi alianţe între religie și rațiune, 
diferită de cea pe care o oferea deismul, Kant a găsit 
inspiraţie și sprijin în orientarea dată de protestan- 
tism conștiinței religioase, o orientare care se distinge 
prin năzuinţa de interiorizare a religiei, de accentuare 
a conţinutului ei moral în raport cu cel doctrinar 
sau cu trăirea mistică. Ideea mai generală era că 
religia numită „naturală“ sau „morală“ îi unește pe 
oameni ca fiinţe raţionale și sensibile, în timp ce reli- 
giile istorice, confesionale îi despart. Din această 
perspectivă, Isus Hristos era înfățișat drept propo- 
văduitor al unei învățături morale valabile pentru 
toţi oamenii. Un contemporan al lui Kant, Gotthold 

Ephraim Lessing, susținea, bunăoară, că dezvoltarea 
conștiinței religioase se realizează prin depășirea conți- 
nuturilor istoric limitate ale religiilor confesionale. 
Acestea erau văzute drept forme trecătoare care mar- 
chează progresul conștiinței religioase spre termenul 
ei final, religia naturală înţeleasă ca religie a raţiunii. 
Din această perspectivă, dogmele religiilor istorice 
nu erau considerate nici adevăruri absolute, după 
cum pretindeau teologii conservatori, nici simple 
născociri ale minţii omenești, aşa cum sugerau deiștii 
sau liber-cugetătorii din acea vreme. „Cea mai bună 
religie revelată sau pozitivă — scria Lessing — este 
cea care conţine cele mai puţine adaosuri la religia 
naturală, cea care limitează cel mai puţin efectele 
bune ale religiei naturale.“ 

Ca și Lessing, Kant a înţeles emanciparea religi- 
oasă drept procesul ridicării omului de la religiile 
istorice „revelate“ la religia raţiunii. Religia „în limi- 
tele raţiunii pure“ însemna pentru Kant întemeierea 
religiei pe raţiunea practică, printr-o delimitare clară 
de încercările deiste sau teiste de a întemeia religia 
pe raţiunea teoretică. În calitatea ei de credinţă în 
existenţa unui legiuitor suprem, religia avea pentru 
Kant o substanţă exclusiv morală. Căci ea nu repre- 
zintă, din punct de vedere subiectiv, decât „recu- 
noașterea tuturor îndatoririlor noastre drept porunci 
divine“. Departe de a întemeia moralitatea, religia 

rațiunii îşi are, dimpotrivă, temelia în recunoașterea 
caracterului necondiţionat, absolut al îndatoririlor 
morale. Cu adevărat religios omul poate fi doar ca 
fiinţă autonomă, liberă. Era o reprezentare diametral 
opusă înţelegerii tradiţionale a trăirii religioase ca 
supunere necondiționată și adorare. Cel care urmează 
imperativul moral de frica pedepsei și în așteptarea 
răsplăţii dincolo de mormânt nu va fi un subiect 
moral; religiozitatea lui nu va fi autentică. În acest 
spirit, Kant se va strădui să releve în tradiţia creștină 
acele înțelesuri care sunt în armonie cu ceea ce el 
caracteriza drept „învăţăturile cele mai sfinte ale ra- 
ţiunii“. Chiar și viaţa și învăţăturile sfinţilor tradi- 
ţiilor religioase vor trebui confruntate cu idealul 
nostru de perfecţiune morală pentru ca aceștia să 
fie recunoscuţi drept „modele“. Activităţile institu- 
ţiilor religioase vor fi apreciate exclusiv în raport cu 
contribuţia lor la educaţia morală a credincioșilor. 
Kant aproba rugăciunea numai dacă prin ea sunt 
consolidate convingeri morale. El o respingea dacă 
rostul ei este împlinirea unei dorinţe egoiste. Tot 
așa, el aproba cuminecătura drept simbol al unităţii 
comunităţii morale, dar o respingea în calitate de 
garanţie a mântuirii sub control preoţesc. Kant de- 
nunţa cu deosebire năzuinţa de a obţine asistenţa 
şi graţia divine prin activităţi de cult. Acestora el le 
opunea efortul individului îndreptat spre ameliorarea 

sa morală. Situând cultul în centrul vieţii religioase, 
omul nutrește speranța că Dumnezeu îl va face feri- 
cit fără ca el să depună eforturi pentru a se face mai 
bun. O asemenea raportare a credinciosului la Dum- 
nezeu, străină de orice năzuinţă de înălţare morală, 
Kant o compara cu comportarea unui curtean preo- 
cupat doar să obțină grația monarhului său. În această 
privinţă, el s-a exprimat cu o claritate care nu lasă 
nimic de dorit: „Tot ceea ce omul crede că poate să 
mai facă pentru a fi plăcut lui Dumnezeu, în afara 
unei purtări bune, este doar fanatism religios și un 
fel rău de a-l sluji pe Dumnezeu.»“ Într-o scrisoare 
către J.K. Lavater din 1775, întâlnim o altă obser- 
vaţie semnificativă în această privinţă: „Nici o măr- 
turisire de credinţă, nici un apel la nume sfinte, nici 
o respectare a ceremoniilor religioase nu pot ajuta 
pentru a obţine mântuirea.“ 

Toate acestea contravin, desigur, religiozităţii 
populare, așa cum a fost și este ea în continuare cul- 
tivată de către marea majoritate a cultelor religioase 
instituţionalizate. Să mai amintim doar că purtarea 
lui Kant în viaţa cotidiană a fost și în această pri- 
vinţă în perfect acord cu principiile sale. Din tine- 
reţe, el nu a mai participat la servicii divine sau 
la alte manifestări religioase cu caracter public. La 
slujba solemnă pe care a organizat-o Universitatea 
din Königsberg cu ocazia vizitei regelui Frederic 

Wilhelm II, Kant, care era pe atunci rector al insti- 
tuţiei, s-a scuzat pentru absenţă. 

Acea orientare a gândirii religioase care a fost 
numită „liberalism protestant“ este strâns asociată 
cu filozofia kantiană. În această orientare, esenţa 
învăţăturii lui Isus este una morală, în spiritul Pre- 
dicii de pe Munte. Îndemnul formulat acolo, „Faceţi 
altora ceea ce doriţi să vă facă ei vouă!“, era citit 
drept o anticipare a înţelegerii îndatoririi morale 
potrivit imperativului categoric. Un rol nu lipsit 
de însemnătate în asigurarea audienței acestei înțe- 
legeri a creștinismului în cercuri culte l-a avut, fără 
îndoială, și faptul că credinţa religioasă înceta în 
acest fel să fie expusă pericolului eroziunii în con- 
fruntarea cu noi descoperiri ale gândirii ştiinţifice. 

Din această perspectivă, semnificaţia punctului de 
vedere kantian va ieși mai bine în evidență dacă vom 
considera modul cum este el evaluat, până astăzi, de 
pe poziţiile doctrinare ale Bisericii Catolice. Aceasta 
s-a opus şi se opune în continuare tuturor încercă- 
rilor de a renunţa la întemeierea credinţei religioase 
prin raţiunea teoretică. Luări de poziţie cum sunt 
cuvântarea ţinută de papa Benedict XVI la Universi- 
tatea din Regensburg, în 2006, ca și discuţiile gene- 
rate de această cuvântare pot fi socotite reprezentative 
în această privinţă. În cuvântarea sa, papa a pus în 
contrast ideea că credinţa creştină este inseparabilă 
de raţiunea pe care a cultivat-o filozofia greacă cu 

ceea ce a numit „dez-elenizarea creștinismului“. Și a 
susținut că pot fi identificate „trei valuri ale dez-ele- 
nizării“: Reforma, Kant și teologia liberală a seco- 
lelor XIX și XX. Pentru Kant, ca și pentru teologii 
liberali de mai târziu, Dumnezeu nu ar fi, în cele 
din urmă, decât purtătorul unui mesaj moral. Unei 
asemenea poziţii, calificată drept „o autolimitare a 
raţiunii“, îi este opusă afirmarea tradiţională a capa- 
cităţii minţii omeneşti de a oferi o cunoaștere despre 
realităţi inaccesibile experienţei. Prin urmare, Bi- 
serica Catolică susţine pe mai departe acea sinteză 
dintre metafizica greacă și credința biblică pe care 
au înfăptuit-o Sfinţii Părinţi, de la Sfântul Augustin 
la Sfântul Toma, și contestă că există bune temeiuri 
pentru acea polarizare a credinţei şi cunoașterii teo- 
retice pe care a promovat-o într-un mod exemplar 
Kant. lată cum a exprimat această poziţie a univer- 
salităţii raţiunii cardinalul Walter Kasper, într-un 
comentariu pe marginea cuvântării papei: „Căci a 
sublinia universalitatea raţiunii înseamnă, în cele din 
urmă, a reclama indispensabilitatea metafizicii, adică 
a gândirii filozofice care nu se lasă limitată într-un 
anumit domeniu, ci îşi pune întrebarea despre Fiinţă, 
în întregul ei.“ 


16 


Cum orientează morala imperativului 
categoric modul de a gândi 
asupra dreptului și a politicii? 


Filozofia academică a zilelor noastre conţine dis- 
cipline ca filozofia religiei, a dreptului și a politicii. 
Consideraţiile lui Kant asupra acestor subiecte apar- 
ţin filozofiei sale practice, în centrul căreia stă teoria 
lui morală. Tot ceea ce a scris și a spus Kant despre 
drept și politică își are rădăcina și baza în imperativul 
categoric al raţiunii practice pure. Asemenea con- 
ceptului moralității, conceptul kantian al statului 
şi dreptului este unul normativ. Filozoful se inte- 
resează de ideea de stat și de drept, de stat și drept 
așa cum ar trebui ele să fie potrivit legii morale. Ce 
distanţă există între acest ideal normativ, pe de o 
parte, şi statul și legislaţia reale ale unei comunităţi 
istorice, pe de altă parte, și ce anume poate fi făcut 
pentru a apropia realitatea de normă aparţin, după 
Kant, cercetării despre fapte, şi nu cercetării filozo- 
fice. Filozofia se interesează doar de ceea ce poate fi 
stabilit a priori, adică independent de cunoaşterea 
faptelor. Acest punct de vedere constituie una dintre 
acele opţiuni care îi despart până astăzi pe filozofi. 

Principiul dreptului este obținut la Kant prin apli- 
carea imperativului categoric relaţiilor dintre membrii 
liberi şi egali ai unei colectivităţi. Conceptul drep- 
tului arată cum este posibilă implantarea legii morale, 
cuprinsă în diferitele formulări ale imperativului 
categoric, în reglementarea relaţiilor dintre membrii 
unei colectivităţi sociale. Dreptul este caracterizat 
de Kant ca totalitatea condiţiilor în care voinţele 
indivizilor pot fi reunite după acea lege generală a 
libertăţii care este imperativul categoric. Prin drept 
se asigură ca măcar anumite acțiuni ale indivizilor, 
în relaţiile lor cu semenii, să respecte cerinţe pe care 
fiecare membru al colectivităţii, ca fiinţă raţională, 
le va considera obligatorii în egală măsură pentru sine 
şi pentru toţi ceilalți. O acţiune este dreaptă dacă 
satisface această cerinţă în așa fel încât libertatea 
unuia să coexiste cu libertatea tuturor celorlalți. Le- 
gile juridice sunt, prin urmare, legitime, adică con- 
forme principiului dreptului, dacă şi numai dacă ele 
realizează imperativul categoric în relaţiile exterioare 
ale cetăţenilor liberi și egali în faţa legii. 

Kant distinge ceea ce numește „datorii ale virtuţii“ 
de ceea ce numește „datorii ale dreptății“. Dato- 
riile virtuţii se referă la obligaţii sau constrângeri 
ale acţiunii unei persoane care sunt necesare pentru 
asigurarea păcii ei interioare. Datoriile dreptăţii se 
raportează, dimpotrivă, la obligaţii ale unei persoane 
care sunt necesare pentru a garanta libertatea exte- 

rioară a celorlalți. Respectarea acestor datorii face 
posibilă prevenirea producerii unor conflicte cu ca- 
racter practic între membrii colectivităţii sau înlătu- 
rarea acestora. Kant a tratat despre aceste două tipuri 
de datorii în cele două părţi ale lucrării sale târzii 
Metafizica moravurilor, părţi consacrate teoriei vir- 
tuţii și teoriei dreptului. Ceea ce arată că el distingea 
net morala și dreptul, datoria morală și îndatoririle 
juridice. Pentru Kant, dreptul nu poate să fie diso- 
ciat de necesitatea de a constrânge. Constrângerea 
este justificată prin consideraţia că libertatea unui 
membru al colectivităţi va fi compatibilă cu liber- 
tatea tuturor celorlalți doar atunci când cel care își 
va folosi liberul arbitru pentru a anula sau a afecta 
libertatea celorlalți va fi împiedicat printr-o constrân- 
gere asigurată prin lege. În opoziţie cu dreptul, mo- 
ralitatea conţine imperative care nu pot fi impuse 
prin constrângere exterioară. Nu există posibilitatea 
de a constrânge o persoană să nu mai fie mincinoasă 
sau necinstită. Există, în schimb, posibilitatea de a 
o pedepsi pentru acele minciuni și acte necinstite 
care cad sub sancţiunea legii. Cercetarea motivaţiei 
indivizilor pentru respectarea legilor juridice care 
sunt în acord cu principiile dreptului ţine însă de 
teoria virtuţii, și nu de teoria dreptului. 

Kant pune în contrast colectivităţile aflate în 
„stare naturală“ cu cele care au atins „starea de drept“. 
În „starea naturală“ a unei colectivităţi, nimeni nu 

va fi la adăpost faţă de actele de violenţă ale celor- 
lalţi. Ceea ce caracterizează o asemenea societate nu 
este, așadar, nedreptatea, „ci lipsa dreptului“. Urmând 
gânditori ca Hobbes, Locke și Rousseau, Kant consi- 
deră că tocmai conștiința neajunsurilor „stării naturale“ 
a reprezentat sursa căutărilor pentru reglementarea 
relaţiilor sociale prin norme de drept, pentru crearea 
unei societăţi a cetăţenilor. Cetăţenii sunt membrii 
societăţilor reglementate prin norme de drept. Într-o 
scriere publicată în 1784 despre ideea unei istorii 
universale în intenţie cosmopolită, Kant prezintă 
astfel necesitatea trecerii de la starea naturală la starea 
de drept, ca poruncă a raţiunii: „Problema cea mai 
mare a rasei umane, spre soluţionarea căreia ea e 
silită de natură, e stabilirea unei societăţi civile care 
să administreze în chip universal dreptatea potrivit 
legii. Numai într-o societate care posedă cea mai 
mare libertate... și, de asemeni, cea mai exactă deter- 
minare și garantare a limitelor libertăţii pentru a 
putea coexista cu libertatea celorlalţi, scopul cel mai 
înalt al naturii, care este dezvoltarea tuturor capaci- 
tăţilor ei, poate fi atins în cazul omenirii.“ 

Starul nu este, pentru Kant, decât „reunirea unei 
mulțimi de oameni sub legi juridice“. Din per- 
spectiva imperativului categoric, trecerea de la sta- 
rea naturală la statul de drept nu va apărea doar ca 
un act de înţelepciune, ci ca o datorie. Kant derivă 
nu numai principiul dreptului, ci și principiul statu- 

lui din imperativul categoric. Statul, atunci când el 
este mai mult decât o instituţie de constrângere și de 
represiune, devine stat de drept. Pentru Kant, statul 
de drept este un sistem de instituții ce răspund unor 
cerinţe 4 priori ale rațiunii. Mai precis, statul de 
drept trebuie să asigure libertatea fiecărui membru 
al societății, ca om, egalitatea lui cu toți ceilalți, ca 
supus legii, precum și independenţa fiecărui membru 
al colectivității, ca cetățean. 

Kant limitează drepturile cetățenești la oamenii 
de sine stătători, la acei indivizi care sunt indepen- 
denţi din punct de vedere economic, fie prin deținerea 
unei proprietăți, fie printr-o profesie lucrativă. Comu- 
nitatea cetățenilor este singura îndreptățită să decidă 
asupra legilor cărora vor trebui ei să li se supună. 
Legislația va avea legitimitate doar dacă va fi expre- 
sia voinței reunite a cetățenilor. 

Din principiul statului, Kant derivă de asemenea 
şi împărțirea puterilor: puterea legislativă, care ex- 
primă suveranitatea poporului, puterea executivă, 
care este guvernarea potrivit legii, şi puterea judecă- 
torească. Filozoful a subliniat însemnătatea capitală 
a diviziunii puterilor pentru existența și funcționarea 
statului de drept, scriind că un guvern care ar da 
totodată legi va trebui să fie calificat drept despotic. 
Suveran este doar poporul a cărui voință va fi expri- 
mată de cei aleși de către cetăţeni. Cei ce guvernează 

vor trebui văzuţi și tratați drept primii servitori ai 
statului, potrivit unei vorbe a tânărului rege Frede- 
ric II, cunoscut mai târziu drept Frederic cel Mare. 
Kant a socotit prăbuşirea autorităţii legii — anar- 
hia — drept cel mai mare rău în viaţa unei colectivități. 
Punctul de vedere pe care l-a susţinut consecvent a 
fost acela că îndreptarea insuficienţelor legislaţiei și 
ale guvernării va trebui înfăptuită prin reforme, nu 
prin revoluţii. Nu nesocotirea, încălcarea pur și sim- 
plu a legilor — revoluţia —, ci îmbunătăţirea acestora — 
reformele — reprezintă calea pe care devine posibilă 
o ameliorare raţională a vieţii publice. Kant s-a pro- 
nunţat fără echivoc în acest sens: „O schimbare a 
constituţiei deficitare a statului, care poate fi uneori 
necesară, poate fi executată doar de suveranul însuși 
prin reformă, dar nu de popor prin revoluţie.“ Altfel 
spus, el recunoștea doar legitimitatea reformelor în- 
făptuite de reprezentanţii legitimi ai colectivităţii, 
şi nu a revoluțiilor ca dezlănţuiri violente, distructive 
ale celor nemulţumiţi. Şi totuşi, Kant a salutat cu 
entuziasm atât mișcarea de independenţă din Ame- 
rica, cât și Revoluţia Franceză. (Unul dintre biografii 
săi relatează că modul cum a apărat Kant dreptul 
americanilor de a lupta pentru independenţă l-a 
înfuriat atât de tare pe un interlocutor englez, încât 
acesta a fost gata să-l provoace la duel pe filozof.) 
În una dintre ultimele sale scrieri, Kant afirma că 
Revoluţia Franceză „nu a putut fi cauzată de nimic 

altceva decât de o dispoziţie morală, proprie rasei 
omenești“. Sunt oare asemenea declaraţii de susţi- 
nere a unei mișcări cu multe episoade violente în 
contradicţie cu poziţia lui principială? Se poate pre- 
supune că nu. Filozoful susţinea, de fapt, ideea su- 
veranităţii poporului care i-a însufleţit pe cei mai 
clarvăzători și generoși purtători de cuvânt ai acestor 
mișcări, dreptul supușilor de a-și da o constituţie re- 
publicană. Împotriva celor care afirmau că poporul 
nu este pregătit pentru libertate, Kant susținea că 
poporul va putea fi pregătit doar în libertate pentru 
a-şi putea exercita drepturile legitime. Opinia lui a 
fost că excesele terorii, condamnarea și executarea 
regelui, nu pot fi în nici un fel legitimate. Admiţând 
că prăbușirea autorităţii legii duce inevitabil la vio- 
lenţe condamnabile, Kant aprecia totuși că ele pot 
fi explicate drept consecinţe ale unei îndelungate 
epoci de despotism, care a avut consecinţe catastro- 
fale asupra modului de a gândi și a simţi al maselor. 
Doar domnia legii, opusă domniei bunului-plac, 
este în măsură să reteze din rădăcini cauzele oricăror 
acte de violență. Totodată, Kant și-a surprins chiar 
şi prietenii, apreciind în timpul desfășurării mișcărilor 
din Franţa că grozăviile răsturnării sunt „neînsemnate 
în raport cu răul persistent al despotismului”. 

Ca bază a principiului dreptului, în genere, im- 
perativul categoric oferă și temelia pentru elabo- 
rarea unor norme de drept internaţional, pentru 

fundamentarea unui drept al popoarelor. Kant s-a 
angajat în elaborarea acestui proiect în scrierea lui 
târzie Spre pacea eternă (1795). Precum în toate lu- 
crările sale de filozofie practică, dar într-o măsură 
chiar mai mare, Kant şi-a propus aici să arate în ce 
fel poate munca filozofică să aducă foloase nemij- 
locite tuturor oamenilor. 

Filozoful aprecia războiul dintre state drept „sursa 
tuturor relelor și a stricării moravurilor“. Și sublinia 
relația dintre războiul de agresiune și despotism. În 
lipsa unei constituţii republicane, stăpânitorilor le 
este foarte ușor să înceapă un război de agresiune 
din motive nesemnificative. În castelele lor de vână- 
toare şi distracţii, ei nu resimt în mod direct urmările 
lui pustiitoare. Elaborarea și aplicarea unor norme 
de drept în relaţiile dintre state răspundea, pentru 
Kant, ca şi edificarea statului de drept, necesităţii 
de a ieși din „starea de natură“. Filozoful considera că 
ieșirea din această stare va înceta să fie pur și simplu 
un vis frumos pe măsură ce tot mai multe state vor 
adopta o constituţie republicană. Căci în acest fel 
vor fi create, în mod treptat, premisele înfăptuirii 
unei republici mondiale. „Pentru state — scria Kant 
în lucrarea amintită — nu poate exista o altă moda- 
litate de a ieși din starea în care lipsește legea decât un 
stat al popoarelor care va cuprinde, în cele din urmă, 
toate popoarele lumii...“ Pacea eternă — credea el — 

poate deveni astfel realitate într-o progresiune de 
lungă durată. O legislaţie în acord cu cerinţele legii 
morale va fi în măsură să pună capăt războiului între 
state, după ce a reușit să înlăture conflictele dintre 
membrii aceleiași comunităţi. Şi anume printr-o reu- 
nire liber consimţită a tuturor statelor într-o confe- 
deraţie mondială. 

Încă mai mult decât rigorismul moralei kantiene, 
exprimat în cerința de a acționa din datorie, şi nu 
doar în conformitate cu datoria, proiectul kantian 
al păcii eterne va putea fi întâmpinat și astăzi cu 
acea ironie care exprimă reacţia obișnuită a minţilor 
realiste față de orice proiecte radicale. Reacţii de acest 
gen nu reprezintă totuși răspunsul cel mai adecvat 
faţă de ceea ce avea în vedere Kant. Mai întâi, el a 
socotit că filozofului îi revine rolul de a elabora prin- 
cipii ale gândirii şi acţiunii raţionale. În al doilea 
rând, Kant spera că, prin raportare la asemenea prin- 
cipii, oamenii care gândesc practic vor înțelege cu 
timpul mai bine sursele gravelor anomalii, universal 
acuzate și deplânse, în relaţiile dintre ei, atât în inte- 
riorul unui stat, cât și în relaţiile dintre state, și vor 
realiza astfel cât de necesară este trecerea de la starea 
de natură la starea de drept. Altfel spus, ei își vor da 
seama că nu există alternativă la angajarea în opera 
de armonizare a înţelepciunii politice cu imperati- 
vul moral. Iată cum exprimă Kant, în scrierea sa, 

necesitatea imperioasă a unei asemenea corelaţii: 
„Adevărata politică nu poate face nici un pas fără 
să fi omagiat mai înainte morala, și, cu toate că poli- 
tica este în sine o artă dificilă, unirea acesteia cu 
morala nu este deloc o astfel de artă; căci aceasta 
(morala) taie nodul pe care cealaltă (politica) nu-l 
poate dezlega, atât timp cât cele două se află în dez- 
acord.“ Pe scurt, politica devine „înţeleaptă“ abia 
atunci când este subordonată moralei. 

Proiectul kantian al păcii eterne nu este atât de 
nerealist pe cât pare la prima vedere. Să ne gândim, 
bunăoară, la observaţia lui Kant că un stat care are 
o constituţie cu adevărat republicană nu se va angaja 
în războaie de agresiune. Şi să nu ignorăm aspectul 
că ideea kantiană a întemeierii relaţiilor dintre state 
pe norme de drept general acceptate, a căror respec- 
tare este asigurată prin măsuri de constrângere adec- 
vate, stă la baza unor organizaţii ca Liga Naţiunilor, 
Organizaţia Naţiunilor Unite și Uniunea Europeană. 


17 
Cum a văzut Kant luminarea 
şi progresul omenirii? 


Kant a dat o dezvoltare originală unei teme cen- 
trale a gândirii epocii sale, cea a emancipării omului 
prin deprinderea exerciţiului raţiunii, prin luminare 
(Aufklärung), precum și a progresului înfăptuit prin 
luminare. 

Într-un articol publicat în 1784 într-o revistă 
berlineză, intitulat „Răspuns la întrebarea: «Ce este 
luminarea?»“, Kant a caracterizat luminarea drept 
procesul dezvoltării și afirmării capacităţilor de gân- 
dire critică independentă ale unui număr tot mai 
mare de oameni. Ca ființă înzestrată cu dispoziţia 
gândirii raţionale, omul devine cu adevărat major, 
devine o „persoană“, abia prin dobândirea puterii de a 
se folosi de gândirea proprie fără îndrumarea altora. 
În afara accesului la instrucţie, atingerea acestui obiec- 
tiv cere determinare, efort propriu. Şi, chiar mai mult 
decât atât, curajul insului de a face faţă presiunii pe 
care o exercită diverse opinii larg răspândite, preju- 
decăţi și obiceiuri consacrate de tradiţie. 

Vina pentru incapacitatea oamenilor de a se 
sluji de propria minte fără îndrumarea altora le este 
atribuită de Kant în primul rând acestora. Filozoful 
acuză lenea și lașitatea. Este mai comod ca în jude- 
carea lucrurilor să te lași călăuzit de alții, de autorităţi, 
de opinia dominantă, decât să-ţi asumi, şi pe acest 
plan, riscurile independenței. În lecţiile sale de logică, 
Kant face observaţia semnificativă că „indolenţa îi 
obligă pe foarte mulţi să calce pe urmele altora, în 
loc să-și încordeze propriile forţe intelectuale. Astfel 
de oameni nu pot fi niciodată altceva decât simple 
copii ale celorlalți; iar dacă toţi ar fi la fel, atunci 
lumea ar rămâne veșnic pe loc“. Kant vedea ieșirea 
de sub tutelă drept autoeliberare. Filozoful avea în 
vedere, probabil, şi experienţa propriei sale dezvoltări 
intelectuale. El aprecia, totodată, că incapacitatea 
multora de a se angaja pe calea care duce la autono- 
mie este scump plătită de colectivitate. Cu adevărat 
buni cetăţeni pot fi doar acei oameni care gândesc 
cu mintea lor. 

Kant și-a pus și întrebarea cum poate fi armo- 
nizată gândirea independentă, critică, cu constrân- 
gerea legilor, cu autoritatea instituţiilor și cu acea 
subordonare care este cerută în organizaţiile cu 
structuri ierarhice. El a fost conștient de tensiunea 
dintre ordinea inflexibilă, intangibilă impusă de legi, 
de regulamentele instituţiilor cu structuri ierarhice, 

și cerinţele examenului critic al oricărei idei, iniția- 
tive sau dispoziţii autoritare. lar răspunsul pe care 
l-a dat merită interes și astăzi. 

Cu referire la cei integrați într-o ierarhie — clerici, 
militari și alţi slujitori ai statului —, Kant a făcut 
distincţia dintre un uz privat și un uz public al raţiu- 
nii. Cel care face parte dintr-o structură instituţio- 
nală este ţinut să respecte strict reglementările în 
vigoare, precum și dispoziţiile superiorilor. În tot ce 
ţine de această sferă, el va putea face uz de rațiune 
doar în mod privat, şi nu public. Pe de altă parte, 
în calitate de persoană particulară, de cercetător și 
de publicist, va trebui să i se asigure dreptul de a 
examina în mod critic legile şi dispoziţiile pe care 
este obligat să le aplice, ca verigă într-o ierarhie. 
Clericul, ofiţerul, juristul sau funcţionarul, admite 
Kant, sunt obligați să dea ascultare legilor, reglemen- 
tărilor în vigoare și dispoziţiilor instituţionale chiar 
și atunci când au, ca persoane, serioase obiecţii față 
de ele. Şi, tot așa, cetățeanul este obligat să se supună 
chiar și acelor legi pe care el le apreciază ca nedrepte. 
Aceleași persoane, în calitate de oameni învăţaţi, 
de cercetători, vor avea însă nu numai dreptul, dar 
şi obligaţia morală de a comunica opiniei publice 
consideraţiile lor critice, precum și propunerile lor de 
îmbunătăţire, de reformă. Dacă „supusul“ își înde- 
plineşte pe deplin îndatoririle către stat în sfera sa 

privată — notează Kant —, el se poate angaja într-un 
discurs critic în sfera publică a dezbaterilor. În acest 
fel, cerința menţinerii ordinii, a respectării ierarhiei 
şi disciplinei, poate fi armonizată cu exerciţiul critic 
neîngrădit al raţiunii. Kant distinge astfel net drep- 
tul la critică de cel la nesubordonare și la revoltă. 
Oricât de imperios necesare ar fi îmbunătățirile, ele 
vor trebui înfăptuite în condiţiile menţinerii păcii 
civile, a funcţionării normale a instituţiilor. Legile 
şi instituţiile vor trebui să-și păstreze neatinse auto- 
ritatea până ce ele vor fi reformate. Totodată, Kant 
a fost intransigent în sublinierea necesităţii de a 
asigura libertatea neîngrădită a discuţiei critice. La 
adresa celor ce nesocoteau dreptul la exprimarea 
liberă a opiniilor sau reprimau judecăţi bazate pe 
argumente, el nu găsea cuvinte îndeajuns de aspre. 
Vorbea, astfel, de „o crimă împotriva naturii umane 
a cărei determinare originară constă tocmai în această 
înaintare în luminare“. 

Cu deosebire dreptul la exprimare liberă pe care 
Frederic II l-a acordat supușilor săi este ceea ce i-a 
adus monarhului stima sinceră a lui Kant. Indivi- 
dului îi este foarte greu să se emancipeze, să deprindă 
exerciţiul critic al raţiunii, doar prin puterile sale, 
credea Kant. Într-o ambianţă care garantează liber- 
tatea discuţiei cu argumente asupra tuturor chestiu- 
nilor de interes general, efortul personal în această 

direcţie va fi stimulat în mod considerabil. Abia într-o 
asemenea ambianţă nu vor mai exista temeri în 
ceea ce privește asigurarea păcii civice și a coeziunii 
minţilor luminare. Putem înţelege cel mai bine anga- 
jarea atât de hotărâtă a lui Kant în susţinerea folo- 
sirii libere a raţiunii în sfera publică dacă ţinem 
seama de faptul că el a văzut în asigurarea acestui 
drept cea mai bună garanţie a respectului față de 
lege. Respect autentic faţă de lege poate avea doar 
cetăţeanul care are posibilitatea şi capacitatea de a 
participa la discuţia publică asupra temeiurilor și 
oportunității ei. 

Cum am putea caracteriza, în lumina acestor 
consideraţii, orientarea generală a gândirii politice 
a lui Kant? Pare clar că aceasta era potrivnică atât 
uneia revoluţionare, Cât şi uneia conservatoare, în 
sensul obișnuit al termenilor. Ceea ce l-a opus pe 
Kant amândurora a fost afirmarea progresului prin 
reforme treptate, acele reforme care pot fi înfăptuite 
pe măsură ce un număr tot mai mare de oameni se 
emancipează, devin cu adevărat cetăţeni, iar exerci- 
ţiul critic al gândirii câștigă în pregnanţă în tot mai 
multe sfere ale activităţii omenești. Conflictul lui 
Kant cu cei care acceptau suprimarea, fie și provi- 
zorie, a domniei legii, cu toate consecinţele ce decurg 
de aici, a fost ireductibil. În ochii săi, anarhia sau 
teroarea revoluţionară erau nenorociri tot atât de 

mari ca și războaiele dintre state. Ele nu pot fi jus- 
tificate de obiective ale progresului social, oricât de 
înalte ar fi acestea. Pe de altă parte, Kant susţinea 
că nici o legislaţie, nici o instituţie, nici o tradiţie 
nu-și pot asigura dreptul la existență dacă nu se 
pot justifica în faţa tribunalului pe care îl instituie 
raţiunea critică. Pot fi acceptate şi susținute doar 
acele forme de viaţă, tradiţii sau sisteme de legislaţie 
care trec cu succes examenul criticii raționale. Auto- 
ritatea pe care le-o conferă prestigiul vechimii nu le 
poate scuti de un asemenea examen. lar ceea ce nu 
poate accepta o colectivitate de cetățeni cu minţi 
luminate în ceea ce privește propria ei viață nu are 
dreptul de a impune nici o autoritate exterioară. 
Kant nu a ezitat să afirme că, în toate cele ce privesc 
viaţa publică a unei comunităţi de oameni liberi, 
Caesar non est supra grammaticos — „Împăratul nu 
e mai presus de gramatici“. (Se relatează că aceasta a 
fost replica arhiepiscopului Placentius atunci când 
Sigismund de Luxemburg ar fi răspuns observaţiei 
că făcuse o greşeală gramaticală spunând: „Eu sunt 
împărat roman și mai presus de gramatică.) Prin 
modul în care a înţeles luminarea ca emancipare a 
omului, Kant poate fi socotit un teoretician al refor- 
melor în condiţiile păcii civile, prin urmare, un repre- 
zentant de seamă al liberalismului politic timpuriu. 

Viziunea asupra progresului, ca emancipare trep- 
tată a oamenilor prin luminare, a fost proiectată de 

Kant şi asupra istoriei universale. Optimismul lui 
istoric era inspirat de convingerea că, în ciuda unor 
lungi perioade de stagnare sau a unor recăderi tem- 
porare în barbarie, oamenii vor sfârși prin a asculta 
într-o măsură tot mai mare de imperativele raţiunii. 
În contrast cu înțelegerea curentă a istoriei unor 
societăţi sau a istoriei universale drept o succesiune 
cauzală a evenimentelor, Kant le-a conceput ca o 
progresiune într-o direcţie determinată de un ţel 
ideal care le este imanent. Este vorba despre înfăp- 
tuirea cerințelor raţiunii practice prin triumful, la 
nivel universal, al unei ordini sociale care exprimă 
voinţa cetăţenilor liberi, cu mintea luminată. Kant 
caracteriza acest ţel drept „intenţie a naturii“ (Natur- 
absicht) în acea ciocnire continuă a intenţiilor per- 
sonalităţilor și marilor grupuri de oameni pe care 
ne-o prezintă desfășurarea istoriei. „Intenţia naturii“ 
este dezvoltarea deplină a înzestrărilor și capacităţilor 
spirituale ale oamenilor, o dezvoltare pe care Kant 
o vedea posibilă doar în cadrul unei „societăţi a cetă- 
ţenilor bazată pe lege“. Prin instituirea unei aseme- 
nea ordini sociale, se realizează țelul final al rațiunii 
omeneşti, și anume reunirea cerinţelor legii morale 
cu cele ale prosperității cetăţenilor. 

Ne putem întreba cum a putut schiţa o viziune 
atât de optimistă un gânditor lucid, care cunoștea 
bine realităţile sociale și politice ale vremii sale și 
era, totodată, conștient de slăbiciunea și fragilitatea 

acelei fiinţe raţionale care este omul. Răspunsul pare 
să fie că filozoful vedea istoria universală ca fiind 
încă la începuturi. În una dintre însemnările lui 
întâlnim următorul pasaj: „Avem doar de o sută de 
ani sistemul unei constituţii cetățenești, a unui stat 
mare, în Anglia. Suntem încă barbari în privința 
dreptului internaţional. Nu avem încă un sistem 
de unificare a religiilor. Cu deosebire, nu avem încă 
un sistem de educaţie.“ Din perspectiva unor ase- 
menea reflecţii poate fi înţeleasă și precizarea lui 
Kant că epoca sa nu era încă luminată, deși era o 
epocă a luminării. Procesul începuse, chiar dacă re- 
zultatele dorite încă reprezentau o ţintă îndepărtată. 
Astăzi, la distanţă de peste două secole, putem avea, 
desigur, unele rezerve față de acest gen de optimism 
istoric profesat de Kant. 


18 
Există şi alte principii æ priori în afara 
celor ale cunoașterii şi ale moralității? 
Despre puterea de judecare 


La întrebarea ce dă titlul capitolului de faţă, răs- 
punsul lui Kant a fost că asemenea principii există. 
Ele aparţin puterii de judecare (Urteilskrafà. 

Dar ce este „puterea de judecare“ sau „puterea 
de a judeca“? Într-un sens general, Kant caracterizează 
puterea de a judeca drept „capacitatea“ ( Vermögen) 
de a subsuma regulilor, adică a determina dacă ceva 
stă sau nu sub o regulă dară. Kant deosebea două 
utilizări ale capacităţii de a gândi particularul ca 
subordonat generalului, de a gândi ceva drept subor- 
donat unei reguli. Dacă generalul este dat ca principiu, 
ca lege, atunci judecata care subsumează particularul 
va fi una determinată. Dacă este dat însă doar par- 
ticularul, iar generalul rămâne să fie căutat, atunci 
judecata va reprezenta o reflectie. 

Particularitatea distinctivă a puterii de a judeca 
este aceea că nu e posibil ca decizia privitoare la faptul 
dacă ceva se supune sau nu unei reguli să fie luată 
tot pe baza unei reguli. Nu este posibil, de exemplu, 

ca la întrebarea dacă un anumit lucru este frumos 
să se răspundă pe baza unei decizii luate prin apli- 
carea unei reguli. Puterea de judecare nu face parte, 
prin urmare, din acele lucruri care pot fi deprinse 
învățând şi aplicând reguli. Ea este ceva ce poate fi 
doar exersat de către fiecare. Iar lipsa acestei capa- 
cităţi nu va putea fi suplinită printr-un proces de 
învăţare. Kant o spune direct: „Lipsa puterii de jude- 
care este propriu-zis ceea ce numim prostie, iar o 
asemenea infirmitate nu poate fi câtuși de puţin 
remediată.“ Chiar și în folosirea teoretică și practică 
a raţiunii nu ne putem lipsi de puterea de judecare. 
Ceea ce face ca rezultatele acestei folosiri să nu poată 
fi pe deplin prevăzute. Faptul că nici facultăţile noas- 
tre de cunoaștere, nici cea de evaluare a moralității 
nu se pot lipsi de puterea de judecare este, după 
Kant, o expresie majoră a limitărilor fiinţei omenești. 
Fiinţe cu puteri nelimitate nu au nevoie de putere 
de judecare. 

În decembrie 1787, după ce publicase Critica ra- 
Hunii practice, Kant susținea, într-o scrisoare adresată 
lui Reinhold, un popularizator al filozofiei critice pe 
care îl aprecia în mod deosebit, că omul este înzes- 
trat cu trei capacităţi: capacitatea de cunoaștere, expe- 
rienţa plăcerii și neplăcerii și capacitatea de a dori. 
Pentru prima şi pentru cea din urmă, el formulase 
principii a priori prin critica sa a rațiunii teoretice 

și a raţiunii practice. lar acum se afla în căutarea 
unor asemenea principii pentru experienţele care stau 
la baza evaluărilor oamenilor. Trei părţi ale filozofiei 
sunt chemate să cerceteze principiile a prior; ale aces- 
tor trei capacităţi. Filozofiei teoretice și filozofiei 
practice trebuie să li se alăture o cercetare a puterii 
de judecare. Kant adăuga că cea din urmă este „cea 
mai săracă“ în determinări 4 priori. 

Cea de-a treia critică a lui Kant, critica puterii 
de judecare, își are punctul de plecare în conceptul 
finalității (Zweckmässigkeit). În limbajul cult al epocii, 
conceptul exprima acel acord şi acea conlucrare a 
părţilor unui lucru care fac ca acesta să reprezinte un 
întreg, o unitate, și nu simpla însumare a părților. 
Altfel spus, părţile nu stau pur și simplu unele alături 
de celelalte, ci primesc semnificaţie abia prin rela- 
ţiile dintre ele. Acestea sunt relaţii care transformă 
un agregat de elemente într-un sistem. Finalitate în 
acest sens, considera Kant, există atât în natură, în 
primul rând în lumea vie, cât și în opera de artă. Atât 
diverse sisteme din natură, cât și operele de artă, ca 
artefacte, vor putea fi examinate și evaluare din 
această perspectivă a finalităţii. Se știe că Goethe a 
apreciat în mod deosebit unificarea problematicii 
organismului și a esteticii pe care a înfăptuit-o Kant. 
EI şi-a exprimat totodată deplina adeziune faţă de 
abordarea kantiană a finalităţii drept o lume aparte, 

diferită de lumea corelaţiilor cauzale și a impera- 
tivelor morale. 

Pentru Kant lucrurile posedă finalitate dacă și 
numai dacă însușirile lor corespund scopului exis- 
tenţei lor. Finalitatea obiectivă a fost caracterizată de 
filozoful din Königsberg drept o „tehnică a naturii“, 
drept o „finalitate fără scop“ (Zweckmässigkeit ohne 
Zweck). Cea din urmă exprimare urmărea să scoată 
în evidență acea lipsă de intenţie care distinge fina- 
litatea obiectivă de cea subiectivă. Întregul poate și 
trebuie să fie înţeles drept ceva care realizează un 
scop, deși lipsește intenţia conștientă și proiectul. 
Nimic nu l-a izbit şi impresionat mai mult pe Kant, 
în observaţiile sale asupra naturii, decât existenţa 
unei asemenea finalităţi, după cum o arată o relatare 
a apropiaților filozofului. Într-o vară foarte secetoasă, 
acesta a observat întâmplător căderea unui pui de 
rândunică din cuib. La început a crezut că a fost un 
accident. Însă atunci când observaţia s-a repetat, 
Kant a început să urmărească cu atenţie ceea ce se 
întâmplă. Şi a constatat că rândunelele erau cele 
care îi aruncau pe unii dintre pui, pentru a-i putea 
salva pe ceilalți în acele condiţii vitrege în care nu le 
puteau asigura hrana tuturor. Kant a relatat vădit 
emoţionat observaţiile sale, spunându-le prietenilor 
că atunci când eşti confruntat cu spectacolul acestei 
capacităţi de autoreglare a naturii nu poţi decât să 
cazi în genunchi și să te rogi. 

În mod evident, Kant a avuto înțelegere a fina- 
lității diferită de cea tradiţională, potrivit căreia în 
natură acţionează principii care corelează mijloacele 
cu scopurile, în același fel ca și în acţiunile conștiente 
ale oamenilor. EI distingea scopul de intenţionalitate. 
A spune că ceva serveşte un scop nu înseamnă a 
spune că a fost creat pentru acest scop. Filozoful a 
admis existenţa unei finalităţi obiective, chiar dacă 
nu a fost în măsură să găsească o explicaţie a aces- 
teia, aşa cum a făcut mai târziu Darwin. Totodată, 
Kant a insistat asupra sublinierii că legile științei 
răspund doar la întrebarea „De ce?“, și nu la între- 
barea „Pentru ce?“. În Critica puterii de judecare, el 
formula observaţia că nu ne putem aştepta să apară 
un nou Newton care „ne va face să înţelegem fie şi 
producerea unui fir de iarbă“. Kant a crezut, prin 
urmare, că în natură, ca și în creaţiile oamenilor, 
finalitatea nu este un tărâm care poate fi exploatat cu 
acele facultăţi ale raţiunii teoretice pe care le solicită 
cercetarea științifică. (Este un punct de vedere care 
a fost contrazis, într-un anumit sens, odată cu dez- 
voltarea științei darwiniene, cu elaborarea unor ex- 
plicaţii biochimice și moleculare ale finalităţii din 
lumea vie.) 

Toate cele care aparţin lumii scopurilor, în natură 
ca şi în creaţiile oamenilor, trezesc în noi ceea ce Kant 
numea plăcere (Lust) și neplăcere (Unlust), într-o 

folosire a cuvintelor care este diferită de cea comună. 
Este vorba despre trăiri care se deosebesc de senzaţii, 
emoţii şi sentimente, deoarece ele nu sunt produse 
direct de ceea ce resimţim, ci reprezintă o reacție a 
conştiinţei faţă de anumite percepții, acte de voință 
sau gânduri. Tocmai aceste reacţii sunt acele expe- 
riențe pe care Kant le desemna prin expresiile plăcere 
şi neplăcere. Ori de câte ori de reprezentarea unui 
obiect se leagă un sentiment al plăcerii, nu este vorba 
de cunoaşterea obiectivă a ceva, ci de acordul acestei 
reprezentări cu exigenţe proprii puterii noastre de 
judecare. Pentru Kant, trăirea estetică nu era nimic 
altceva decât experienţa plăcerii (sau a neplăcerii), ca 
reacţie față de reprezentările noastre despre obiecte. 
Noi numim bunăoară frumoase toate acele obiecte 
ale căror reprezentări au efectul de a provoca plă- 
cere estetică oricărui subiect. 

Înțelegerea kantiană a condiţiei specifice a jude- 
căţii estetice poate fi exprimată printr-o antinomie. 
Teza este că judecata estetică nu este bazată pe con- 
cepte, deoarece ea nu poate fi constrânsă printr-o 
demonstraţie. Antiteza este că această judecată ar 
trebui să fie bazată pe concepte, deoarece numai așa 
va putea fi explicată valabilitatea ei generală. Rezol- 
varea antinomiei constă în recunoașterea faptului 
că, deşi judecăţile estetice nu se bazează pe concepte, 
ele pot pretinde valabilitate generală. Chiar dacă se 

sprijină pe experienţe şi aprecieri individuale, jude- 
căţile estetice cer să fie universal acceptate în măsura 
în care ele se raportează la o capacitate comună a 
oamenilor. Tocmai de aceea pot exista dispute cu 
argumente asupra judecăților estetice. Fiind libere 
de orice constrângere a conceptelor teoretice sau 
morale, aceste judecăţi sunt simboluri ale libertăţii 
umane. 

Arta, susținea Kant, exprimă printr-o varietate de 
impresii senzoriale o ordine ideală, care nu răspunde 
unor scopuri morale, pedagogice sau politice, ci re- 
prezintă un joc liber al puterilor spiritului. Ca expre- 
sie a libertăţii, ea nu trebuie să susțină convingeri 
şi țeluri ale indivizilor sau ale colectivității. Reflecriile 
lui Kant asupra judecății estetice și a frumosului au 
susținut astfel tendinţa dominantă în epocă de a 
afirma autonomia esteticului, atât faţă de știință și 
teologie, cât și faţă de morală și politică. Conside- 
rațiile filozofului pot fi citite şi astăzi drept o funda- 
mentare a acelei independenţe a sferei esteticului 
care fusese afirmată deja începând din Renaștere. 

Frumosul este plasat de Kant între plăcut și bun. 
Plăcutul, în înţelesul obişnuit al cuvântului, se referă 
la o anumită afectare a simţurilor, la caracterul agrea- 
bil al senzaţiilor noastre. Pe de altă parte, ceea ce este 
bun este stabilit prin confruntarea acţiunilor noastre 
cu imperativele raţiunii practice. Iată de ce, în timp 

ce plăcutul şi bunul nu pot fi separate de anumite 
interese, judecata estetică este o raportare la lucruri 
care se distinge prin independenţa ei faţă de orice 
fel de interese. Specificul plăcerii și satisfacţiei este- 
tice îl dă dezinteresarea. Este vorba despre o reacţie 
a personalităţii față de forma reprezentării, drept 
expresie a unei raportări contemplative. O asemenea 
reacţie se deosebește în mod net atât de senzațiile 
plăcute şi neplăcute, cât și de judecăţile teoretice sau 
practice. „Plăcerea pe care ne-o produce frumosul — 
scrie Kant — este o plăcere care însoţeşte înţelegerea 
noastră comună a unui obiect cu mijloacele imagina- 
tiei (puterea intuiţiei), în relaţie cu intelectul (puterea 
conceptelor).“ În producerea unei asemenea plăceri, 
cele două facultăţi pot conlucra în mod armonios. 
Să amintim că această subliniere a autonomiei este- 
ticului, plasat în sfera contemplaţiei dezinteresate, cu 
deosebire în elaborarea pe care i-a dat-o Schopenhauer, 
şi-a pus amprenta asupra consideraţiilor lui Titu Ma- 
iorescu şi ale altor junimiști despre „arta pentru artă“. 

Judecăţile estetice, sublinia Kant, pot fi formulate 
doar în relaţie cu natura. Numai că natura tinde să-și 
ascundă frumuseţea. Arta este în măsură să-i con- 
fere acestei frumuseți sensul proiectului și al intenției. 
Iar geniul este acel catalizator prin care natura este 
văzută ca transformându-se în artă. O anumită defor- 
maţie este inerentă artei geniului, drept consecință 

a modului în care acesta ne relevă că „iluzia este 
realitate“. „Geniul — scrie Kant — este predispoziția 
mintală înnăscută prin care natura dă regula artei.“ 

O specie aparte de trăiri estetice cărora le-a acor- 
dat atenţie autorul Criticilor sunt cele care privesc 
sublimul. După Kant, experienţa sublimului ia naş- 
tere ca urmare a unui exces de informaţie senzorială. 
Există două căi prin care se produce această expe- 
riență. Mai întâi, prin trăiri intense, copleșitoare 
ale imensităţii și puterii, care generează sentimente 
de uimire și perplexitate, acele sentimente care sunt 
trezite, de exemplu, de evenimente excepţionale din 
universul natural sau de creaţii ale oamenilor precum 
Biserica Sfântul Petru din Roma ori piramidele. În 
al doilea rând, prin sentimentele de teroare și de 
inferioritate pe care le produc fenomene ca uraga- 
nele, erupțiile vulcanice sau eclipsele de soare. Expe- 
rienţa sublimului este atribuită de Kant acţiunii 
imaginaţiei, a cărei stimulare excepţional de puter- 
nică blochează intelectul. „Sublimă este, așadar, 
natura în acele manifestări ale ei a căror contemplare 
transmite ideea infinităţii.“ Prin relaţia ei cu infi- 
nitatea, trăirea sublimului este legată de ideea liber- 
tăţii. „Experienţa vastităţii sau a puterii — observă 
Kant — nu este aceeași cu experienţa infinităţii. Ele 
nu sunt pur și simplu analoage, și totuși nu sunt cu 
totul diferite.“ 

După cum remarcase Schopenhauer, este uimitor 
că toate aceste reflecții au putut fi formulate de un 
autor care a păstrat distanţă de lumea frumosului și 
nu pare nici măcar să fi cunoscut scrierile lui Goethe. 
Se ştie că autorul Criticii puterii de judecare nu era 
sensibil la muzică, cu excepţia marșurilor militare, 
şi nu manifesta interes pentru artele vizuale. În casa 
lui exista o singură gravură, și anume un portret al 
lui Rousseau, dăruit de un prieten. Poate și mai sur- 
prinzător este că unele consideraţii ale lui Kant 
asupra judecății estetice ne apar drept neobișnuit 
de actuale astăzi, când frumosul nu mai stă, ca altă- 
dată, în centrul artei. Într-adevăr, din punctul de 
vedere al lui Kant, experienţa și judecata estetică 
pot să se raporteze și la alte însușiri ale lucrurilor 
decât la cele care sunt recunoscute drept „frumoase“. 


19 
Cum a fost şi cum este receptată 
filozofia lui Kant în lume? 


Nici unul dintre filozofii moderni ale căror idei 
au devenit universal cunoscute nu a rămas atât de 
prezent în viaţa şi în discuţia de tip filozofic precum 
Immanuel Kant. Dincolo de o uriașă literatură de 
comentariu și exegeză (o idee în această privinţă ne 
putem face fie și numai pe baza informaţiei că la 
una dintre ultimele manifestări academice care i-au 
fost dedicate, Congresul Internaţional Kant de la 
Berlin din anul 2000, au participat mai mult de o 
mie de cercetători!), aproape toate iniţiativele majore 
care au marcat filozofia ultimelor două secole s-au 
desfășurat pornind de la sau prin delimitare critică 
față de poziţii și idei ale lui Kant. 

Aminteam că, înaintea publicării Criticii rațiunii 
pure, Kant, care se apropia de vârsta de șaizeci de ani, 
nu era mai mult decât un autor cunoscut de o seamă 
de învăţaţi de atunci din lumea de limbă germană. 
Se relatează că, în a doua parte a anilor 1770, un 
oaspete din Königsberg, aflat în vizită la Göttingen, 

ar fi spus, într-o discuţie cu un cerc format în jurul 
filozofului Johann Georg Heinrich Feder, care edita 
renumita pe atunci publicaţie periodică Göttinger 
Gelehrten Anzeiger, că profesorul Kant are în pupi- 
trul său un manuscris a cărui publicare va da mare 
bătaie de cap celor care se îndeletnicesc cu filozofia. 
Cei de faţă ar fi râs ca de o glumă bună, afirmând că 
era greu să se aștepte un asemenea lucru din partea 
unui „diletant“! 

Nu trebuie, prin urmare, să surprindă că în multe 
cercuri intelectuale ale vremii cartea pe care a pu- 
blicat-o Kant în 1781 a fost întâmpinată cu uimire 
şi cu nedumerire. Profesorul de la Jena Karl Leonhard 
Reinhold, autorul Scrisorilor asu pra filozofiei kantiene, 
care apar începând cu anul 1786, aprecia că nici- 
odată o carte nu a fost „privită cu atâta mirare, 
admirată, întâmpinată cu aversiune, criticată, defor- 
mată şi neînţeleasă“. 

Atenţia în noua filozofie a lui Kant a fost atrasă 
la început îndeosebi de așa-numitul ¿idealism trans- 
cendental, precum şi de respingerea metafizicii tradi- 
ţionale. Lumea învățată germană a înregistrat, la 
sfârșitul anilor 1780 şi începutul anilor 1790, des- 
făşurarea întregii game a reacţiilor posibile. De la 
aprobare entuziastă la respingere totală și la ignorare. 
Susţinătorii și popularizatorii apreciau filozofia teore- 
tică a lui Kant drept o reformă radicală a metafizicii, 

fără precedent în istoria acestei discipline. O reformă 
prin care opoziţiile tradiţionale dintre idealism şi 
materialism, raţionalism și empirism, dintre afirmarea 
existenţei supranaturalului și ateism, dintre credință 
și ştiinţă au fost depășite. Respingerea venea din mai 
multe direcţii: din partea adepților metafizicii rațio- 
naliste, inspirate de Leibniz și de Wolff, a gândito- 
rilor de orientare empiristă și sceptică și a așa-numiţilor 
„filozofi populari“. Aceştia din urmă, văzuţi de 
Kant drept „entuziaști“ (Schwârmer), în sensul de 
fanatici, exaltau idealuri generoase într-o proză senti- 
mentală. În mod firesc, ei au resimţit analizele cate- 
goriale laborioase şi argumentările seci, desfășurate 
în lungi secvenţe, care abundă în paginile lucrărilor 
critice ale lui Kant drept nesuferite. Neluarea la cu- 
noștinţă a noii filozofii critice era și ea o formă a opo- 
ziţiei. Premiul concursului Academiei din Berlin 
pentru anul 1791, cu tema „Care sunt progresele 
reale făcute de metafizică din timpurile lui Leibniz 
şi Wolff?“, îi fusese atribuit lui Johann Christoph 
Schwab, un adept al lui Wolff. Câștigătorul argumen- 
tase că metafizica nu a înregistrat, din acele timpuri, 
nici un fel de progrese! 

Fără îndoială că imediat după apariţia Criticii 
rațiunii pure multe luări de poziţie, ca și ignorarea 
lucrării lui Kant, s-au sprijinit pe necunoaștere și pe 
neînțelegere. Fizicianul Georg Christoph Lichtenberg, 

unul dintre cei mai independenţi gânditori ai epocii, 
remarca, pe bună dreptate, cu reţinută ironie: „Cred 
că acei adepţi ai domnului Kant care le reproșează 
tot timpul adversarilor săi că nu l-au înţeles sunt 
convinși că domnul Kant are dreptate deoarece ei îl 
înţeleg.“ Situaţia s-a schimbat însă destul de repede. 
Doamna de Stăel scria, la treizeci de ani după apa- 
riţia primei ediţii a Criticii rațiunii pure: „Când au 
fost descoperite toate comorile de gândire pe care 
le conţinea, ea a produs o asemenea senzaţie în Ger- 
mania, încât aproape tot ce s-a realizat de atunci, 
atât în filozofie, cât și în literatură, a fost influențat 
de această lucrare excepţională.“ 

Dacă, fapt surprinzător, primii adepţi, populari- 
zatori și critici ai filozofiei lui Kant au acordat aten- 
ţie aproape exclusiv concepţiei sale teoretice, puţin 
mai târziu filozofi ca Reinhold și Fichte și scriitori 
precum Schiller au fost impresionați și câștigați cu 
deosebire de concepţia morală. Pe Schiller, bunăoară, 
îl atrăgea mai ales modul cum armoniza Kant auto- 
nomia și libertatea omului cu legitatea naturii. Nici 
un muritor, credea poetul, nu a pronunţat cuvinte 
mai importante decât cele kantiene: „Decide singur 
în tot ceea ce te priveşte!“ Chiar și Goethe, prietenul 
apropiat al lui Schiller, care a păstrat o anumită dis- 
tanţă față de filozofie în general și de contemporanul 
său mai vârstnic Kant, recunoștea că etica estetizantă 

a sentimentului, atât de răspândită până atunci, „otră- 
vea moralitatea în izvoarele ei“ și aprecia că a fost 
„meritul nepieritor“ al autorului Criticilor de a fi opus 
principii morale „calculului șovăitor al unei simple 
teorii a fericirii“. 

Cele mai importante evoluţii care au avut loc pe 
scena filozofiei germane în deceniile ce au urmat 
morţii gânditorului din Kânigsberg au pornit de la 
opera lui critică ori s-au desfășurat prin delimitare 
faţă de ea. Este ceea ce se poate spune atât despre 
idealismul speculativ al lui Fichte, Schelling și Hegel, 
cât și despre filozofia religiei a lui Schleiermacher sau 
despre metafizica voinţei a lui Schopenhauer. Chiar 
dacă în sensuri diferite, despre toate aceste sisteme 
de gândire s-a putut afirma că sunt „fiice“ ale filozo- 
fiei kantiene. Confruntarea cu Kant străbate întreaga 
operă a lui Georg Wilhelm Friedrich Hegel, care a 
fost, poate alături de Martin Heidegger, filozoful 
german cu o posteritate şi o influență comparabile 
cu cele ale autorului Criticii rațiunii pure. Fapt re- 
marcabil, nu numai în Germania, dar, mai târziu, 
în Europa, precum și în toate acele țări în care a fost 
cultivată filozofia occidentală, predominanţa filo- 
zofiei lui Kant a pus-o în umbră pe cea a lui Hegel 
şi invers. Astfel, de la mijlocul secolului al XIX-lea 
până la începutul secolului XX, filozofia de limbă 
germană a fost dominată de tradiţia critică inaugurată 

de Kant, tradiţie reprezentată de principalele direcţii 
și școli ale neokantianismului, în timp ce idealismul 
hegelian era într-un accentuat declin. Dimpotrivă, 
influenţa idealismului absolut a fost puternică până 
spre sfârşitul secolului al XIX-lea în ţări de limbă 
engleză. lată de ce noi orientări, ca filozofia anali- 
tică a limbajului sau pragmatismul, s-au afirmat aici 
mai ales în confruntare cu hegelianismul. 

La o delimitare încă și mai drastică și o ostilitate 
mai pronunţată faţă de spiritul gândirii kantiene 
decât cele reprezentate de idealismul absolut, și apoi 
de așa-numitul „materialism științific“, au condus 
curente de gândire antiraţionaliste, cu deosebire filo- 
zofii de orientare existenţialistă, care au câștigat în 
influență îndeosebi de la sfârșitul secolului al XIX-lea. 
Friedrich Nietzsche, de exemplu, a respins filozofia 
lui Kant socotind-o o încercare de apărare a unor va- 
lori pe care le aprecia drept „ostile vieţii“. Acesta a 
văzut în autorul Criticilor „un creştin viclean“, preo- 
cupat să salveze ultimele vestigii ale metafizicii. După 
Nietzsche, imperativul categoric al lui Kant conduce 
din nou la Dumnezeu, reafirmând un concept al 
obligaţiei și datoriei absolute. Apropiind sensul dato- 
riei morale la Kant cu cel care i-a fost conferit de 
Platon și de creștinism, Nietzsche propune următoa- 
rea imagine, în secţiunea a patra a Amurgului idolilor: 
„Lumea adevărată, inaccesibilă, nedemonstrabilă, de 

nepromis, dar chiar numai închipuită fiind — o mân- 
gâiere, o îndatorire, un imperativ. (Vechiul soare, în 
fond, dar răzbătând prin ceaţă şi scepticism; ideea 
ajunsă sublimă, palidă, nordică, kânigsbergiană.)“ 

Îndeosebi după Primul Război Mondial, ascen- 
siunea unor ideologii autoritare, ca naţional-socia- 
lismul sau marxism-leninismul sovietic, s-a asociat 
cu o renaștere a interesului pentru Hegel, este ade- 
vărat din perspective diferite, ca teoretician al statului 
sau ca maestru al gândirii dialectice. Ceea ce a atras 
după sine o eclipsă relativă a influenţei gândirii lui 
Kant. Nu întâmplător, un filozof al democraţiei și al 
drepturilor omului cum a fost Karl Raimund Popper 
a dat volumului doi al cărţii sale scrise în anii celui 
de-al Doilea Război Mondial, Societatea deschisă şi 
duşmanii ei, titlul Epoca marilor profeții: Hegel şi 
Marx, numindu-i pe aceștia „falși profeţi“. Multe 
dintre criticile formulate aici de Popper la adresa 
ideologiilor vremii se sprijineau pe teme și pe motive 
ale filozofiei lui Kant. lar evoluţiile politice care 
au avut loc în lume în ultimele decenii au fost de 
natură să stimuleze și mai mult interesul pentru 
filozofia lui Kant, nu numai în cercurile academice, 
ci și în cercurile intelectuale largi din întreaga lume 
democratică. 

Şi modul cum a fost înţeleasă în diferite epoci 
miza principală a gândirii lui Kant poartă amprenta 
tendințelor dominante din cultură, politică și ideologie. 

Astfel, în centrul preocupărilor școlilor neokantiene 
a stat întemeierea obiectivităţii şi raţionalităţii cunoaș- 
terii și a valorilor. Accentul cădea pe epistemologie, 
pe fundamentarea moralei şi a valorilor culturii uma- 
niste. Îndeosebi după 1920, influenţi interpreţi ger- 
mani ai lui Kant deplasează accentul pe ceea ce ei 
apreciază a fi substanţa şi implicaţiile metafizice ale 
filozofiei sale. Unul dintre aceștia, Heinz Heimsoeth, 
sublinia că, potrivit unei sugestii care s-ar găsi chiar 
la Kant, scrierile sale critice ar fi reprezentat doar o 
propedeutică la proiectul unei noi metafizici dogma- 
tice, pe care filozoful nu l-a înfăptuit însă. Reacţio- 
nând faţă de interpretarea preponderent epistemologică 
a filozofiei critice, agreată de neokantieni, mult mai 
cunoscutul Martin Heidegger vedea metafizica lui 
Kant drept o justificare „a posibilităţii interne a 
ontologiei“. Câr priveşte filozofia oficială sovietică, 
aceasta evoca teoriile lui Kant în primul rând pentru 
a demonstra modul în care se reflectă în lumea 
ideilor abstracte problematica socială și contradicţiile 
unei anumite epoci. Mai recent, importanţi filozofi 
de limbă engleză, ca Peter Strawson sau John Rawls, 
l-au citit pe autorul Criticii rațiunii pure, respectiv 
al Merafizicii moravurilor din perspectiva unor cer- 
cetări analitice ale fundamentelor cunoașterii și ale 
dreptăţii sociale. 

Cine se interesează de recepţia filozofiei lui Kant 
într-o perioadă mai apropiată va trebui să examineze 

modul cum sunt susţinute, adesea pe baze noi, teme 
şi puncte de vedere care au fost consacrate prin opera 
gânditorului din Königsberg. În filozofia teoretică, 
unele dintre acestea sunt conceptul filozofiei trans- 
cendentale, adică al cercetării condiţiilor de posi- 
bilitate ale cunoașterii, acceptarea existenţei unor 
judecăţi sintetice a priori, distincţia dintre fenomen 
și lucru în sine, limitarea cunoașterii obiective la 
domeniul experienţei posibile, respingerea oricărei 
metafizici dogmatice. lar în filozofia practică, înte- 
meierea autonomiei fiinţei umane pe voinţa liberă, 
supusă doar constrângerii imperativului categoric 
al raţiunii pure, întemeierea teoriei dreptăţii prin 
aplicarea aceluiași imperativ relaţiilor exterioare din- 
tre oameni și, în sfârșit, întemeierea relaţiilor dintre 
state pe acele principii care stau la baza unei con- 
stituţii republicane. 

Poate nimic nu este mai semnificativ pentru înţe- 
legerea actualităţii lui Kant decât modul în care au 
fost evocate temele gândirii sale cu ocazia amplelor 
dezbateri publice care au avut loc în anul 2004, la 
aniversarea a două sute de ani de la încetarea din 
viaţă a filozofului. S-a subliniat îndeosebi că orice 
încercare de a întemeia pe principii raţionale obli- 
gaţiile individului faţă de sine însuşi, față de ceilalți 
membri ai colectivităţi, ca și obligaţiile statelor în 
relaţiile dintre ele, va trebui să se confrunte, și astăzi, 

cu poziţiile formulate de Kant. Că tratarea oricărei 
ființe omenești ca un scop în sine, și nu ca un mij- 
loc în slujba altor scopuri, reprezintă o formulare 
perenă a drepturilor omului. Că autentica libertate 
constă în asigurarea dreptului fiecăruia de a-și căuta 
prosperitatea potrivit ideilor proprii, cu condiţia 
respectării aceluiași drept pentru toţi ceilalți. Că 
toate acele convingeri ale indivizilor, în primul rând 
cele religioase, în măsura în care se bazează pe res- 
pectul demnităţii umane, trebuie să beneficieze de 
înţelegere și de toleranță. Și, în sfârșit, că numai în 
măsura în care un număr tot mai spornic de comu- 
nităţi omenești vor crea state în care se impune în 
mod efectiv voinţa cetăţenilor va deveni posibilă o 
apropiere treptată de „pacea eternă“. O expresie 
sintetică a acestor teme a fost dată de un cunoscut 
cercetător contemporan al filozofiei lui Kant, pro- 
fesorul german Otfried Höffe, în termenii următori: 
„Mediul filozofiei îl reprezintă acea rațiune comună 
tuturor oamenilor care depășește orice graniță poli- 
tică, lingvistică și culturală. Cu toate acestea, puţini 
dintre marii filozofiei gândesc în mod cuprinzător 
cosmopolit. Excepţia o constituie cetăţeanul lumii 
din Königsberg.“ 

Astăzi se poate afirma, cu mai multă îndreptă- 
tire chiar, ceea ce îi spunea Goethe confidentului său 
Johann Peter Eckermann într-o convorbire din anul 

1827, şi anume că ideile lui Kant acţionează și asupra 
celor care nu l-au citit. Şi poate nu este o exagerare 
să se spună că, după ce a transformat filozofia, mesa- 
jul lui Kant ar putea să transforme şi lumea. 

Cu greu s-ar putea găsi un omagiu mai simplu 
şi mai emoţionant al aspiraţiei pure spre cunoaștere 
şi spre moralitate decât cel cuprins în propoziţiile 
cu care începe „Concluzia“ Criticii rațiunii practice: 
„Două lucruri umplu sufletul cu mereu nouă și cres- 
cândă admiraţie și venerație, cu cât mai des și mai 
stăruitor gândirea se ocupă de ele: cerul înstelat dea- 
supra mea şi legea morală în mine. Pe ambele [...] le 
văd în faţa mea și le leg nemijlocit cu conștiința exis- 
tenței mele.“ 


20 
Dar în cultura română? 


Spre sfârșitul vieții lui Kant, atunci când scrierile 
lui treziseră deja și interesul cercurilor savante din 
afara Germaniei, încă nu exista în Principatele Ro- 
mâne un mediu care să înregistreze fie și cele mai 
importante evenimente de pe scena culturală euro- 
peană. Recepţia ideilor lui Kant s-a produs mai târ- 
ziu. Ea a avut loc pe filieră germană, și nu de puţine 
ori prin mijlocirea altor autori. 

Cărturari ardeleni ca Gheorghe Lazăr, Simion Băr- 
nuţiu, August Treboniu Laurian (Augustin Trifan) 
sau Timotei Cipariu au luat contact cu aceste idei în 
şcolile austriece. Unii dintre ei le-au cunoscut prin 
mijlocirea lui Wilhelm Traugott Krug, un luteran 
liberal în ale cărui cărţi multe teme kantiene erau 
expuse într-un mod deosebit de accesibil. Este de 
reţinut că, în referirile acestor cărturari, pe primul 
plan nu stăteau analizele conceptuale pretenţioase, 
ci invocarea îndemnului kantian la instaurarea suve- 
ranităţii raţiunii. Pe atunci, la noi, acesta era un mesaj 

al modernității într-o lume încă premodernă. Astfel, 
în cuvântarea de deschidere a cursului de filozofie 
de la Colegiul Naţional „Sfântul Sava“ ţinută în sep- 
tembrie 1842 de August Treboniu Laurian, tema 
centrală era sublinierea necesităţii ca rânduielile, 
instituţiile şi moravurile să se justifice în faţa acelui 
tribunal pe care îl instituie raţiunea. În modul nos- 
tru de a gândi și de a acţiona — sublinia Laurian — 
va trebui să ne asumăm atât încrederea în puterile 
raţiunii, cât și conștiința limitelor ei. „Că, precum 
autoritatea slăbeşte cugetarea liberă, așa și confidența 
peste măsură în puterea noastră poate trece în aro- 
ganţă şi temeritate, și filozoful cel adevărat trebuie să 
se păzească de toate.“ Acesta este un mesaj kantian. 
Vorbitorul continuă spunând că maxima filozofului 
este: „Să nu primeşti nimic fără de temei îndestulă- 
tor.“ Încă şi mai clar s-a profilat raportarea la gândi- 
rea kantiană drept mesaj al luminării în profesoratul 
lui loan Zalomit, mai întâi la Colegiul „Sfântul Sava“ 
şi apoi la noua universitate bucureşteană. Zalomit 
își încheiase studiile de filozofie în Germania cu o 
lucrare publicată la Berlin în 1848, al cărei titlu era 
Principiile şi meritul filozofiei lui Kant. Aici, el pre- 
ciza că îndemnul prin care filozoful rămâne nemu- 
ritor este acela că „raţiunea nu consideră adevărat 
decât ceea ce a recunoscut ca atare, după o matură 
cercetare“. 

Cu totul alta va fi orientarea interesului pen- 
tru filozofia lui Kant al lui Titu Maiorescu, atunci 
când acesta inaugura, la aceeași universitate, în 1884, 
cursul de „Filosofie contimporană“. Ceea ce fixa 
atenţia profesorului Maiorescu nu era afirmarea kan- 
tiană a supremaţiei raţiunii, ci, mai ales, temele înalt 
speculative ale idealismului său transcendental. Este 
o orientare a interesului care contrastează puternic 
cu cel al lui Laurian și al lui Zalomit. Se poate spune 
că Maiorescu inaugurează o tradiţie universitară de 
prezentare a filozofiei lui Kant care se va prelungi 
la noi până la sfârșitul celui de-al Doilea Război 
Mondial. Lui Maiorescu, și pe urmele lui altor cu- 
noscuţi profesori, lui Constantin Rădulescu-Motru, 
Petre P Negulescu, Ion Petrovici sau chiar Mircea 
Florian, opera lui Kant le-a apărut drept exemplară 
pentru cultura filozofică înaltă. lar a prezenta mai 
accesibil sistemul filozofiei teoretice a lui Kant li s-a 
părut calea potrivită pentru a apropia tineretul stu- 
dios de filozofie în genere. Ei apreciau expunerea 
filozofiei lui Kant drept modalitatea cea mai adec- 
vată în vederea stimulării interesului publicului cult 
pentru cele mai impozante înfăptuiri ale gândirii 
speculative. Aceasta pare să fi fost deja și principala 
motivaţie a îndeletnicirii insistente a lui Eminescu 
cu Crizica rațiunii pure, o îndeletnicire împinsă până 
la încercări de traducere care s-au întins pe multe 

pagini. Comentând manuscrisul traducerii lui Emi- 
nescu, Constantin Noica făcea observaţia că acolo se 
exprimă aspiraţia de a pătrunde o gândire situată la 
cel mai înalt nivel de puritate şi de abstracţie. Pe 
deasupra, contactul cu orientarea critică şi stringența 
argumentativă ale demersului kantian a fost socotit 
de Maiorescu şi de alţi junimiști ca având cea mai 
mare însemnătate pentru construcţia pe baze sănă- 
toase a unei culturi tinere. 

Majoritatea celor care au cultivat filozofia lui 
Kant înaintea Primului Război Mondial și îndeosebi 
în perioada interbelică l-au continuat pe Maiorescu 
şi sub aspectul interesului mai scăzut pentru temele 
filozofiei practice a lui Kant. Ideea care se desprindea 
din cele scrise de ei și din spusele lor este următoa- 
rea: ne simţim mai aproape de filozofie în acel cerc 
de probleme care sunt mai îndepărtate de preocu- 
pările vieţii practice, în primul rând de problemele 
sociale. Pe de altă parte, angajarea față de tema etnică 
şi națională i-a făcut nu pe puţini intelectuali români 
să păstreze distanța faţă de universalismul și cos- 
mopolitismul kantian. Acestei observaţii i se poate 
adăuga și o alta. În ampla sa lucrare storia filozofiei 
contemporane, al cărei prim volum îi era consacrat 
lui Kant, PP. Negulescu distingea o „filozofie con- 
structivă“ şi o „filozofie critică“, apreciind că rezultatele 
celei din urmă, deși mai puţin impresionante, sunt 

mai statornice. Nu aceasta a fost şi este însă, până 
astăzi, tendinţa dominantă în cultura română. La 
noi Kant a fost, în general, apreciat și cultivat mai 
degrabă pentru ceea ce a realizat prin producerea și 
mânuirea cu virtuozitate a instrumentelor analizei 
categoriale abstracte decât pentru mesajul mundan 
al gândirii sale, atât de important pentru fortificarea 
spiritului gândirii raţionale şi pentru educaţia civică 
democratică. 

Într-o încercare de caracterizare generală a recep- 
tării lui Kant în cultura filozofică românească, s-ar 
putea spune că opera lui a fixat cu deosebire atenţia 
filozofilor de formaţie universitară. În ultimul secol, 
interesul acestora pentru studiul filozofiei lui Kant 
s-a exprimat, dincolo de lucrări care o prezintă unui 
public mai larg, în numeroase scrieri de comentariu 
şi exegeză şi într-un număr considerabil de traduceri. 
Unele dintre acestea de o calitate apreciabilă. În ceea 
ce priveşte traducerile, s-a ajuns, îndeosebi în ulti- 
mul timp, şi la o anumită echilibrare a preocupărilor 
pentru filozofia teoretică și pentru cea practică ale 
lui Kant. De semnalat că după o traducere, astăzi 
aproape ilizibilă, a Criticii rațiunii pure publicată 
între cele două războaie de Traian Brăileanu, a urmat 
traducerea mult îmbunătăţită a lui Nicolae Bagdasar, 
şi aceasta ameliorată recent prin contribuţia lui Ilie 
Pârvu. Fără îndoială că o nouă traducere a operei 

capitale a lui Kant, care să valorifice numeroase ob- 
servaţii făcute pe marginea traducerii lui Bagdasar, 
ar depăși, ca prestație profesională, multe volume 
obişnuite de autor, luate laolaltă. Un reper pentru 
ceea ce se cere înfăptuit în materie de studii kantiene 
îl oferă traducerea și amplul comentariu recent la 
Întemeierea metafizicii moravurilor. 

Au existat cel puţin două direcţii în care s-a expri- 
mat, în filozofia românească a ultimului secol, o 
distanţare programatică de filozofia lui Kant. Una 
din ele este cea a construcţiei de sisteme filozofice 
ale căror fundamente nu pot fi armonizate cu prin- 
cipiile filozofiei critice. În ordine, pot fi menţionate 
construcţiile lui Constantin Rădulescu-Motru, Lucian 
Blaga şi Constantin Noica. În timp ce primul și 
ultimul făceau totuși eforturi de a stabili puncte de 
contact cu filozofia kantiană (chiar dacă Noica se 
declară în mod programatic de partea lui Hegel și 
împotriva gânditorului din Königsberg), Blaga şi-a 
elaborat şi expus sistemul propriu într-o confruntare 
continuă și sistematică cu teoria lui Kant. Cealaltă 
direcţie este cea a unei filozofii inspirate și orientate 
de valorile spiritualităţii răsăritene, o filozofie care 
se opune cu vigoare activismului, rigorismului moral 
de inspiraţie protestantă, valorilor civice democratice 
şi cosmopolitismului gândirii kantiene. Cu totul re- 
prezentativă pentru această linie de gândire a fost 

învăţătura profesorului Nae Ionescu. Temele lui au 
fost reluate, începând cu Petre "Ţuţea, de o seamă 
întreagă de autori, până în zilele noastre. 

Un lucru se poate spune cu siguranţă. Şi anume 
că, în ultimul secol și jumătate, filozofia lui Kant 
nu l-a lăsat indiferent pe nici un intelectual român 
de oarecare însemnătate. 

A tradus și prefaţat una dintre 

Alte apariţii: 

Alexander Baumgarten, 

7 idei înrâuritoare ale lui Aristotel 
Gabriel Liiceanu, 

18 cuvinte-cheie 

ale lui Martin Heidegger 


Editura s-a adresat câtorva profesori de filozofie, 
rugându-i să-și imagineze că un amic (medic, 
profesor de geografie, arhitect, avocat sau orice 
altceva) le-ar cere să-i explice în cuvinte simple care 
sunt ideile lui Kant, ale lui Platon, ale lui Nietzsche 
sau Wittgenstein... 

„Aţi studiat ani și ani de zile gândirea unuia sau a 
altuia dintre acești gânditori — li s-a spus — și v-aţi 
familiarizat cu acele idei care, inexistente până la ei, 
au schimbat ceva din starea mentală a lumii. 
Prietenul dumneavoastră știe că nu va citi niciodată 
pe unul sau altul dintre acești autori. Poate nu va 
avea timpul s-o facă sau poate, chiar dacă ar des- 
chide una dintre cărțile lor, n-ar înțelege mai nimic 
din paginile scrise acolo. În același timp, el nici n-ar 
accepta ideea că a trecut prin lume fără să aibă 
habar măcar de câteva dintre ideile lui Kant, de 
pildă. Cum să ajungă și el la gândurile lui, fără să 
trebuiască să citească tomuri întregi?“ 


lată, aşadar, începutul acestei miniserii dedicate 
acelor autori și idei care au pus omenirea în mișcare 
sau au explicat, ca nimeni până la ei, lumea în care 
trăim. Ea își propune să dea jos ideile de pe raftul cel 
mai de sus al bibliotecilor lumii, de-acolo de unde 
le-a așezat istoria culturii, și să le facă accesibile 
tuturor. 

